അനുദിന വിശുദ്ധർ Saint of the Day, December 11th – St. Damasus – Nelson MCBS\n⚜⚜⚜ December 1⃣1⃣⚜⚜⚜\nവിശുദ്ധ ഡമാസസ് മാർപാപ്പ\nഅനുദിന വിശുദ്ധർ (Saint of the Day) December 11th – St. Damasus\nനിങ്ങളുടെ പിതാവ് കരുണയുള്ളവനായിരിക്കുന്നതു പോലെ നിങ്ങളും കരുണയുള്ളവരായിരിക്കുവിൻ.. (ലൂക്കാ :6/36)\nനീർച്ചാലിനരികെ നട്ടതും.. യഥാകാലം ഫലം നൽകുന്നതും.. ഇല കൊഴിയാത്തതുമായ വൃക്ഷം പോലെ ഞങ്ങളുടെ പ്രവർത്തികളും ഫലമണിഞ്ഞ് ജീവിതം മുഴുവൻ ഒരനുഗ്രഹമായി തീരാനുള്ള കൃപയ്ക്കു വേണ്ടി ആഗ്രഹിച്ചു പ്രാർത്ഥിക്കുന്നു.. ദൈവത്തെ സ്നേഹിക്കുന്നു എന്നവകാശപ്പെടുമ്പോഴും.. അവിടുത്തെ സേവിക്കുന്നു എന്നഭിമാനിക്കുമ്പോഴും മറ്റുള്ളവർക്ക് നന്മ ചെയ്യാൻ കിട്ടുന്ന അവസരങ്ങളെ ഫലപ്രദമായി ഉപയോഗിക്കാതെ ചിലപ്പോഴെങ്കിലും ഒരു കടമ നിർവഹിക്കുന്നതു പോലെ പ്രവർത്തിക്കുകയോ.. അല്ലെങ്കിൽ കഴിവിന്റെ പരമാവധി അങ്ങനെയുള്ള സാഹചര്യങ്ങളെ ഒഴിവാക്കുകയോ ആണ് ഞങ്ങൾ ചെയ്യാറുള്ളത്.. ഞാൻ ദരിദ്രനും പാവപ്പെട്ടവനുമായി പോയി എന്ന മനോഭാവത്തോടെയും.. എന്റെ കൈയ്യിൽ സമ്പത്തോ സമൃദ്ധിയോ ഉണ്ടാവുമ്പോൾ തീർച്ചയായും ഞാൻ മറ്റുള്ളവരെ സഹായിക്കും എന്ന അവകാശവാദത്തോടെയും ഇല്ലായ്മകളെ മുൻനിർത്തി ഞങ്ങളിലുള്ള കരുണയുടെ വാതിലുകളെ തുറക്കാൻ പലപ്പോഴും ഞങ്ങൾ മടിക്കുകയും ചെയ്യാറുണ്ട്..\nഎന്റെ ഈശോയേ.. ഭൗതിക സമ്പത്തിനെക്കാളും ദൈവം വിലമതിക്കുന്നതും.. ഒട്ടും കുറയാതെയും.. ഒളിമങ്ങാതെയും എന്നിലുള്ളതുമായ ആത്മീയസന്തോഷങ്ങളുടെ ഉറവിടമായ കരുണയുടെ വാക്കുകളെയും.. അലിവുള്ള പുഞ്ചിരിയെയും.. ആശ്വാസമാകുന്ന സാമീപ്യത്തെയും.. ആശ്രയമാകുന്ന ചുമലുകളെയും.. ബലമാകുന്ന കരങ്ങളെയും ഫലപ്രദമായി ഉപയോഗിക്കാൻ ഞങ്ങളെ പ്രാപ്തരാക്കേണമേ.. അപ്പോൾ തന്റെ നീതിക്കൊത്ത വിധം പ്രദർശിപ്പിക്കപ്പെടുന്ന കരുണയുടെ കവാടം ഞങ്ങൾക്കു മുന്നിൽ തുറക്കപ്പെടുകയും.. അതിലൂടെ സ്വർഗ്ഗരാജ്യത്തിൽ പ്രവേശിക്കാനുള്ള ഭാഗ്യം ഞങ്ങൾക്കും സ്വന്തമാവുകയും ചെയ്യും..\nഈശോയുടെ മാധുര്യമുള്ള തിരുഹൃദയമേ.. ഞങ്ങളുടെ സ്നേഹമായിരിക്കേണമേ.. ആമേൻ .\nകര്‍ത്താവ് നിന്നെ നിരന്തരം നയിക്കും; മരുഭൂമിയിലും നിനക്കു സമൃദ്‌ധി നല്‍കും; നിന്റെ അസ്‌ഥികളെ ബലപ്പെടുത്തും. നനച്ചു വളര്‍ത്തിയ പൂന്തോട്ടവും വറ്റാത്തനീരുറവയുംപോലെ ആകും നീ.\nഏശയ്യാ 58 : 11\nനിന്റെ പുരാതന നഷ്‌ടശിഷ്‌ടങ്ങള് പുനരുദ്‌ധരിക്കപ്പെടും. അനേകം തലമുറകളുടെ അടിസ്‌ഥാനം നീ പണിതുയര്‍ത്തും. പൊളിഞ്ഞമതിലുകള് പുനരുദ്‌ധരിക്കുന്നവനെന്നും ഭവനങ്ങള്‍ക്കു കേടുപോക്കുന്നവനെന്നും നീ വിളിക്കപ്പെടും.\nഏശയ്യാ 58 : 12\nസാബത്തിനെ ചവിട്ടിമെതിക്കുന്നതില്‍നിന്നും എന്റെ വിശുദ്‌ധ ദിവസത്തില് നിന്റെ ഇഷ്‌ടം അനുവര്‍ത്തിക്കുന്നതില് നിന്നും നീ പിന്തിരിയുക; സാബത്തിനെ സന്തോഷദായകവും കര്‍ത്താവിന്റെ വിശുദ്‌ധദിനത്തെ ബഹുമാന്യവുമായി കണക്കാക്കുക. നിന്റെ സ്വന്തം വഴിയിലൂടെ നടക്കാതെയും നിന്റെ താത്‌പര്യങ്ങള് അന്വേഷിക്കാതെയും വ്യര്‍ഥഭാഷണത്തിലേര്‍പ്പെടാതെയും അതിനെ ആദരിക്കുക.\nഏശയ്യാ 58 : 13\nഅപ്പോള് നീ കര്‍ത്താവില് ആനന്‌ദം കണ്ടെത്തും. ലോകത്തിലെ ഉന്നതസ്‌ഥാനങ്ങളിലൂടെ നിന്നെ ഞാന് സവാരിചെയ്യിക്കും. നിന്റെ പിതാവായ യാക്കോബിന്റെ ഓഹരികൊണ്ട് നിന്നെ ഞാന് പരിപാലിക്കും. കര്‍ത്താവാണ് ഇത് അരുളിച്ചെയ്‌തിരിക്കുന്നത്.\nഏശയ്യാ 58 : 14\nനിങ്ങളുടെ പിതാക്കന്‍മാരുടെ കാലംമുതല് എന്റെ കല്‍പനകളില്‍നിന്നു നിങ്ങള് വ്യതിചലിച്ചു; അവ അനുഷ്‌ഠിച്ചില്ല. നിങ്ങള് എന്റെ അടുക്കലേക്കു മടങ്ങിവരുവിന്. അപ്പോള് ഞാന് നിങ്ങളുടെ അടുത്തേക്കു വരാം – സൈന്യങ്ങളുടെ കര്‍ത്താവ് അരുളിച്ചെയ്യുന്നു. എന്നാല് നിങ്ങള് ചോദിക്കുന്നു, എങ്ങനെയാണ് ഞങ്ങള് മടങ്ങിവരേണ്ടത്?\nമലാക്കി3: 7\nമനുഷ്യന് ദൈവത്തെ കൊള്ളയടിക്കുമോ! എന്നാല് നിങ്ങള് എന്നെ കൊള്ളചെയ്യുന്നു. എങ്ങനെയാണ് ഞങ്ങള് അങ്ങയെ കൊള്ളചെയ്യുന്നതെന്ന് നിങ്ങള് ചോദിക്കുന്നു. ദശാംശങ്ങളിലും കാഴ്‌ചകളിലുംതന്നെ.\nമലാക്കി3: 8\nനിങ്ങള് – ജനം മുഴുവനും – എന്നെ കൊള്ളചെയ്യുന്നതുകൊണ്ടു നിങ്ങള് അഭിശപ്‌തരാണ്.\nമലാക്കി3: 9\nദശാംശം മുഴുവന് കലവറയിലേക്കു കൊണ്ടുവരുവിന്. എന്റെ ആലയത്തില് ഭക്‌ഷണം ഉണ്ടാകട്ടെ. ഞാന് നിങ്ങള്‍ക്കായി സ്വര്‍ഗകവാടങ്ങള് തുറന്ന് അനുഗ്രഹം വര്‍ഷിക്കുകയില്ലേ എന്നു നിങ്ങള് പരീക്‌ഷിക്കുവിന് – സൈന്യങ്ങളുടെ കര്‍ത്താവ് അരുളിച്ചെയ്യുന്നു.\nമലാക്കി3: 10\nഞാന് നിങ്ങള്‍ക്കു വേണ്ടി വെട്ടുകിളികളെ ശാസിക്കും. അവ നിങ്ങളുടെ ഭൂമിയിലെ ഫലങ്ങള് നശിപ്പിക്കുകയില്ല. നിങ്ങളുടെ വയലുകളിലെ മുന്തിരിച്ചെടികള് ഫലശൂന്യമാവുകയില്ല – സൈന്യങ്ങളുടെ കര്‍ത്താവ് അരുളിച്ചെയ്യുന്നു:\nമലാക്കി3: 11\nഅനുഗൃഹീതര് എന്നു ജനതകള് നിങ്ങളെ വിളിക്കും. നിങ്ങളുടെ ദേശം ആനന്‌ദത്തിന്റെ ദേശമാകും – സൈന്യങ്ങളുടെ കര്‍ത്താവ് അരുളിച്ചെയ്യുന്നു.\nമലാക്കി3: 12\nകര്‍ത്താവിന്റെ വചനം ശ്രവിക്കുകയുംഅവിടുത്തെ ആജ്‌ഞ അനുസരിക്കുകയും ചെയ്യുന്ന ശക്‌തരായ ദൂതരേ,അവിടുത്തെ വാഴ്‌ത്തുവിന്.\nസങ്കീര്‍ത്തനങ്ങള് 103 : 20\nപ്രിയപ്പെട്ടവരേ, കര്‍ത്താവിന്റെ മുമ്പില് ഒരു ദിവസം ആയിരം വര്‍ഷങ്ങള്‍പോലെയും ആയിരം വര്‍ഷങ്ങള് ഒരു ദിവസം പോലെയുമാണ് എന്ന കാര്യം നിങ്ങള് വിസ്‌മരിക്കരുത്.\n2 പത്രോസ്3: 8\nകര്‍ത്താവിന്റെ കാരുണ്യം അവിടുത്തെ ഭക്‌തരുടെമേല് എന്നേക്കുമുണ്ടായിരിക്കും;\nസങ്കീര്‍ത്തനങ്ങള് 103 : 17\nയുദ്‌ധകാലത്ത് വാളിന്റെ വായ്‌ത്തലയില്\nനിന്നും അവിടുന്ന് നിന്നെ രക്‌ഷിക്കും.\nനാവിന്റെ ക്രൂരതയില്‍നിന്നു നീ മറയ്‌ക്കപ്പെടും.\nനാശം വരുമ്പോള് നീ ഭയപ്പെടുകയില്ല.\nജോബ്5: 20-21\n” അല്‍പകാലത്തേക്കു വിവിധ പരീക്ഷകള് നിമിത്തം നിങ്ങള്‍ക്കു വ്യസനിക്കേണ്ടിവന്നാലും അതില് ആനന്ദിക്കുവിന്. കാരണം, അഗ്‌നിശോധനയെ അതിജീവിക്കുന്ന നശ്വരമായ സ്വര്‍ണത്തേക്കാള് വിലയേറിയതായിരിക്കും പരീക്ഷകളെ അതിജീവിക്കുന്ന നിങ്ങളുടെ വിശ്വാസം. അത് യേശുക്രിസ്തുവിന്റെ പ്രത്യാഗമനത്തില് സ്തുതിക്കും മഹത്വത്തിനും ബഹുമാനത്തിനും ഹേതുവായിരിക്കും. ” [1 പത്രോസ് 1 :6– 7]\nദൈവം ശാസിക്കുന്നവന് ഭാഗ്യവാനാണ്.\nഅവിടുന്ന് മുറിവേല്‍പ്പിക്കും;എന്നാല്, വച്ചുകെട്ടും;\nഅവിടുന്ന് പ്രഹരിക്കും;എന്നാല്, അവിടുത്തെ കരം സുഖപ്പെടുത്തും.\nഅവിടുന്ന് ആറു കഷ്‌ടതകളില്‍നിന്നുനിന്നെ മോചിപ്പിക്കും,\nഏഴാമതൊന്ന് നിന്നെ സ്‌പര്‍ശിക്കുകയില്ല.\nജോബ്5: 17-19


Pushpa2: ഇതിനുമുമ്പ് ഇന്ത്യന് സിനിമയിൽ സംഭവിക്കാത്തത് ‘പുഷ്പ 2‘വിലൂടെ സംഭവിക്കും; പ്രഖ്യാപനവുമായി അല്ലു | actor allu arjun says about his upcoming movie pushpa 2\nPushpa2: ഇതിനുമുമ്പ് ഇന്ത്യന് സിനിമയിൽ സംഭവിക്കാത്തത് ‘പുഷ്പ 2'ലൂടെ സംഭവിക്കും; പ്രഖ്യാപനവുമായി അല്ലു\nവടക്കേ ഇന്ത്യയിലാകെ പരിമിതമായ തിയേറ്ററുകളില് മാത്രമാണ് റിലീസ് ചെയ്തതെങ്കിലും ഒരു ദിവസം കൊണ്ട് 3.5 കോടിയാണ് പുഷ്പ നേടിയത്.\nKochi, First Published Dec 31, 2021, 8:25 AM IST\nഅല്ലു അര്‍ജുന്(Allu Arjun) നായകനായെത്തി തിയേറ്ററുകളെ ഒന്നാകെ ഇളക്കി മറിച്ച ചിത്രമാണ് പുഷ്പ(Pushpa). സിനിമ പ്രഖ്യാപിച്ചതുമുതല് സോഷ്യല് മീഡിയയിലെ പ്രധാന ചര്‍ച്ചകളിലൊന്നും പുഷ്പ തന്നെ ആയിരുന്നു. ഡിസംബര് 17ന് തിയേറ്ററുകളിലെത്തിയ പുഷ്പ 2021ലെ ഏറ്റവുമധികം പണം വാരിയ ചിത്രവുമായി മാറി. മലയാളവും തമിഴുമടക്കം അഞ്ച് ഭാഷകളിലായിരുന്നു ചിത്രത്തിന്റെ റിലീസ്.\nഇപ്പോഴിതാ, ചിത്രത്തിന്റെ രണ്ടാം ഭാഗമായ ‘പുഷ്പ- ദി റൂള്’ പരമാവധി ഭാഷകളില് പുറത്തിറക്കുമെന്ന് അറിയിച്ചിരിക്കുകയാണ് അല്ലു അര്‍ജുന്. ‘പുഷ്പ2പറ്റാവുന്ന ഭാഷകളിലെല്ലാം പുറത്തിറക്കണമെന്നാണ് ഞാന് പദ്ധതിയിടുന്നത്, ഇന്ത്യയില് ഇതിനുമുമ്പേ മറ്റൊരു ചിത്രവും ഇറക്കാത്തത്ര ഭാഷകളില് പുഷ്പ നിങ്ങളിലേക്കെത്തും,’ താരം പറയുന്നു.\nപുഷ്പ ഇറങ്ങി രണ്ട് ദിവസം കൊണ്ടു തന്നെ 116 കോടി രൂപ കളക്ഷന് നേടിയ ചിത്രം ഇതുവരെ 275 കോടിയാണ് കളക്ട് ചെയ്തതെന്ന് ചിത്രത്തിന്റെ നിര്‍മാതാവ് അറിയിച്ചു. ജനുവരി 6നുള്ളില് തന്നെ 325-350 കോടി ചിത്രം നേടുമെന്നും അദ്ദേഹം പറഞ്ഞു.\nറിലീസ് ചെയ്ത ആദ്യദിനം തന്നെ കൊവിഡിന് ശേഷമുള്ള ഇന്ത്യയിലെ ഏറ്റവും വലിയ ഓപ്പണിംഗ് ഗ്രോസര് എന്ന റെക്കോര്‍ഡ് പുഷ്പ നേടിയിരുന്നു. ഈ വര്‍ഷം ഏറ്റവും വലിയ ഓപ്പണിംഗ് ലഭിച്ച മാസ്റ്ററിന്റേയും സ്‌പൈഡര്‍മാന്റേയും റെക്കോര്‍ഡ് തകര്‍ത്തെറിഞ്ഞാണ് പുഷ്പ നേട്ടം സ്വന്തമാക്കിയത്. ലോകമാകമാനം വമ്പന് ഹൈപ്പുമായെത്തിയ ‘സ്‌പൈഡര്‍മാന് നോ വേ’ ഹോമുമായുള്ള ക്ലാഷിനിടയിലും മികച്ച പെര്‍ഫോമന്‍സാണ് പുഷ്പ തിയേറ്ററുകളില് കാഴ്ചവെച്ചത്. വടക്കേ ഇന്ത്യയിലാകെ പരിമിതമായ തിയേറ്ററുകളില് മാത്രമാണ് റിലീസ് ചെയ്തതെങ്കിലും ഒരു ദിവസം കൊണ്ട് 3.5 കോടിയാണ് പുഷ്പ നേടിയത്.\nരണ്ട് ഭാഗങ്ങാളായെത്തുന്ന ചിത്രത്തിന്റെ ആദ്യഭാഗത്തിന്റെ പേര് പുഷ്പ ദ റൈസ് എന്നായിരുന്നു. രക്തചന്ദന കടത്തുകാരനായ പുഷ്പരാജായിട്ടാണ് അല്ലു അര്‍ജുന് എത്തുന്നത്. ഇതുവരെ കാണാത്ത ലുക്കിലും മാനറിസത്തിലുമാണ് അല്ലു അര്‍ജുന് പുഷ്പയില് എത്തുന്നത്. 250 കോടി രൂപ ചെലവിട്ടാണ് ചിത്രം ഒരുക്കുന്നത്. സുകുമര് സംവിധാനം ചെയ്ത പുഷ്പ മൈത്രി മൂവി മേക്കേഴ്‌സിന്റെയും മുട്ടംസെട്ടി മീഡിയയുടെയും ബാനറില് നവീന് യെര്‍നേനിയും വൈ. രവിശങ്കറും ചേര്‍ന്നാണ് നിര്‍മിച്ചത്. മലയാളത്തിന്റെ സ്വന്തം ഫഹദ് ഫാസിലാണ് ചിത്രത്തിലെ പ്രധാന വില്ലന് വേഷത്തില് എത്തുന്നത്.\nLast Updated Dec 31, 2021, 8:25 AM IST


ISL |ആവേശപ്പോരില് ജംഷഡ്പൂരിനെതിരെ ബ്ലാസ്റ്റേഴ്സിന് സമനില; നിരാശ നല്‍കി റഫറിയിങ് – News18 Malayalam\nISL |ആവേശപ്പോരില് ജംഷഡ്പൂരിനെതിരെ ബ്ലാസ്റ്റേഴ്സിന് സമനില; നിരാശ നല്‍കി റഫറിയിങ്\nനിര്‍ണായക നിമിഷത്തില് റഫറി ഒരു പെനാല്‍ട്ടി നിഷേധിച്ചത് ബ്ലാസ്റ്റേഴ്സിന് തിരിച്ചടിയായി.\nLast Updated : December 26, 2021, 22:23 IST\nതുടര്‍ച്ചയായി രണ്ട് മത്സരങ്ങള് ജയിച്ചതിന്റെ ആത്മവിശ്വാസത്തില് കളത്തിലിറങ്ങിയ കേരള ബ്ലാസ്റ്റേഴ്സിനെ(Kerala Blasters) പൂട്ടി ജംഷഡ്പൂര് എഫ്.സി(Jamshedpur FC). ഇരു ടീമുകളും ഓരോ ഗോള് വീതം നേടി സമനിലയില് പിരിയുകയായിരുന്നു. ഒന്നാം പകുതിയിലാണ് രണ്ട് ഗോളുകളും പിറന്നത്.\n14ആം മിനിറ്റില് ഗ്രെഗ് സ്റ്റെവാര്‍ട്ടിലൂടെ മുന്നിലെത്തിയ ജംഷഡ്പൂരിനെ 27ആം മിനിറ്റില് മലയാളി താരം സഹല് അബ്ദുള് സമദിലൂടെ (Sahal Abdul Samad) ബ്ലാസ്റ്റേഴ്സ് സമനിലയില് പിടിക്കുകയായിരുന്നു. നിര്‍ണായക നിമിഷത്തില് റഫറി ഒരു പെനാല്‍ട്ടി നിഷേധിച്ചത് ബ്ലാസ്റ്റേഴ്സിന് തിരിച്ചടിയായി.\nAfterafrantic 90 minutes, it's honours even at the Tilak Maidan Stadium. #KBFCJFC #YennumYellow #KBFC #കേരളബ്ലാസ്റ്റേഴ്സ് pic.twitter.com/v3PD97nIrX\n— KeralaB las ter s F C (@KeralaBlasters) December 26, 2021\nഇരു ടീമുകളും ആക്രമിച്ച് കളിച്ചാണ് മത്സരം ആരംഭിച്ചത്. പാസിംഗിലെ പിഴവുകള് തുടക്കത്തില് കേരള ബ്ലാസ്റ്റേഴ്‌സിന് തിരിച്ചടിയായി. 14ആം മിനുട്ടില് ലഭിച്ച ഒരു ഫ്രീകിക്കില് നിന്ന് ഗ്രെഗ് സ്റ്റെവാര്‍ട്ട് ജംഷഡ്പൂരിന് ലീഡ് നല്‍കി. ആരും പ്രതീക്ഷിക്കാത്ത ആങ്കിളില് നിന്ന് ഒരു വലിയ ബെന്‍ഡ് കിക്കിലൂടെയാണ് സ്റ്റെവാര്‍ട്ട് പന്ത് വലയില് എത്തിച്ചത്. പോസ്റ്റില് തട്ടിയായിയിരുന്നു പന്ത് വലയിലേക്ക് പോയത്. ഈ ഗോളിന് ശേഷം കേരള ബ്ലാസ്റ്റേഴ്‌സ് തീര്‍ത്തും അറ്റാക്കിലേക്ക് പോയി.\nഎന്നാല് തുടര്‍ച്ചയായ മൂന്നാം മത്സരത്തിലും ഗോള്‍വല ചലിപ്പിച്ച മലയാളി താരം സഹല് അബ്ദുള് സമദ് 27ആം മിനിറ്റില് ബ്ലാസ്റ്റേഴ്സിനെ ഒപ്പമെത്തിച്ചു. സീസണില് സഹലിന്റെ നാലാം ഗോളാണിത്. ഇതോടെ മത്സരം 1-1 എന്ന നിലയില് സമനിലയില് പിരിഞ്ഞു.\nAt the right place at the right time! ⚡@sahal_samad continuing his fine goal-scoring form. 🟡#KBFCJFC #HeroISL #LetsFootball @KeralaBlasters pic.twitter.com/CI9aQqrbdg\n37ആം മിനിട്ടില് കേരളത്തിന് ലഭിക്കേണ്ട പെനാല്‍ട്ടി റഫറി നിഷേധിച്ചു. വാസ്‌കസിന്റെ ഒരു ക്രോസ് ജംഷഡ്പൂര് താരത്തിന്റെ കയ്യില് തട്ടി എങ്കിലും റഫറി പെനാള്‍ട്ടി നിഷേധിച്ചു. ഇത് ആദ്യമായല്ല കേരളം റഫറിയുടെ മോശം തീരുമാനത്തിന് വിധേയരാകുന്നത്.\nരണ്ടാം പകുതിയില് ലീഡുയര്‍ത്താന് ബ്ലാസ്റ്റേഴ്സ് തുടക്കം മുതല് കിണഞ്ഞു പരിശ്രമിച്ചു. എന്നാല് ഗോള്‍മുഖത്തേക്ക് ഷോട്ടുതിര്‍ക്കുന്നതില് പിന്നോട്ടായി. നാല് മിനിറ്റ് അധികസമയത്തും ഗോള് മാറിനിന്നു. സമനിലയെങ്കിലും എട്ട് കളിയില് 13 പോയിന്റുമായി കേരള ബ്ലാസ്റ്റേഴ്സ് മൂന്നാമതെത്തി. 13 പോയിന്റ് തന്നെയെങ്കിലും ഗോള്‍ശരാശരിയുടെ കരുത്തില് ജംഷഡ്പൂര് രണ്ടാമതുണ്ട്.\nFirst published: December 26, 2021, 22:16 IST


ആദിത്യഹൃദയ മന്ത്രം ദിവസവും ജപിച്ചാല് - Astrology Articles | Astrology News\nHome/മന്ത്രങ്ങള്/ആദിത്യഹൃദയ മന്ത്രം ദിവസവും ജപിച്ചാല്\nസൂര്യന് ഊര്‍ജത്തിന്റെ അക്ഷയ ഖനിയാണെന്നും, ആ ഊര്‍ജത്തെ ശരിയായി പ്രയോജനപ്പെടുത്തിയാല് അത്ഭുതകരമായ രക്ഷാമാര്‍ഗ്ഗം അതിലൂടെ മനുഷ്യന് ലഭിക്കുമെന്നും ഭാരതത്തിലെ പൂര്‍വികര് മനസിലാക്കിയിരുന്നു, അനുഭവിച്ചറിഞ്ഞിരുന്നു.ഈ സൂര്യമാഹാത്മ്യം എടുത്തു കാട്ടുന്ന ഒരു സന്ദര്‍ഭം രാമായണത്തിലുണ്ട്. അവതാര പുരുഷനായിരുന്നിട്ടും ദിവ്യ ബാണങ്ങള് കൈയ്യിലുണ്ടെങ്കിലും യുദ്ധത്തിനിടെ രാവണന്റെ പരാക്രമ മികവില് ശ്രീരാമന് ഒന്നു പകച്ചുപോയി. രാവണന് തന്നെ ജയിക്കാനാണു സാധ്യതയെന്ന് രാമന് മനസില് ചിന്തിച്ചു. അങ്ങനെ ഏറെക്കുറെ ചിന്താവിവശനായി, മൗനിയായി. യുദ്ധക്കളത്തില് തളര്‍ന്നുനിന്നു.\nഇതുകണ്ട് യുദ്ധം കാണാന് ആകാശത്തെയിരുന്ന ദേവകളെല്ലാം ആശങ്കാകുലരായി. അവര്‍ക്കൊപ്പം അഗസ്ത്യ മഹര്‍ഷിയും ഉണ്ടായിരുന്നു. രാമന്റെ അപ്പോഴത്തെ അവസ്ഥ കണ്ട് ഉത്കണ്ഠപൂണ്ട മഹര്‍ഷി താഴോട്ടിറങ്ങി രാമന്റെ മുന്നില് പ്രത്യക്ഷപ്പെടുന്നത്. രാമന് മനസില് ചിന്തിച്ചത് അഗസ്ത്യ മുനി അകക്കണ്ണില് കണ്ടു. അദ്ദേഹം രാമനോട് പറഞ്ഞു. ”രാമാ, വിഷാദം വേണ്ടാ. ഞാന് ഒരു ഉപായം പറഞ്ഞു തരാം; ഒരു വിശേഷമന്ത്രം. ഇതു ജപിച്ചശേഷം രാവണനുമായി യുദ്ധം ചെയ്യൂ. വിജയം ഉറപ്പ്. അതു കൊണ്ട് പരാജയശങ്ക ദൂരെക്കളയൂ.’ തുടര്‍ന്ന് അദ്ദേഹം ആദിത്യഹൃദയ മന്ത്രം രാമന് ഉപദേശിച്ചു കൊടുത്തു. ”സന്താപനാശകരായ നമോനമ’ എന്നതില് തുടങ്ങി ”സത്യസ്വരൂപായ നിത്യം നമോനമ’ എന്നവസാനിക്കുന്ന ആദിത്യഹൃദയം മൂന്നുതവണ ജപിച്ച് രാമന് രാവണനെ ജയിക്കുകയും ചെയ്തു.\nREAD ഈ നവഗ്രഹസ്‌തോത്രം നിത്യവും ചൊല്ലിയാല്\nമനസ്സിന്റെ ചാഞ്ചല്യം അകറ്റി ആത്മവിശ്വാസവും ഊര്‍ജ്ജവും നല്‍കുന്ന ഒന്നാണ് ആദിത്യഹൃദയ മന്ത്രം. രാവിലെ കിഴക്കോട്ട് തിരിഞ്ഞ് 12 തവണ ഭക്തിയോടെ ജപിക്കുന്നത് സൂര്യപ്രീതികരമാണ്. ദിവസേന ഒരു തവണയെങ്കിലും ജപിക്കുകയാണെങ്കില് അജ്ഞതയും വിഷാദവും അലസതയുമകന്നു ഹൃദയശുദ്ധി കൈവരും. ജീവിതത്തില് നിത്യവിജയിയാവാന് കുട്ടികളെ ആദിത്യഹൃദയമന്ത്രജപം ശീലിപ്പിക്കുന്നത് ഉചിതമാണ്. ആപത്തിലും ഭയത്തിലും സൂര്യകീര്‍ത്തനം ചൊല്ലുന്നവര്‍ക്ക് രക്ഷ കിട്ടുമെന്നാണു സ്‌തോത്രത്തിന്റെ ഫലശ്രുതി. സൂര്യന്റെ ഹൃദയംഅക്ഷയമായ ആ ഊര്‍ജ്ജം മനുഷ്യന് സ്വജീവിതത്തില് ഉപകാരപ്രദമാക്കാമെന്ന് കണ്ടെത്തിയ മന്ത്രമാണ് ആദിത്യഹൃദയം. ഇത് ജപിക്കുന്നതോടെ ശത്രു നാശം മാത്രമല്ല സര്‍വ്വാഭീഷ്ടസാദ്ധ്യവും കൈവരും.\nREAD ശ്രീരാമമാലമന്ത്രം നിത്യവും 14 തവണ ജപിച്ചാല്\nശാന്തായ രൗദ്രായ സൌമ്യായ ഘോരായ\nസ്ഥാവരജംഗമാചാര്യായ തേ നമോ\nദേവായ വിശൈ്വക സാക്ഷിണേ തേ നമഃ\nസത്യസ്വരൂപായ നിത്യം നമോനമഃ\nഇഷ്ടകാര്യസിദ്ധിക്ക് ഈ ഗണേശമന്ത്രം ജപിച്ചോളൂ!\nപൗര്‍ണമിനാളില് ഈ മന്ത്രം ജപിച്ചാല്\nടെന്‍ഷന് അല്ലെങ്കില് മാനസിക സമ്മര്‍ദത്തി


കേന്ദ്ര സര്‍ക്കാരിന്റെ ജനസംഖ്യാ രജിസ്റ്റര് ചതിക്കുഴി; കേരളത്തില് ഒരു സംഘപരിവാര് ഭീഷണിയും വിലപ്പോവില്ല: മുഖ്യമന്ത്രി - ഇ വാർത്ത | evartha\nകേന്ദ്ര സര്‍ക്കാരിന്റെ ജനസംഖ്യാ രജിസ്റ്റര് ചതിക്കുഴി; കേരളത്തില് ഒരു സംഘപരിവാര് ഭീഷണിയും വിലപ്പോവില്ല: മുഖ്യമന്ത്രി\nമുസ്ലീം ന്യൂനപക്ഷത്തിന് കേരളം സുരക്ഷിത കോട്ടയാണ് എന്ന് മുഖ്യമന്ത്രി പിണറായി വിജയന്. ഇവിടെ ഒരു സംഘപരിവാര് ഭീഷണിയും വിലപ്പോവില്ല. കോഴിക്കോട് നടന്ന ഭരണഘടനാ സംരക്ഷണ മഹാ റാലി ഉദ്ഘാടനം ചെയ്തു സംസാരിക്കുകയായിരുന്നു അദ്ദേഹം. കേന്ദ്ര സർക്കാർ നടപ്പാക്കാൻ പറയുന്ന ജനസംഖ്യാ രജിസ്റ്റർ ചതിക്കുഴിയാണ്.\nഇത്തരത്തിൽ ജനസംഖ്യാ രജിസ്റ്റര് തയാറാക്കിയാലെ പൗരത്വ റജിസ്റ്റര് തയാറാക്കാന് കഴിയൂ. ജനസംഖ്യ അറിയാനുള്ള സെന്‍സസും ജനസംഖ്യരജിസ്റ്ററും തമ്മില് വ്യത്യാസമുള്ളതുകൊണ്ടാണ് എന് ആര് സി കേരളത്തില് നടപ്പാക്കില്ലെന്ന് പറഞ്ഞത്. കേന്ദ്ര സര്‍ക്കാര് നടപ്പാക്കുന്നത് ആര്‍എസ്എസ് നയമാണെന്നും ഇന്ത്യയിലെ ന്യൂനപക്ഷങ്ങളെ ആര്‍എസ്എസ് ആഭ്യന്തര ശത്രുക്കളെപ്പോലെയാണ് കാണുന്നതെന്നും മുഖ്യമന്ത്രി ആരോപിച്ചു. ഇപ്പോൾ കൊണ്ടുവന്ന ദേശീയ പൗരത്വ രജിസ്റ്റര് എന്നത് ആര്‍എസ്എസ് അജണ്ടയാണ്.\nരാജ്യത്ത് നിന്നും ഒരു വിഭാഗത്തെ പൗരത്വത്തില് നിന്ന് എങ്ങനെ ഒഴിവാക്കാം എന്നതാണ് അവരുടെ ലക്ഷ്യമെന്നും മുഖ്യമന്ത്രി കുറ്റപ്പെടുത്തി. നമ്മൾ എല്ലാവരും ഒരുമിച്ചുനിന്നാല് പൗരത്വ നിയമ ഭേദഗതി റദ്ദാക്കേണ്ടി വരും. ജനസംഖ്യാ കണക്കെടുപ്പ് എന്നതിന്റെ അപ്പുറം ഒരു സെന്റിമീറ്റര് പോലും സര്‍ക്കാര് മുന്നോട്ടു പോകില്ല. ആരും ആശങ്കപ്പെടേണ്ടതില്ലെന്നും മുഖ്യമന്ത്രി പറഞ്ഞു.\nTopics: kozhikodu Npr pinarayi vijayan


വേഗത്തിന്റെ മൂസ : Deepika.com Special News\nവേഗവും സാഹസികതയും ഇല്ലാത്തൊരു ജീവിതം ഈ 45കാരന് ചിന്തിക്കാൻ പോലുമാകില്ല. സദാ അപകടം പതിയിരിക്കുന്ന മലഞ്ചെരിവുകളിലെ വീതികുറഞ്ഞ റോഡുകളിലൂടെ വെടിയുണ്ട പോലെ കാർ പറപ്പിക്കുകയാണ് ശീലം. ബെയ്ജിംഗിലായാലും ക്വാലാലംപൂരിലായാലും നാസിക്കിലായാലും ഇടുക്കി ഭൂതത്താൻകെട്ടിലായാലും ഈ ശീലത്തിനു മാറ്റമില്ല. ഇതു കുമ്പള പെർവാഡ് സ്വദേശി മൂസ ഷെരീഫ്. 43 രാജ്യാന്തരമത്സരങ്ങൾ അടക്കം 245 കാർ റാലികളിൽ പങ്കെടുത്ത മൂസയുടെ ടീം 90ലും ഒന്നാമതെത്തി. ഒരേവർഷം ഇന്ത്യൻ, മലേഷ്യൻ, ഏഷ്യാസോൺ ചാമ്പ്യൻഷിപ്പുകളിൽ ജേതാവായി ലിംക ബുക്ക് ഓഫ് റിക്കാർഡ്സിൽ ഇടംനേടി. കാറോട്ടക്കാരുടെ നാവിഗേറ്റർ അഥവാ കോഡ്രൈവർമാരിൽ ദേശീയതലത്തിൽ കഴിഞ്ഞ ഒമ്പതുവർഷമായി മൂസ ഒന്നാംറാങ്കിൽ തുടരുന്നു. ഡൽഹി സ്വദേശി ഗൗരവ് ഗിൽ ഡ്രൈവറും മൂസ ഷെരീഫ് കോഡ്രൈവറുമായ ടീമാണ് നിലവിലെ ഇന്ത്യൻ കാർ റാലി ചാമ്പ്യന്മാർ.\nബൈക്കിൽ നിന്നും കാറിലേക്ക്\nമംഗളുരുവിലെ കോളജ് പഠനകാലത്ത് ബൈക്കിലാണ് മൂസ കുമ്പളയിൽ നിന്നും പോവുക. റെയ്സിംഗിന്റെ വലിയ ലോകത്തേക്കുള്ള തുടക്കമായിരുന്നു ഈ യാത്ര. മംഗളുരുവിലെ പ്രശസ്തമായ കരാവലി ഓട്ടോമോട്ടീവ് സ്പോർട്സ് ക്ലബിൽ ബൈക്ക് റെയ്സിൽ പങ്കെടുത്തതോടെ വേഗത്തിന്റെ ലോകത്ത് മൂസ ഹരിശ്രീ കുറിച്ചു. ഇവിടെ നിന്നാണ് തന്നെപ്പോലെ ബൈക്ക് റെയ്സിൽ അഭിനിവേശമുള്ള സുഹൃത്തിനെ മൂസയ്ക്കു ലഭിക്കുന്നത്. 1993 മുതൽ 1995 വരെ മുപ്പതിലധികം ബൈക്ക് റാലികളിൽ മൂസ പങ്കെടുത്തു. 1995ൽ ബൈക്കിനോട് എന്നേക്കുമായി വിടചൊല്ലി കാറോട്ടം ആരംഭിച്ചു. ഇതാണ് തന്റെയിടമെന്നു തിരിച്ചറിഞ്ഞ മൂസ കഴിഞ്ഞ 24 വർഷമായി ഇടവേളകളില്ലാതെ ആ ഓട്ടം തുടരുകയാണ്. കാറോട്ടക്കാരനായും കാറോട്ടക്കാരുടെ വഴികാട്ടിയായും.\nകാറോട്ടത്തിൽ ഡ്രൈവർക്കൊപ്പം ഒരു നാവിഗേറ്ററുമുണ്ടാകും. നിലംതൊടാതെ കാർ പറപ്പിക്കുന്ന ഡ്രൈവർക്ക് സദാ നിർദേശങ്ങളുമായി. മുന്നിൽ ഒരു വളവുണ്ട്...ഇനിയൊരു ഇറക്കമാണ്...അടുത്ത വളവ് ശ്രദ്ധിക്കുക എന്നിങ്ങനെ അറിയിപ്പുകൾ നൽകിക്കൊണ്ടിരിക്കും. മത്സരത്തിന് രണ്ടാഴ്ച മുമ്പേ കോഡ്രൈവർ സ്‌ഥലത്തെത്തും. കാറോടുന്ന പാത മുതൽ മണ്ണിന്റെ ഘടന വരെ കുറിച്ചുവയ്ക്കുകയും മനഃപാഠമാക്കുകയും ചെയ്യും. റെയ്സിംഗ് സമയത്ത് വേഗം മാത്രം മുന്നിലുള്ള ഡ്രൈവറോട് കൂടുതൽ വിശദീകരണം സാധ്യമല്ലാത്തതിനാൽ കോഡുകളിലൂടെയാണ് ഇന്റർകോമിലൂടെ ഡ്രൈവർക്ക് നിർദേശം നൽകുക. നല്ലൊരു നാവിഗേറ്റർ ഉണ്ടെങ്കിലേ ഒരു ഡ്രൈവർക്ക് വിജയം കാണാനാകൂ എന്നു ചുരുക്കം. ഒരു കാറോട്ടക്കാരന് എല്ലാക്കാലവും ഡ്രൈവിംഗ് സീറ്റിൽ തുടരാനാവില്ലെന്നും ഫോം നഷ്‌ടപ്പെട്ട ഡ്രൈവർക്ക് റെയ്സിംഗ് ലോകത്ത് സ്‌ഥാനമില്ലെന്നും മൂസ പറയുന്നു. ഈ സത്യം മുൻകൂട്ടി തിരിച്ചറിഞ്ഞതുകൊണ്ടാണ് താൻ സ്വയം കോഡ്രൈവറായി മാറിയതെന്നും അദ്ദേഹം കൂട്ടിച്ചേർത്തു.\nഏഷ്യാ പസഫിക്ക് മേഖലയിലെ തന്നെ ഏറ്റവും മികച്ച കാർ റെയ്സറായ ഗൗരവ് ഗില്ലുമായുള്ള കൂട്ടുകെട്ടിലാണ് നാലു തവണയും ദേശീയ ചാമ്പ്യനായത്. അറുപതിൽപരം റാലികളിൽ ഗില്ലിനൊപ്പം കുതിച്ചു. ഗില്ലിന് ഇന്ത്യയിൽ മികച്ച ഒരു എതിരാളി പോലുമില്ലെന്നും അദ്ദേഹത്തിനൊപ്പമുള്ള ഓരോ റാലിയും അത്യന്തം സാഹസികമാണെന്നും മൂസ പറയുന്നു. അഞ്ചു മുതൽ പത്തുവരെ റൗണ്ടിലായാണ് സാധാരണ കാർ റാലി. 2014ൽ കോയമ്പത്തൂർ, ചെന്നൈ,കോൽക്കത്ത, ബംഗളുരു, ചിക്ക്മംഗളുരു എന്നിങ്ങനെ അഞ്ചു റൗണ്ടുകളിലായാണ് നടന്നത്. ‘‘ഓരോ റെയ്സും 500 മുതൽ 2000 വരെ കിലോമീറ്റർ കാണും. പലപ്പോഴും ടാറിംഗ് ഇല്ലാത്ത റോഡിലൂടെയാണ് പായേണ്ടിവരിക. തലയിൽ ഹെൽമറ്റ് ധരിച്ച് ബക്കറ്റ് മാതൃകയിലുള്ള സീറ്റിൽ പല ക്ലിപ്പുകൾ ബന്ധിപ്പിച്ച സീറ്റ് ബെൽറ്റിട്ടാണ് ഇരിക്കുന്നത്. രണ്ടുതവണ കാർ അപകടത്തിൽപ്പെട്ടിട്ടുണ്ടെങ്കിലും വലിയ പരിക്കേൽക്കാതെ രക്ഷപെട്ടു–’’ മൂസ പറയുന്നു. അടുത്ത വർഷം കാറോട്ടത്തിന്റെ രജതജൂബിലി ആഘോഷിക്കാനൊരുങ്ങുകയാണ് മൂസ. കഴിഞ്ഞ 25 വർഷമായി തുടർച്ചയായി കാർ റെയ്സിൽ പങ്കെടുത്ത ഒരാൾ ഇന്ത്യയിൽ തന്നെ വേറെ കാണില്ല. മത്സരരംഗത്ത് മാത്രമല്ല സംഘാടനരംഗത്തും സജീവമാണ് മൂസ.\nമോട്ടോർ സ്പോർട്സ് സംഘടിപ്പിക്കുന്ന ഇന്ത്യൻ മോട്ടോർ സ്പോർട്സ് ക്ലബ് എന്ന സംഘടനയുടെ പ്രസിഡന്റാണ്. മുപ്പതോളം ബൈക്ക്, കാർ റെയ്സുകൾ ഈ ക്ലബ് നടത്തിയിട്ടുണ്ട്. നാവിഗേഷനും കാറോട്ടവും സംബന്ധിച്ച പുതിയ പാഠങ്ങൾ യുവ റെയ്സർമാർമാർക്ക് പകർന്നു നൽകുന്നതിനും മൂസ ഏറെ പ്രാധാന്യം നൽകുന്നു. ഡൽഹിയിലെയും ബംഗളുരുവിലെയും റേസിംഗ് അക്കാദമികളിൽ ഇദ്ദേഹം സ്‌ഥിരമായി ക്ലാസെടുക്കുന്നു. സഫീനയാണ് ഭാര്യ. സെനുൽ സില, മുഹമ്മദ് ഫല, സമ ഫാത്തിമ എന്നിവർ മക്കളാണ്.


സയ്യിദ് സാദത്തുള്ള ഹുസൈനി ജമാ അത്തെ ഇസ്ലാമി ദേശീയ അദ്ധ്യക്ഷൻ – JIH Kerala\nജമാഅത്തെ ഇസ്‌ലാമി ഹിന്ദ് 2019-2023 പ്രവർത്തന കാലയളവിലേക്ക് പുതിയ അമീറായി സയ്യിദ് സആദത്തുല്ലാഹ് ഹുസൈനിയെ തെരഞ്ഞെടുത്തു. കഴിഞ്ഞ മീഖാത്തിൽ അസിസ്റ്റന്റ് അമീറായിരുന്ന അദ്ദേഹം രണ്ട്ദേ തവണ എസ്ര.ഐ.ഒ ദേശീയ പ്രസിഡണ്ടായി തെരഞ്ഞെടുക്കപ്പെട്ടിട്ടുണ്ട്. ഹൈദരാബാദുകാരനായ അദ്ദേഹം ടെലികമ്യൂണിക്കേഷനിൽ എഞ്ചിനീയറിംഗ് ബിരുദധാരിയും എം.ബി.എക്കാരനുമാണ്. 46 വയസ്സുകാരനായ എസ്.എസ് ഹുസൈനി ജമാഅത്തെ ഇസ്‌ലാമിയുടെ ചരിത്രത്തിലെ ഏറ്റവും പ്രായം കുറഞ്ഞ അദ്ധ്യക്ഷൻ കൂടിയാണ്.\nബഹുസ്വര രാജ്യമായ ഇന്ത്യയിൽ ഇസലാമിന്റെ പ്രതിനിധാനവും മുസ്‌ലിം സമൂഹത്തിന്റെ ദൗത്യവും നിലപാടും സംബന്ധിച്ച് ആഴത്തിൽ ഗവേഷണം നടത്തിയ അദ്ദേഹം അറിയപ്പെട്ട ഇസ്‌ലാമിക ചിന്തകനും പണ്ഡിതനുമാണ്. Strategy of Indian Muslims, Islam, Muslim and Technology, Globalization and Muslim Youth, Milestones, Postmodernist challenges and Islam, Islamic Movement in women, Globalization and capitalistic imperialism, മാറുന്ന ലോകവും ഇസ്‌ലാമിക ചിന്തയും എന്നിവ അദ്ദേഹത്തിന്റെ പ്രധാന പുസ്തകങ്ങളാണ്. ഇംഗ്ലീഷിലും ഉർദുവിലും ധാരാളം ലേഖനങ്ങളും അദ്ദേഹം എഴുതിയിട്ടുണ്ട്.


Emalayalee.com - എമ്പുരാന് തുടങ്ങാന് ഞാനും കാത്തിരിക്കുകയാണ്, ഒരു ആരാധകനായും ഒരു സംവിധായകനായും: പൃഥ്വി പറയുന്നു\nFILM NEWS 30-Sep-2020\nനടനും സംവിധായകനുമായ പൃഥ്വിരാജ് സുകുമാരന് മോഹന്‍ലാലിനെ നായകനാക്കി രണ്ടാമത് സംവിധാനം ചെയ്യുന്ന ചിത്രമാണ് എമ്പുരാന്. ഇരുവരും ഒന്നിച്ച ആദ്യ ചിത്രമായ ലൂസിഫറിന്റെ വമ്പന് വിജയത്തിന് ശേഷം ചിത്രത്തിന്റെ രണ്ടാം ഭാഗമായാണ് എമ്പുരാന് അണിയറയില് ഒരുങ്ങുന്നത്. ചിത്രത്തിന്റെ അണിയറ പ്രവര്‍ത്തനങ്ങള് തകൃതിയായി മുന്നേറുന്നതിന്റെ ഓരോ ഘട്ടവും പൃഥ്വിരാജും തിരക്കഥാകൃത്ത് മുരളി ഗോപിയും ആരാധകരുമായി പങ്കുവെക്കാറുമുണ്ട്.\nചിത്രത്തെ കുറിച്ചുള്ള പുതിയ വിവരം ആരാധകരുമായി പങ്കുവെച്ചിരിക്കുകയാണ് പൃഥ്വിരാജും മുരളി ഗോപിയും ഇപ്പോള്. മുരളി ഗോപിയ്‌ക്കൊപ്പമുള്ള ചിത്രം പങ്കുവെച്ചുകൊണ്ടാണ് പൃഥ്വിരാജ് ഇപ്പോള് എമ്പുരാന്റെ പുതിയ വിശേഷം പങ്കിട്ടിരിക്കുന്നത്. എമ്പുരാന്റെ ആദ്യ പടി പേപ്പറില് കണ്ടപ്പോള് മുതല് താന് ഒരു ആരാധകനെന്ന നിലയിലും സംവിധായകനെന്ന നിലയിലും വളരെ ആവേശത്തിലാണെന്ന് കുറിച്ചുകൊണ്ടാണ് പൃഥ്വി പുതിയ ചിത്രം പങ്കുവെച്ചിരിക്കുന്നത്. എമ്പുരാന്റെ മുഴുനീള ബ്രീഫ് നല്‍കിയെന്നും തന്റെ പ്രിയപ്പെട്ട സംവിധായക സഹോദരനാണ് ഒപ്പമുള്ളതെന്നും കുറിച്ചു കൊണ്ട് മുരളി ഗോപിയും ചിത്രം പങ്കുവെച്ചിട്ടുണ്ട്.


കിണറ്റിന് കരയില് ഫോണില് സംസാരിച്ചയാള് കിണറ്റില് മരിച്ച നിലയില് - themediasyndicate\nകിണറ്റിന് കരയില് ഫോണില് സംസാരിച്ചയാള് കിണറ്റില് മരിച്ച നിലയില്\nഹരിപ്പാട്: കിണറ്റിന് കരയില് മൊബൈല് ഫോണില് സംസാരിച്ച യുവാവ് കാല് വഴുതി കിണറ്റില് വീണു മരിച്ചു. കാരിച്ചാല് അച്ചന് മുക്കിനു കിഴക്ക് തൈപ്പറമ്പില് മാത്യൂസ് (അനില് 27) ആണു മരിച്ചത്. ഇന്നലെ പുലര്‍ച്ചെ അഞ്ചരയോടെ കാരിച്ചാലിലെ പള്ളിയുടെ കിണറ്റിലാണു മരിച്ച നിലയില് കണ്ടെത്തിയത്. പള്ളിയിലെ നിര്‍മാണങ്ങള്‍ക്കെത്തിയ തൊഴിലാളികള് വെള്ളം കോരാനായി എത്തിയപ്പോള് കിണറ്റില് മൃതദേഹം കാണുകയായിരുന്നു.\nകിണറിന്റെ ആള്‍മറയില് ഇരുന്നു ഫോണ് ചെയ്യുന്നതിനിടയില് കാല് വഴുതി കിണറ്റിലേക്കു വീണതാകാമെന്നാണു പൊലീസ് പറയുന്നത്. തലയുടെ പിന്‍ഭാഗത്ത് ഏറ്റ മുറിവു വീഴ്ചയില് സംഭവിച്ചതാകാനാണു സാധ്യതയെന്നും മൃതദേഹം തല താഴെ കുത്തിയ നിലയിലായിരുന്നെന്നും പൊലീസ് പറഞ്ഞു.\nTags: കിണറ്റിന് കരയില് ഫോണില് സംസാരിച്ചയാള് കിണറ്റില് മരിച്ച നിലയില്\nഎൻ ഡി എ നയിക്കുന്ന രഥയാത്രക്ക് നേരെ കല്ലേറെന്ന് ആരോപണം; എൻഡിഎയ്ക്ക് ഇന്ന് പ്രതിഷേധദിനം


Kudumbavilakku: Siddhu Pay Restaurant And Hotel Bills Of Vedhika, Here's How Netizens Reacted - Malayalam Filmibeat\nNews ഗുജറാത്ത് തീരത്ത് എണ്ണ-രാസ ടാങ്കർ ഉൾപ്പെടെ രണ്ട് കപ്പലുകൾ കൂട്ടിയിടിച്ചു; സമുദ്ര മലിനീകരണം റിപ്പോർട്ട് ചെയ്തിട\nകുടുംബവിളക്ക്; വേദികയെ കാണാൻ ഹോട്ടലിൽ സിദ്ധാർത്ഥ്, ബിൽ അടച്ചു, സിദ്ധു പൊളിയാണെന്ന് പ്രേക്ഷകർ\n| Updated: Thursday, October 14, 2021, 21:50 [IST]\nമിനിസ്ക്രീൻ പ്രേക്ഷകരുടെ പ്രിയപ്പെട്ട പരമ്പരയാണ് കുടുംബവിളക്ക്. 2020 ജനുവരി 27 ന് ആരംഭിച്ച പരമ്പര റേറ്റിംങ്ങിൽ ആദ്യസ്ഥാനം നേടി മുന്നോട്ട് പോവുകയാണ് ബംഗാളി പരമ്പരയായ ശ്രീമേയിയുടെ മലയാളം പതിപ്പാണിത്. മലയാളത്തിൽ മാത്രമല്ല തമിഴ്, തെലുങ്ക്, കന്നഡ, ബംഗാളി തുടങ്ങിയ ഭാഷകളിലും സീരിയലുകൾ സംപ്രേക്ഷണം ചെയ്യുന്നുണ്ട്. എല്ലാഭാഷകളിലും മികച്ച സ്വീകാര്യതയാണ് സീരിയലിന് ലഭിക്കുന്നത്.\nലാലേട്ടനുമായുള്ള സാമ്യം അവസരങ്ങൾ നഷ്ടപ്പെടുത്തി, തന്നെ മാറ്റി നിർത്താൻ കാരണം അതാണ്, ഷാജു പറയുന്നു\nനടി മീര വാസുദേവാണ് സീരിയലിൽ പ്രധാന കഥാപാത്രത്തെ അവതരിപ്പിക്കുന്നത്. സുമിത്ര എന്ന വീട്ടമ്മയെ ആണ് നടി അവതരിപ്പിക്കുന്നത്. സുമിത്രയുടെ ജീവിതത്തിലൂടെയാണ് സീരിയൽ മുന്നോട്ട് പോവുന്നത്. മീരയ്ക്കൊപ്പം കൃഷ്ണകുമാർ മേനോൻ, നൂപിൻ ജോണി, ആനന്ദ് നാരായണൻ, ആതിര മാതാവ്, ശരണ്യ ആനന്ദ്, എഫ്. ജെ. തരകൻ ,ശരണ്യ ആനന്ദ് എന്നിവരാണ് പ്രധാന കഥാപാത്രങ്ങളെ അവതരിപ്പിക്കുന്നത്തത്. മീരയെ പോലെ തന്നെ മറ്റ് കഥാപാത്രങ്ങൾക്കും മികച്ച പ്രേക്ഷക സ്വീകാര്യതയാണ് ലഭിക്കുന്നത്. സംഭവ ബഹുലമായി സീരിയൽ മുന്നോട്ട് പോവുകയാണ്.\nതുടക്കത്തിൽ എല്ലാ പ്രേക്ഷകരേയും തൃപ്തിപ്പെടുത്താൻ സീരിയലിന് കഴിഞ്ഞിരുന്നില്ല. ഒരു ടിപ്പിക്കൽ കണ്ണീർ പരമ്പരയ്ക്ക് സമാനമായിരുന്നു സീരിയൽ. എന്നാൽ നായികയായ സുമിത്ര ബോൾഡ് ആയപ്പോൾ കഥയും മാറുകയായിരുന്നു.സിദ്ധാർത്ഥും സുമിത്രയും വേർപിരിഞ്ഞതിന് ശേഷമാണ് കുടുംബവിളക്കിന്റെ കഥ മാറുന്നത്സുഹൃത്തായ വേദികയെ വിവാഹം കഴിക്കാൻ വേണ്ടിയാണ് സിദ്ധാർത്ഥ് സുമിത്രയെ ഉപേക്ഷിക്കുന്നത്. എന്നാൽ വിവാഹത്തിന് ശേഷമാണ് വേദികയുടെ യഥാർത്ഥ സ്വഭാവം സിദ്ധാർത്ഥിന് മനസിലാവുന്നുത്. വേദികയെ സിദ്ധാർത്ഥ് തിരുത്താൻ ശ്രമിച്ചുവെങ്കിലും വേദിക നന്നാകാൻ തയ്യാറായിരുന്നില്ല. എങ്ങനേയും സുമിത്രയെ തകർക്കണമെന്നായിരുന്നു ആഗ്രഹം. ഇതിനായി പഠിച്ച പണി പതിനെട്ടും നോക്കുകയാണ് വേദിക.\nസുമിത്രയ്ക്ക് വേണ്ടി വേദിക ഒരുക്കുന്ന കെണിയിൽ അവസാനം വേദിക തന്നെ വീഴുകയാണ്. പോലീസ് സ്റ്റേഷനിൽ വരെ കയറേണ്ടി വന്നിരിക്കുകയാണ്. വേദികയുടെ സ്വഭാവം മനസ്സിലാക്കിയ സിദ്ധു ഇപ്പോൾ കൂടുതൽ സ്ട്രോങ്ങ് ആയിരിക്കുകയാണ്. വേദികയുടെ താളത്തിനൊപ്പം തുള്ളാതെ തെറ്റിന് നേരം ശബ്ദം ഉയർത്തുകയാണ്. സിദ്ധാർത്ഥിന്റെ മനം മാറ്റം വേദികയെ ആകെ നിരാശയിലാഴ്ത്തിയിട്ടുണ്ട്. സുമിത്രയെ കള്ളക്കേസിൽ കുടുക്കി പോലീസ് സ്റ്റേഷനിൽ കയറ്റിയ വേദികയെ സിദ്ധു വീട്ടിൽ നിന്ന് ഇറക്കി വിട്ടിരിക്കുകയാണ്. ഒരിക്കലും വീട്ടിലേയ്ക്ക് തിരികെ വിളിക്കില്ലെന്നും സിദ്ധു പറഞ്ഞിട്ടുണ്ട്.\nസിദ്ധു മാറിയെങ്കിലും അമ്മ സരസ്വതിയും സഹോദരി ശരണ്യയും ഇപ്പോഴും വേദികയ്ക്കൊപ്പമാണ്. പ്രശ്നങ്ങൾ മാറി സിദ്ധു വേദികയെ തിരികെ വിളിക്കണമെന്നാണ് ഇവരുടെ ആഗ്രഹം. ഇത് സഹേദരിയും അമ്മയും സിദ്ധുവിനോട് പറയുകയും ചെയ്യുന്നുണ്ട്. എന്നാൽ ഇത് കേൾക്കാൻ സിദ്ധു തയ്യാറല്ല. വേദികയെ തിരികെ വിളിക്കില്ല എന്ന തീരുമാനത്തിൽ ഉറച്ച് നിൽക്കുകയാണ്. വേദിക പോയതോടെ ഇനി സുമിത്രയുമായി സിദ്ധു വീണ്ടും ഒന്നിക്കുമോ എന്നാണ് ഇവരുടെ പേടി. ഇതിനെ കുറിച്ച് വേദികയോട് സരസ്വതി പറയുന്നുമുണ്ട്. ഇപ്പോഴിത വേദികയെ കാണാൻ സിദ്ധു ഹോട്ടൽ മുറിയിൽ എത്തിയിരിക്കുകയാണ്. തന്നെ തിരികെ വിളിക്കാനാവും സിദ്ധു എത്തിയതെന്നാണ് വേദിക വിചാരിക്കുന്നത്. എന്നാൽ വേദികയുടെ സകല പദ്ധതിയും പൊളിയുകയാണ്. ഭർത്താവിന്റെ കടമ എന്ന നിലയിൽ താമസിക്കുന്ന ഹോട്ടലിന്റെ ബിൽ അടക്കുകയാണ് സിദ്ധു എത്തിയത്. എന്നാൽ ഇപ്പോഴും വീട്ടിലേയ്ക്ക് വിളിക്കുന്നില്ല.\nസിദ്ധാർത്ഥിന്റെ പ്രവൃത്തി ആരാധകരെ ഏറെ സന്തോഷത്തിലാഴ്ത്തിയിട്ടുണ്ട്. നല്ല തീരുമാനമാണെന്നാണ് ആരാധകർ പറയുന്നത്.\nഎന്തായാലും വേദികയുടെ തനി നിറം സിദ്ധു മനസ്സിലായത് കൊണ്ട് ഇനി പഴയത് പോലെ അടവുകൾ ഒന്നും എൽക്കില്ല എന്നാണ് പറയുന്നത്. കൂടാതെ സിദ്ധുവിന്റെ നിലപാട് ഇപ്പോൾ സൂപ്പർ ആണെന്നും ഇവർ പറയുന്നു. ഇങ്ങനെ തുടർന്നും വേണം. സ്വന്തമായി ഒരു നിലപാട് ഏതോരാൾക്കും വേണം എന്നാണ് പറയുന്നത്. സിദ്ധാർഥ് ഇതുപോലെ തന്നെ തുടർന്നും സ്വന്തം നിലപാടിൽ ഉറച്ചുനിൽക്കണ. ഇപ്പോഴാണ് സിദ്ധാർഥ് എന്ന കഥാപാത്രം ഒന്നുഷാർ ആയതെന്നും ആരാധകർ പറയുന്നു. ദേവികയുടെ കളി ഇനി സിദ്ധാർത്ഥ് അടുത്ത് നടക്കില്ല . സിദ്ധു ഇപ്പോൾ പഴയതുപോലെയല്ല ഒരുപാട് മാറി. സരസ്വതി അമ്മയ്ക്കും ശരണ്യയ്ക്കും ഒരു പണി കിട്ടണമെന്നും ആരാധകർ പറയുന്നു.\nKudumbavilakku: Siddhu Pay Restaurant And Hotel Bills Of Vedhika, Here's How Netizens Reacted\n4 സീരിയലുകളിൽ നിന്ന് പുറത്താക്കി; മമ്മൂട്ടി ചിത്രത്തിൽ വില്ലത്തിയായതിന് ശേഷം നടന്നതിനെ പറ്റി ബിന്ദു രാമകൃഷ്ണൻ\nഇത്തരം ഒരു സിനിമ എനിക്ക് ചെയ്യാനാവില്ല, പച്ചയ്ക്ക് ജീവിതത്തിൽ സംസാരിക്കുന്ന ആളാണ് ഞാൻ...


ഫഹദ് ഫാസില് നായകനാകുന്ന തമിഴ് ചിത്രത്തിനായി സ്‌നേഹ 10 കിലോ ഭാരം കുറയ്ക്കുന്നു\nFri Dec 14 2018 00:44:02 GMT+0530 (IST)\nNarada Desk| Updated On: 2017-03-24 13:03:28.0 | Location : ചെന്നൈ\nഫഹദിന്റെ വലിയ ആരാധികയായ താന് ഇരുവരുമൊന്നിച്ചുള്ള അഭിനയത്തിനായി കാത്തിരിക്കുകയാണെന്ന് സ്‌നേഹ പറഞ്ഞു.\nഫഹദ് ഫാസില് തമിഴില് നായകനാകുന്ന വേലൈക്കാരന് എന്ന ചിത്രത്തിനായി പ്രശസ്ത തെന്നിന്ത്യന് താരം സ്‌നേഹ 10 കിലോ ഭാരം കുറയ്ക്കുന്നു. ഇടക്കാലത്ത് വിവാഹിതയും ഒരു കുട്ടിയുടെ അമ്മയുമായി സിനിമാ രംഗത്തുനിന്ന് മാറി നിന്ന സ്‌നേഹ സിനിമാ ലോകത്തേയ്ക്കുള്ള രണ്ടാം വരവിലാണിപ്പോള്.\nഇതിനകം7കിലോ ഭാരം കുറച്ചതായി സ്‌നേഹ ടൈംസ്‌ഓഫ് ഇന്ത്യക്ക് നല്‍കിയ അഭിമുഖത്തില് പറഞ്ഞു. തന്റെ കഥാപാത്രത്തിന് ആവശ്യമായ രൂപത്തിലേക്ക് മാറാന് ഭാരം കുറയ്‌ക്കേണ്ടത് അത്യാവശ്യമാണെന്ന് സ്‌നേഹ പറഞ്ഞു. കൃത്യമായ വ്യായാമത്തിലൂടെയും ഭക്ഷണക്രമത്തിലൂടെയുമാണ് താരം ഭാരം കുറയ്ക്കുന്നത്.\nഫഹദ് ഫാസിലിനൊപ്പം അഭിനയിക്കുന്നതിന്റെ ത്രില്ലിലും കൂടിയാണ് സ്‌നേഹ. 'ഞാന് ഫഹദ് ഫാസിലിന്റെ കടുത്ത ആരാധികയാണ്. പ്രമാണി എന്ന ചിത്രത്തില് ഞാനും ഫഹദും ഉണ്ടായിരുന്നെങ്കിലും ഒരുമിച്ചുള്ള രംഗങ്ങള് ഇല്ലായിരുന്നു. വേലൈക്കാരന്റെ ഷൂട്ടിംഗിനായി കാത്തിരിക്കുകയാണ്'' സ്‌നേഹ പറയുന്നു.


വിശേഷദിവസമായ ഉത്ഥാനൈകാദശിയെക്കുറിച്ച് അറിയാം\nചാന്ദ്രപക്ഷ കാർത്തികമാസത്തിലെ വെളുത്തപക്ഷ ഏകാദശിയാണ് ഉത്ഥാനൈകാദശി എന്ന് അറിയപ്പെടുന്നത്. പാലാഴിയിലെ അനന്തശയ്യയിൽ ഉറക്കത്തിലായിരുന്ന മഹാവിഷ്ണു ഉറക്കം കഴിഞ്ഞ് ഉണർന്നെഴുന്നേൽക്കുന്നത് ഈ ദിവസമാണ് എന്നാണു വിശ്വാസം. അതുകൊണ്ട് ഉത്ഥാനൈകാദശി ദിവസം വ്രതമനുഷ്ഠിക്കുന്നത് മറ്റ് ഏകാദശിയെക്കാൾ വിശേഷമാണ് എന്ന വിശ്വാസമുണ്ട്.\nമഹാവിഷ്ണുവിന്റെ ഉറക്കം നാലു മാസം നീളുന്നതാണ്. ചാന്ദ്രപക്ഷ ആഷാഢമാസത്തിലെ വെളുത്ത പക്ഷ ഏകാദശി ദിവസമാണ് ഉറങ്ങാൻ കിടക്കുന്നത്. അതുകൊണ്ട് ഈ ഏകാദശി ശയനൈകാദശി എന്ന് അറിയപ്പെടുന്നു. പിന്നീട്, ഭാദ്രപദ മാസത്തിലെ വെളുത്തപക്ഷ ഏകാദശി ദിവസം ഉറക്കത്തിനിടയിൽ തിരിഞ്ഞൊന്നു കിടക്കും. അതുകൊണ്ട് അന്നു പരിവർത്തനൈകാദശി. അതുകഴിഞ്ഞാണ് ഉണർന്നെഴുന്നേൽക്കുന്ന ഈ ഉത്ഥാനൈകാദശി വരുന്നത്.\nതുലാമാസത്തിലെ കറുത്ത വാവു കഴിഞ്ഞു വരുന്ന വെളുത്ത പക്ഷ ഏകാദശിദിവസമാണിത്. വിഷ്ണുവിന്റെ ഉറക്കം എന്നു വിശ്വസിക്കപ്പെടുന്ന ഈ നാലുമാസത്തെയാണു ചാതുർമാസ്യം എന്നു പറയുന്നത്. ചാതുർമാസ്യവ്രതം അനുഷ്ഠിക്കുന്നതും ഏറെ പുണ്യദായകമാണ്.\n" വ്രതാനാമപി സര്‍വ്വേഷാം, മുഖ്യമേകാദശിവ്രതം"\nഅതായത് എല്ലാ വ്രതങ്ങളിലും വച്ച് മുഖ്യമായത് ഏകാദശിവ്രതം എന്ന് പ്രമാണം.\nചാന്ദ്ര മാസ-കാലഗണയയിലെ പക്ഷങ്ങളിലെ പതിനൊന്നാമത്തെ തിഥിയാണ് ഏകാദശി. അമാവസിക്കും പൗർണ്ണമിക്കും ശേഷം പതിനൊന്നാമത്തെ തിഥിയായിട്ടാണ് ഏകാദശി വരുന്നത്. ഏതു പക്ഷത്തിൽ വരുന്നു എന്നതനുസരിച്ച്, ശുക്ലപക്ഷ ഏകാദശി എന്നും കൃഷ്ണപക്ഷ ഏകാദശി എന്നും രണ്ടു ഏകാദശികൾ ഒരു ചാന്ദ്ര മാസത്തിൽ വരുന്നു. ഒരു വർഷത്തിൽ സാധാരണ 24 ഏകാദശികൾ ഉണ്ടാകും, 25 എണ്ണവും ആകാം.\nഹൈന്ദവ വിശ്വാസങ്ങളിൽ ഏകാദശി പ്രധാനമായ ദിവസമായി കണക്കാക്കപ്പെടുന്നു. ഈ ദിനത്തോടനുബന്ധിച്ചു ഒരനുഷ്ഠാനമാണ് ഏകാദശി വൃതം. മഹാഭാരതത്തിലെ ഭഗവദ്ഗീത അർജ്ജുനന് കൃഷ്ണൻ ഉപദേശിച്ചത് ഏകാദശിയിലാണെന്നു കരുതപ്പെടുന്നു.സൂര്യോദയത്തിന് ദശമി ബന്ധമുള്ള ഏകാദശിയ്ക്ക് ഭൂരിപക്ഷ ഏകാദശി എന്നും ദ്വാദശി ബന്ധമുള്ള ഏകാദശിയ്ക്ക് ആനന്ദപക്ഷം' എന്നും പറയുന്നു. ഏകാദശിയുടെ അവസാനത്തെ 15 നാഴികയും ദ്വാദശിയുടെ ആദ്യത്തെ 15 നാഴികയും കൂടിയതിന് ഹരിവാസരം എന്നും പറയുന്നു...ഇഹലോകസുഖവും പരലോകസുഖവും ഫലം.ദശമിയും ദ്വാദശിയും ഒരിക്കലൂണ്. ഏകാദശിനാൾ പൂർണ്ണ ഉപവാസം അനുഷ്ടിക്കണം.ഭജന, സത്സംഗം, പുണ്യക്ഷേത്രദർശനം ഇവ നടത്തി ദ്വാദശിനാൾ പാരണ കഴിച്ചു വ്രതം അവസാനിപ്പിക്കണം. വെളുത്തപക്ഷം ഏകാദശിയാണു ഉത്തമം.\nഏകാദശ്യുപവാസോയം നിർമ്മിതം പരമൗഷധം...\nഏകാദശി. സർവ്വപാപങ്ങളിൽനിന്നും മോചനവും വൈകുണ്ഠപ്രാപ്തിയും ഫലം. ഈ ഏകാദശിവ്രതംകൊണ്ട് അപാരമായിരിക്കുന്ന പാപങ്ങള് ദുരീകരിക്കും.നിർജല ഏകാദശി വ്യതം നോൽക്കുമ്പോൾ ജലം, ഫലങ്ങൾ, അന്നം (ഭക്ഷണം) എല്ലാം പൂർണ്ണമായി ഉപേക്ഷിച്ച് ഉപവാസം അനുഷ്ഠിക്കുകയാണെങ്കിൽ എല്ലാ കഷ്ടതകളും, കടങ്ങളും, പാപങ്ങളും തീരും. ..അതിനു സഹായകകരമായി ഏകാദശി വ്രതാനുഷ്ഠാനം ഇന്നത്തെ ജീവിതസാഹചര്യത്തിനനുസൃതമായി വളരെ ചുരുങ്ങിയ ആചാരരീതിയിലാണ് വിവരിക്കുന്നത്. ദശമി-ഏകാദശി-ദ്വാദശി എന്നീ മൂന്ന് ദിനങ്ങള് ഏകാദശിവ്രതത്തിന് വളരെ പ്രാധാന്യമര്‍ഹിയ്ക്കുന്നു. ദശമിനാളില് ഒരുനേരം മാത്രം അരിയാഹാരം കഴിയ്ക്കാം. ഏകാദശിനാളില് പൂര്‍ണ്ണമായി ഉപവസിക്കുന്നതാണ് ഉത്തമം. ജലപാനംപോലും പാടില്ല. അതിനുസാധിയ്ക്കാത്തവര്‍ക്ക് അരിഭക്ഷണം മാത്രം ഒഴിവാക്കി വ്രതമനുഷ്ഠിയ്ക്കാം. ഗോതമ്പ്, ചാമ, എന്നിവ കൊണ്ടുള്ള ലളിത വിഭവങ്ങളും പയര് പുഴുക്ക്, പഴവര്‍ഗ്ഗങ്ങള് എന്നിവയും ഭക്ഷിയ്ക്കാം. ഏകാദശിനാളില് വിഷ്ണുക്ഷേത്രദര്‍ശനം നടത്തണം. പകലുറക്കവും പാടില്ല. ഈ മഹാപുണ്യദിനത്തില് രാത്രിയും ഉറങ്ങാതെ വിഷ്ണുനാമമന്ത്രജപത്തോടെ കഴിയുന്നതും മൗനം ഭജിയ്ക്കുന്നതും വളരെ ഉത്തമം..ദ്വാദശിനാളില് ഹരിവാസരസമയം കഴിഞ്ഞ ശേഷമാണ് പാരണ വീട്ടേണ്ടത്. വ്രതസമാപ്തിയില് തുളസീതീര്‍ത്ഥം സേവിച്ചശേഷം ഭക്ഷണം കഴിച്ച് വ്രതമവസാനിപ്പിക്കുന്ന ചടങ്ങാണ് പാരണ വീട്ടുക. ഈ സുദിനത്തില് തുളസീതീര്‍ത്ഥമല്ലാതെ മറ്റൊന്നും.കഴിയ്ക്കാതെയിരിക്കുന്നവരുണ്ട്.അതിനുസാധിയ്ക്കാത്തവര്‍ക്ക് ഒരു നേരംമാത്രം അരിയാഹാരം കഴിയ്ക്കുകയുമാവാം.അഥവാ പൂർണ്ണ ഉപവാസം സാദ്ധ്യമല്ലെങ്കിൽ പഴവർഗ്ഗങ്ങൾ ഭക്ഷിച്ച് ഉപവസിക്കുക. ദിവസം മുഴുവൻ ഭക്ഷണം ഉപേക്ഷിക്കാൻ കഴിയാത്തവർ രാവിലെ കുളിച്ച് വിഷ്ണു വിഗ്രഹത്തിലോ ഫോട്ടോയിലോ 108 തുളസിയിലയെടുത്ത് വിഷ്ണു ഗായത്രി മന്ത്രം ചൊല്ലി ഓരോ തുളസിയില വീതം വിഷ്ണു പാദത്തിങ്കൽ അർപ്പിക്കുക.ഏകാദശി ദിവസം തുളസിയില നുള്ളരുത്.. ഈ പൂജ വൃതാനുഷ്ഠാനത്തോടെ ചെയ്യുകയാണെങ്കിൽ അതി ഉത്തമം.) ദ്വാദശി കഴിയുന്നതിനുമുന്‍പ് തുളസീതീര്‍ത്ഥം സേവിച്ച് പാരണവീട്ടണമെന്നാണ് മാനദണ്ഡം. ഏകാദശിയുടെ അവസാനത്തെ 15 നാഴികയും ദ്വാദശിയുടെ ആദ്യത്തെ 15 നാഴികയും ഒത്തുചേരുന്ന ഹരിവാസര മുഹൂര്‍ത്തത്തില് ഒന്നുംതന്നെ ഭക്ഷിയ്ക്കാതിരിയ്ക്കുന്നത് അത്യുത്തമം.\n(പുലർച്ചെ 5.45 മുതൽ രാത്രി 7.00 വരെ ഹരിവാസരം) ഈ സമയത്ത് മഹാവിഷ്ണുവിന്റെ മഹനീയ സാമീപ്യം വളരെ കൂടുതലായി ഭൂമിയില് അനുഭവപ്പെടുമെന്നാണ് വിശ്വാസം. ഹരിവാസര സമയത്ത് നടത്തുന്ന മഹാവിഷ്ണു ഭജനം പരിപൂര്‍ണ്ണഫലസിദ്ധി നല്‍കുമെന്നാണ് ഐതിഹ്യം. വിഷ്ണു ഭഗവാൻെറ കൃപാകടാക്ഷം ലഭ്യമാകുന്നതിനു ഏവരും ഏകാദശി വൃതം അനുഷ്ഠിക്കുക. ഇതിലൂടെ ലക്ഷ്മീദേവിയുടെ കൃപാകടാക്ഷത്തിനും യോഗ്യരായി തീരുന്നു...ക്ഷേത്ര ദര്‍ശനവും വേണം.വിഷ്ണു സഹസ്രനാമം, അഷ്ടോത്തരം,ശ്രീമത് ഭാഗവതം, നാരായണീയം എല്ലാം കഴിയുന്നത്ര പാരായണം ചെയ്യണം...


സംരക്ഷണ ഭിത്തിയില്ല: അഴുതാ നദിയ്ക്കു കുറുകെയുള്ള പാലം അപകട ഭീഷണി ഉയര്‍ത്തുന്നു,bridge damaged azhutha riverkeralaonlinenews.com | Malayalam news, kerala news, onlinenews,\nMonday April 22nd, 2019 - 9:57:am\nസംരക്ഷണ ഭിത്തിയില്ല: അഴുതാ നദിയ്ക്കു കുറുകെയുള്ള പാലം അപകട ഭീഷണി ഉയ...\nPublished: Friday 13 October 2017 04:56:41 PM\nകോട്ടയം: സംരക്ഷണ ഭിത്തിയും കൈവരിയുമില്ലാത്ത ശബരിമല പരമ്പരാഗത കാനനപാതയിലെ അഴുതാ നദിയ്ക്കു കുറുകെയുള്ള പാലം അപകട ഭീഷണി ഉയര്‍ത്തുന്നു. സീസണ് സമയത്ത് പതിനായിരക്കണക്കിനു യാത്രക്കാര് കടന്നു പോകുന്ന പാലമാണ് കൈവരികളില്ലാതെ അപകട സാധ്യത ഉയര്‍ത്തുന്നത്. സീസണിനു മുന്‍പ് പാലം പുതിക്കി നിര്‍മ്മിക്കുകയോ സംരക്ഷ ഭിത്തി നിര്‍മ്മിക്കുകയോ വേണമെന്ന ആവശ്യം പക്ഷേ, ഇനിയും അംഗീകരിക്കപ്പെട്ടിട്ടില്ല. ശബരിമല സീസണ് സമയത്ത് കാനന പാതയിലെ ഏറ്റവും തിരക്കേറിയ പ്രദേശമാണ് ഇവിടം. ഇവിടെ അഴുത നദിയില് കുളിക്കുന്നതിനടകം നിരവധി ഭക്തരാണ് ദിവസവും എത്തിച്ചേരുന്നത്.\nഎന്നാല്, ഇവിടെ പാലത്തിന് കൈവരികളില്ല. ഉയരവും കുറവാണ്. ഒരു വശത്ത് സംരക്ഷണഭിത്തി ഇല്ലാത്തത് പാലത്തിന്റെ ബലത്തെയും സാരമായി ബാധിച്ചിട്ടുണ്ട്. പാലം ബലക്ഷയത്തിലാണെന്നതാണ് ഭക്തരുടെ ആരോപണം. മലയോര മേഖലകളില് മഴ കനത്തതോടെ നദിയിലൂടെയുള്ള നീരൊഴുക്കും ശക്തമായിട്ടുണ്ട്. കഷ്ടിച്ച് രണ്ട് പേര്‍ക്ക് കടന്നുപോകാവുന്ന വീതി മാത്രമുള്ള പാലത്തിലൂടെയുള്ള യാത്ര ഇതോടെ കൂടുതല് ഭയപ്പെടുത്തുന്നതായി മാറിയിട്ടുണ്ട്. തീര്‍ത്ഥാടനകാലത്ത് ലക്ഷക്കണക്കിന് ആളുകളാണ് ഇവിടെയെത്തുന്നത്.\nആദ്യമായി വരുന്നവര്‍ക്ക് പലര്‍ക്കും പാലത്തിന്റെ അവസ്ഥ അറിയില്ല. പാലത്തില് തിരക്കേറുമ്പോള് അപകടസാധ്യത കൂടും. അഴുതാ നദിയില് ചെറിയ തോതില് വെളളപ്പൊക്കം ഉണ്ടായാലും ഉയരം തീരെ കുറവായതിനാല് പാലം വെളളത്തിനടിയിലാകും. തിരക്കു കുറവുള്ള ദിവസങ്ങളില് ഒറ്റപ്പെട്ട് വരുന്ന തീര്‍ത്ഥാടകര് അപകടത്തില് പെടാനുള്ള സാധ്യത കൂടുതലാണ്. സ്ഥിരം സംവിധാന മൊരുക്കാന് കഴിയുന്നില്ലെങ്കില് താല്‍ക്കാലിക സംവിധാനമെങ്കിലും\nഅഴുത നദി പാലം ബലപ്പെടുത്തുകയോ അല്ലെങ്കില് പുതുക്കി പണിയുകയോ ചെയ്യണമെന്ന് ആവശ്യത്തിന് വര്‍ഷങ്ങളുടെ പഴക്കമുണ്ട്.\nഇത് സംബന്ധിച്ച് നിരവധി തവണ അധികാരികള്‍ക്ക് നാട്ടുകാര് തന്നെ പരാതികളും നിവേദനങ്ങളും സമര്‍പ്പിച്ചതുമാണ്. എന്നാല് പാലം സ്ഥിതി ചെയ്യുന്ന അതിര്‍ത്തികളാണ് ഇവിടെ വിനയായിരിക്കുന്നത്. തെന്നല ബാലകൃഷ്ണ പിളള രാജ്യസഭാംഗമായിരിക്കെ അനുവദിച്ച ഫണ്ടിലാണ് പാലം നിര്‍മിച്ചത്. പാലം സ്ഥിതി ചെയ്യുന്നത് എരുമേലി,പെരുവന്താനം,കോരുത്തോട് പഞ്ചായത്തുകളുടെ അതിര്‍ത്തിയിലാണ്. ഇക്കാരണത്താല് പാലത്തിന്റെ വികസനത്തിന് ത്രിതല പഞ്ചായത്തുകള് ഫണ്ട് അനുവദിക്കുന്നില്ല. പ്രദേശം പെരിയാര് കടുവ സംരക്ഷിത വന സങ്കേതമായതിനാല് നിര്‍മാണത്തിന് വനം വകുപ്പിന്റെ അനുമതിയും വേണം.\nപാലത്തിന്റെ മറുവശമായ വനം ഇടുക്കി ജില്ലയിലാണ്. പാലത്തിലേക്ക് കാളകെട്ടിയില് നിന്നാരംഭിക്കുന്ന റോഡ് കോട്ടയം ജില്ലയിലെ എരുമേലി പഞ്ചായത്തിലാണ്. ഇതുവഴിയുളള റോഡ് പൊതുമരാമത്തിന്റേതല്ലാത്തതിനാല് പാലം ഏറ്റെടുത്ത് വികസനം നടപ്പിലാക്കാനാവില്ലെന്ന് മരാമത്ത് അധികൃതര് പറയുന്നു. ശബരിമല തീര്‍ത്ഥാടന കാലത്ത് പാലം അപകടത്തിലാകാതിരിക്കാന് ജനപ്രതിനിധികളും വിവിധ സംഘടനകളും ഇടപെട്ട് അടിയന്തിര പരിഹാരം തേടണമെന്ന് നാട്ടുകാര് ആവശ്യപ്പെട്ടു.\nRead more topics: bridge, damaged, azhutha, river,\nbridge damaged azhutha river\nകല്ലടയാറ്റിലേക്ക് ചാടിയ യുവതിയുടെ മൃതദേഹം കണ്ടെത്തി


പാലായിലെ ക്ലാസ് പരീക്ഷ : Deepika.com Leader Page\nപരീക്ഷകൾക്ക് വിദ്യാർഥികളെ ഒരുക്കാൻ പണ്ടൊക്കെ ഓരോ ഡിവിഷൻ തലത്തിൽ നടത്തിയിരുന്ന പരീക്ഷകളെ വിളിച്ചിരുന്ന പേരാണ് ക്ലാസ് പരീക്ഷ. അതുപോലെ കേരളത്തിൽ നടക്കേണ്ട അഞ്ചു നിയമസഭാ തെരഞ്ഞെടുപ്പുകൾക്കുള്ള ക്ലാസ് പരീക്ഷയായി പാലായിലെ ഉപതെരഞ്ഞെടുപ്പ്. ജനാധിപത്യമുന്നണിയുടെ ഉരുക്കു കോട്ട എന്നതിനെക്കാൾ ഏതു കൊടുങ്കാറ്റിലും കെ.എം. മാണിക്കൊപ്പം നിൽക്കുന്ന മണ്ഡലം എന്നായിരുന്നു പാലായുടെ വിലാസം. അവിടെ കഴിഞ്ഞ അരനൂറ്റാണ്ടായി രണ്ടു വിഭാഗമാണ്. ഇത്: മാണിപക്ഷവും മാണി വിരുദ്ധരും.\nനിയമസഭാ തെരഞ്ഞെടുപ്പിലെ മാണിയുടെ ആൾക്കാരിൽ ഇടതുപക്ഷക്കാരും ബിജെപിക്കാരും എല്ലാം ഉള്ളതുപോലെ മാണി വിരുദ്ധരിൽ ജനാധിപത്യമുന്നണിക്കാരും ധാരാളമായി ഉണ്ടായിരുന്നു. മാണി അപ്രതീക്ഷിതമായ ശക്തികളെ തനിക്കൊപ്പം കൊണ്ടുവന്നിരുന്നതുപോലെ മാണിക്കെതിരെ അവർ എല്ലാ ശക്തികളെയും ഒന്നിപ്പിച്ചിരുന്നു. അവസാന തെരഞ്ഞെടുപ്പു വരെ മാണി വിജയപീഠത്തിൽ നിൽക്കുകയും ചെയ്തു. അവിടെ മാണി ഇല്ലാത്ത ആദ്യത്തെ പരീക്ഷയിൽ മാണിയുടെ കുട്ടികൾ തോറ്റു. അതോടെ പകരക്കാരനില്ലാത്ത നേതാവാണ് മാണി എന്ന് ചരിത്രവും കുറിക്കുന്നു.\nതിരിച്ചടികൾ തളർത്താത്ത നേതാവായിരുന്നു മാണി. അദ്ദേഹം ആരെയും വേദനിപ്പിക്കുന്ന ഭാഷ ഉപയോഗിച്ചില്ല. സ്വഭാവഹത്യയും നടത്തിയില്ല. പിന്നിൽ നിന്നും കുത്തിയവൻ എന്ന് ഉറപ്പുള്ളവനെയും കൂടെനിർത്താൻ ശ്രമിച്ചു. മുറിവേൽപ്പിക്കപ്പെടുന്നതിന് അനുസരിച്ച് അദ്ദേഹം തന്‍റെ ജനങ്ങളുടെ ഹൃദയത്തിലേക്ക് കൂടുതൽ ആഴത്തിൽ ഇറങ്ങി. അവരുമായി ഒന്നായി. തള്ളിപ്പറഞ്ഞവരെയും പരിഹസിച്ചവരെയും എല്ലാം സാധിക്കുന്നവിധത്തിൽ സഹായിച്ചു. അംഗീകാരവും ആദരവും ആരും അദ്ദേഹത്തിന് ഒൗദാര്യമായി കെടുത്തതല്ല. ജനഹൃദയങ്ങളിൽ അദ്ദേഹത്തിനുള്ള സ്ഥാനം കണ്ടവർ കാഴ്ചവച്ചതാണ്. എങ്കിലും കിട്ടുന്ന അവസരത്തിലെല്ലാം അവർ അദ്ദേഹത്തിന്‍റെ ചോര കൊതിച്ചു. 2016 ലെ തെരഞ്ഞടുപ്പിൽ അദ്ദേഹം വീണു എന്ന് പറഞ്ഞവരായിരുന്നു ഏറെ. ഒരു തോൽവി എല്ലാറ്റിന്‍റെയും അവസാനമല്ല. ജനങ്ങളാണ് യജമാനന്മാർ. അവരെ സ്നേഹിക്കുകയും ഒപ്പമുണ്ടെന്ന് ബോധ്യമാക്കുകയും ചെയ്താൽ ഏതു തിരിച്ചടിയിൽ നിന്നും തിരിച്ചുവരാനാവും എന്നതാണ് മാണിയുടെ ജീവിതം പഠിപ്പിക്കുന്നത്.\nക്ലാസ് പരീക്ഷയിലെ തോൽവി\nപാലായിലെ തോൽവി ഒരു ക്ലാസ് പരീക്ഷയിലെ തോൽവി മാത്രമാണ്. 2020 ലെ പഞ്ചായത്തു തെരഞ്ഞെടുപ്പ്, 2021 ലെ നിയമസഭാ തെരഞ്ഞെടുപ്പ് ഇതൊക്കെയാണ് വലിയ പരീക്ഷകൾ. ക്ലാസ് പരീക്ഷയിൽ തോറ്റ കുട്ടിയുടെ ആത്മവിശ്വാസം നശിപ്പിക്കലല്ല വേണ്ടത്. കുറവുകളെ നേരിടാനുള്ള വഴി പറഞ്ഞു കൊടുക്കലാണ്. കുറ്റപ്പെടുത്തലിന്‍റെ സമീപനം അവനെക്കൊണ്ട് എടുപ്പിക്കാവുന്ന തീരുമാനങ്ങൾ അവനും കുടുംബത്തിനും വിനാശകരമാവാം.അതിനർഥം തോറ്റില്ല, ജയിച്ചു എന്ന് പറയുകയല്ല. മാണി 4000 ൽ പിടിച്ചുനിർത്തിയ ചോർച്ച എതിരാളിയുടെ 3000 ത്തിന്‍റെ വിജയമായത് എങ്ങനെയെന്ന് ആത്മവിമർശനപരമായി പഠിക്കണം. അതിന്‍റെ കാരണം ശീതീകരിച്ച മുറികളിലിരുന്ന് ബുദ്ധിജീവികൾ കണ്ടെത്തുന്നതോ, ചിലർ തങ്ങൾക്കു സീറ്റു കിട്ടാത്തതുകൊണ്ടു സങ്കടം തീർത്ത സംതൃപ്തിയോടെ പറയുന്നതോ ഒന്നും ആകണമെന്നില്ല. കൂടെയുള്ളവർ ആരെന്നും അല്ലാത്തവർ ആരെന്നും ഒക്കെ തിരിച്ചറിയാൻ ഇത്തരം അനുഭവങ്ങൾ സഹായിക്കും.ഒപ്പം നിൽക്കാവുന്നവരുടെ ഒന്നിച്ചുള്ള മുന്നേറ്റത്തിന് അവസരങ്ങൾ വരുന്നു. പിണങ്ങി പരിഭവിച്ച് മാറിയവരുണ്ടെങ്കിൽ സ്നേഹത്തോടെ കൂടെ കൊണ്ടുവരണം. തദ്ദേശ സ്വയംഭരണ തെരഞ്ഞെടുപ്പിൽ അതിനുള്ള അവസരം ഉണ്ടാവും. രാഷ‌്‌ട്രീയത്തിൽ കരുത്തനായവൻ ഇല്ലാതാകണമെന്ന് ആഗ്രഹിക്കുന്നവർ അതിനായി കരു നീക്കുന്നതു സാധാരണമാണ്. അവന്‍റെ ശത്രുക്കളെല്ലാം ഒന്നിച്ചു കൂടാം. അവരുടെ വാക്കും പ്രവൃത്തിയും ഒക്കെ അനുസരിക്കാൻ നോക്കിയാൽ പണ്ട് അപ്പനും മകനും കൂടി കഴുതയെ ചുമന്നതുപോലാവും. ഉപദേശിക്കാനെത്തുന്നവരുടെ ചരിത്രവും ലക്ഷ്യവും മനസും മനസിലാക്കിയാൽ പ്രശ്നമില്ല. പാലാക്കാരുടെ മനസിൽ മാണിസാർ ഇല്ലാതായി എന്നൊക്കെ പറയുന്നവർ ജീവിച്ചിരുന്ന കാലത്ത് അദ്ദേഹത്തിന്‍റെ ചോരയക്ക് വില പറഞ്ഞവരാണ്.\nകേരള കോണ്‍ഗ്രസിലെ തമ്മിലടികൾക്കു വളം വയ്ക്കുന്നവർ ഓർക്കുക. അതുകൊണ്ട് അവർക്കു കൊടുക്കാവുന്ന പലതും കൊടുക്കാതിരിക്കാനാവും. എങ്കിലും ജനാധിപത്യ ചേരിക്കാർക്ക് അത് സ്വന്തം കുഴി തോണ്ടലാണ്.\nകേരളാ കോണ്‍ഗ്രസുകൾ ഒന്നിക്കണോ രണ്ടാകണോ എന്നൊക്കെ തീരുമാനിക്കേണ്ടത് അവരാണ്. ഒരു വീട്ടിൽ തമ്മിത്തല്ലി കഴിയുന്നതിലും നല്ലതാണ് രണ്ടു വീട്ടിൽ സമാധാനത്തോടെ കഴിയുന്നത് എന്ന് പണ്ടു മാണി സാർ പറഞ്ഞിട്ടുണ്ട്. ഒന്നിച്ചു പോയേ മതിയാവൂ എന്ന് പറയുന്നവർ എന്തേ ജോസഫിന്‍റെ സ്വന്തമായിരുന്ന ഒരു വലിയ വിഭാഗം ഇപ്പോൾ ഇടത്തുള്ള കാര്യം മറക്കുന്നു. ഒരു നിയമസഭാ തെരഞ്ഞെടുപ്പിൽ തോറ്റതു കൊണ്ട് അവർ ഇല്ലാതായിട്ടില്ല. ചങ്ങനാശേരിയിലെ അവരുടെ തോൽവി 1000 വോട്ടിനായിരുന്നു.\nകുടുംബവാഴ്ച ഒഴിവാക്കണം എന്ന നിലപാടിന് വഴങ്ങിയതടക്കം വിജയത്തിനായി എടുത്ത എല്ലാ നീക്കങ്ങളും വിശകലനം ചെയ്ത് ന്യൂനതകൾ കണ്ടെത്തണം.\nജനാധിപത്യ മുന്നണിയുടെ പിന്തുണ പാലായിൽ ജോസ് വിഭാഗത്തിനു കൊടുത്തത് മുന്നണിയുടെ രാഷ‌്‌ട്രീയ വിവേകമായി. അതല്ലാതെ മുന്നണിക്ക് വേറെ മാർഗവും ഉണ്ടായിരുന്നില്ല. ജോസ് വിഭാഗം സ്ഥാനാർഥി നിർണയം ഒരു വ്യക്തിയുടെ മാത്രം തീരുമാനമാകാതെ ഒരു സമിതിയുടെ തീരുമാനമാക്കിയ ശൈലിയും പ്രതീക്ഷ പകരുന്നു. സമിതിയുടെ തീരുമാനമായാണ് ജോസ് ടോം എത്തിയത്.\nനിയമസഭക്ക് അഞ്ച് ഉപതെരഞ്ഞെടുപ്പുകൾ കൂടി വരുന്നു. അവയിൽ നാലു സീറ്റും ജനാധിപത്യ മുന്നണിയുടെ കൈവശം ഉണ്ടായിരുന്നവയാണ്. അരൂർ മാത്രമാണ് ഇടതു മുന്നണിയുടെ കൈവശം ഉണ്ടായിരുന്നത്. പാർട്ടി സജീവമാകണം. കേന്ദ്രത്തിലെ ബിജെപി ഭീതി പോലെ കോണ്‍ഗ്രസിന് അനുകൂലമായി വോട്ടു ചെയ്യിക്കുവാൻ ഇക്കുറി ഘടകങ്ങളില്ല എന്ന തിരിച്ചറിവോടെ അണികളെ പ്രവർത്തന സജ്ജമാക്കണം. കഴിഞ്ഞ തെരഞ്ഞെടുപ്പിൽ ജനാധിപത്യ മുന്നണിക്കാർ സ്ലിപ്പ് കൊടുക്കാത്ത സ്ഥലങ്ങൾ പോലും ഏറെ ഉണ്ടായിരുന്നു. എന്നിട്ടും ജനം പോയി വോട്ടു ചെയ്തത് ബിജെപിയെ ഭയന്നാണ്.\nആ ഭയം മാറ്റാൻ ഫലപ്രദമായ നടപടികൾ ഉണ്ടാകാതെ കേരളത്തിൽ ബിജെപിക്കു പിടിച്ചു നിൽക്കുക പ്രയാസമായിരിക്കും. ചിദംബരവും ശിവകുമാറും എല്ലാം ജയിലിലായി. അതുപോലെ പവാറിനെയും കുടുക്കാൻ നോക്കുന്നു. ലക്ഷ്യം പ്രതിപക്ഷ നേതാക്കളെന്ന് വ്യക്തം. മായാവതിയും അഖിലേഷും മമതയും എല്ലാം അപകട മേഖലയിലാണ്. ബിജെപി നേതാക്കൾക്കു മാത്രം അഴിമതി നടത്താനുള്ള രാജ്യം എന്നാവുകയാണ് ഇന്ത്യ. ചിന്മയാനന്ദിനെതിരെ പരാതി കൊടുത്ത പെണ്‍കുട്ടിയും ജയിലിലായി. ഉന്നാവ് പെണ്‍കുട്ടി മരണവുമായി മല്ലിടുന്നു.\nകോണ്‍ഗ്രസുകാരെപ്പോലല്ല പവാർ. അദ്ദേഹം വികാരപരമായി പ്രതികരിച്ചിട്ടുണ്ട്. പവാറിന്‍റെ പ്രതികരണം കൃത്യമായ ലക്ഷ്യത്തോടെയാണ്. പഴയ മറാത്ത-ഡൽഹി വികാരം ഇളക്കുകയാണ് പവാർ. കാശ്മീർ പോലെ കളിയാവില്ല പവാർ. ഇന്ത്യയുടെ അഖണ്ഡതയാണ് സർക്കാർ നീക്കങ്ങളിലൂടെ അപകടത്തിലാക്കുന്നത്. കോടതിയുടെ നിലപാടുകൾ പോലും ഭയം ഉളവാക്കുന്നു. തെരഞ്ഞെടുപ്പു കാലത്ത് കത്തിനിന്ന റഫാൽ കേസിൽ എന്തേ വിധി പറയുന്നില്ല. പ്രധാനമന്ത്രി മോദിയെ ഇന്ത്യയുടെ പിതാവ് എന്ന് അംഗീകരിക്കാത്തവൻ ഇന്ത്യക്കാരനല്ല എന്ന് പറയുന്ന മന്ത്രിമാർ. പ്രധാനമന്ത്രിയുടെ നടപടിയെ തെരഞ്ഞെടുപ്പു കുറ്റമായി കണ്ട തെരഞ്ഞടുപ്പു കമ്മീഷണറുടെ ഭാര്യക്കും എൻഫോഴ്സ്മെന്‍റ് ഡയറക്ടറേറ്റ് വക നോട്ടീസ്. ഭഗൽപ്പൂരിലെ ബിനോയ് അച്ചൻ, ഇതെല്ലാം കൂട്ടി വായിക്കുന്ന മലയാളികൾക്കെങ്കിലും ബിജെപിയുടെ ലക്ഷ്യങ്ങളിൽ... ഭയം ബാക്കിയാണ്.\nവീണ്ടും ലൗ ജിഹാദ്\nകേരളം വീണ്ടും ലൗജിഹാദിന്‍റെ ഭീതിയിലാവുകയാണ്. ഒന്നും ഇല്ലെന്ന് വരുത്തി മുന്നോട്ടു പോകാനാണ് ചിലർ ബോധപൂർവം ശ്രമിക്കുന്നതെങ്കിലും നഷ്ടപ്പെട്ട പെണ്‍കുട്ടിയുടെ മാതാപിതാക്കളുടെ ചോദ്യങ്ങൾക്കും ടി.പി. സെൻകുമാറിനെപ്പോലുള്ളവർ ഉന്നയിക്കുന്ന ചോദ്യങ്ങൾക്കും ഉത്തരം ഉണ്ടാവേണ്ടതുണ്ട്. പ്രതികളോ സംശയത്തിന്‍റെ നിഴലിൽ വരുന്നവരോ എല്ലാം 20 നോടടുത്ത യുവാക്കളാണ്. നല്ല പരിശീലനം നേടിയവരെപ്പോലെ ആണ് അവരുടെ പെരുമാറ്റം. അവർ നല്ലവരാണെന്ന് എല്ലാവരും പറയുന്നു.\nകുട്ടിക്കാലത്തെ പ്രണയമാണ് പ്രശ്നമെന്ന് പലരും പറയുന്നു. ശരിയായ പ്രണയമാണെങ്കിൽ എന്തേ പ്രണയിനി മാത്രം മതം മാറണമെന്ന് നിർബന്ധമാകുന്നു. ദേശീയ ന്യൂനപക്ഷ കമ്മീഷൻ വൈസ് ചെയർമാൻ ജോർജ് കുര്യൻ സെപ്റ്റംബർ 23 ന് കേന്ദ്ര ആഭ്യന്തരവകുപ്പിന് കൊടുത്ത കുറിപ്പിൽ പറയുന്നത് 2005 മുതൽ 12 വരെയുള്ള ഏഴു വർഷത്തിനിടയിൽ 4000 ക്രൈസ്തവ യുവതികളെ മതം മാറ്റി വിവാഹം കഴിച്ചു കൊണ്ടു പോയിട്ടുണ്ട്. അദ്ദേഹം കത്തോലിക്കാ സഭയുടെ ജാഗ്രത സമിതിയുടെ റിപ്പോർട്ടാണ് ഉദ്ധരിക്കുന്നത്. ഇവരിൽ മഹാത്മാ ഗാന്ധി സർവകലാശാലയിലെ യുവജനോത്സവ വേദിയിൽ വച്ചു പ്രണയത്തിൽ പെട്ട എറണാകുളംകാരി ഒരു ക്രൈസ്തവ യുവതിയുടെ ദാരുണ കഥകൾ അടുത്തകാലത്ത് പത്രങ്ങളിൽ വന്നു. പ്രണയാതുരനായ നല്ല യുവാവ് അവളെ വിവാഹം കഴിച്ചു. അവൾ ഗർഭിണിയായി, അതോടെ അയാൾക്കു വേറൊരു പെണ്‍കുട്ടിയുമായി പ്രണയമായി. അവളെയും വിവാഹം കഴിച്ചു. ആദ്യ ഭാര്യയും കുട്ടിയുമായി കാമുകൻ നാടുവിട്ടു. ഇപ്പോൾ എവിടെയാണ് എന്നു പോലും അറിയില്ല. ബുദ്ധി കൊണ്ട് എത്ര തീരുമാനിച്ചാലും ആ മാതാപിതാക്കളുടെ മനസിൽ ഈ കുട്ടി മരണം വരെ തീക്കട്ടയായിരിക്കില്ലേ?\nക്രൈസ്തവ വിശ്വാസിയായിരിക്കുന്പോൾ പള്ളിയിൽ മോഡസ്റ്റായി വസ്ത്രം ധരിക്കണം എന്ന് പറയുന്നതിൽ പോലും രോഷം കൊള്ളുന്നവർ ശരീരം ആകെ മൂടി ജീവിക്കുകയാണ് കാമുകന്‍റെ മതത്തിൽ! മനസിലാക്കുവാൻ ആവാത്ത മാറ്റങ്ങൾ!\nഇത്തരം പരാതികളോട് കേരളാ പോലീസിലെ ചില ഉദ്യോഗസ്ഥരുടെ സമീപനം കാണുന്പോൾ ഭയം വർധിക്കുന്നു.


മനോരമ ലേഖകൻ July 10, 2021 08:50 AM IST\n∙ ബെന്നി പി. നായരമ്പലം: ഒരു തിരക്കഥാകൃത്ത് എന്ന നിലയിൽ വിലയിരുത്തിയാൽ, അന്നാ ബെൻ ഒരു റിയലിസ്റ്റിക് ആർട്ടിസ്റ്റാണ്. അച്ഛൻ എന്ന രീതിയിലാണെങ്കിൽ, മക്കൾ എന്തു കാണിച്ചാലും അതിൽ ഒരു കുറവ് കാണില്ലല്ലോ. പക്ഷേ, എന്റെ മകളായതുകൊണ്ടു പറയുന്നതല്ല അവൾ നല്ല ഒരു നടിയാണ്.\n∙ മമ്മൂട്ടി: മൺമറഞ്ഞു പോയി 27 വർഷം കഴിഞ്ഞിട്ടും ഇന്നും ഏറ്റവും കൂടുതൽ വായിക്കപ്പെടുന്ന എഴുത്തുകാരൻ വൈക്കം മുഹമ്മദ് ബഷീർ തന്നെയാണ്. വൈക്കം എന്റെ കൂടി ജന്മനാടാണ്. ഒരുപാട് പ്രസിദ്ധരായ എഴുത്തുകാരും കലാകാരൻമാരുമൊക്കെ വൈക്കത്തു നിന്നുണ്ട്. ഒരുപക്ഷേ, എഴുത്തുകാരനായിരുന്നെങ്കിൽ എന്റെ പേര് വൈക്കം മുഹമ്മദ് കുട്ടിയെന്നാകുമായിരുന്നേനെ. നമ്മുടെ സാഹിത്യലോകത്തിന്റെ സൗഭാഗ്യം കൊണ്ട് ഞാൻ അങ്ങനെയായില്ല.\n∙ സി.ആർ. പരമേശ്വരൻ: സ്പാനിഷ് സിവിൽ വാറിന്റെയും വിയറ്റ്‌നാം യുദ്ധത്തിന്റെയും ഘട്ടങ്ങളിൽ എന്ന പോലെ പ്രവർത്തിച്ചിരുന്ന ലോകമനഃസാക്ഷി എന്നൊന്ന് ഇന്നുണ്ടെന്നു തോന്നുന്നില്ല. ഉള്ളത് ഒരു വശത്ത് തീവ്രവലതുവാദവും മറുവശത്ത് ഇസ്‌ലാമോ ലെഫ്റ്റിസവുമാണ്. അവയ്ക്കിടയിൽ ഉള്ള ലിബറലിസത്തിന്റെ നേരിയ തുരുത്ത് പഴയ മൂന്നാം ലോക രാജ്യങ്ങളിൽ ഏറെക്കുറെ മുഴുവനായും പാശ്ചാത്യരാജ്യങ്ങളിൽ ഭാഗികമായും അലിഞ്ഞില്ലാതായിരിക്കുന്നു.\n∙ ബാലചന്ദ്രമേനോൻ: എന്റെ ‘ഏപ്രിൽ പതിനെട്ടും’ ‘കാര്യം നിസ്സാര’വും മനസ്സിൽ നട്ട ഓരോ വിത്താണ്. അതു വൃക്ഷമായി വളരും. ഓരോ തലമുറ കഴിഞ്ഞു പോകും. ഈ പടങ്ങൾ ഇന്നും കാണാം. ഇപ്പോഴും ടിവിയിൽ വരുമ്പോൾ ബോറടിപ്പിക്കാത്ത സിനിമകളാണ് മികച്ച ചിത്രങ്ങൾ. അതിന്റെ പുറത്തു കരിവാരിത്തേച്ചുകൊണ്ട് ആർക്കും ഒന്നും നേടാൻ കഴിയില്ല.\n∙ വി.ടി. മുരളി: പാട്ടുകൾ എന്നത് വെറും പശ്ചാത്തലസംഗീതം മാത്രമായി മാറി. നിലനിൽപില്ലാത്തതും ഹൃദയത്തിൽ പ്രതിഷ്ഠ നേടുന്നതുമായ പാട്ടുകൾ ഇല്ലാതെയായി. ചെറുപ്പക്കാർ ഇപ്പോൾ പറയുന്നത് എത്ര ലൈക്ക് കിട്ടി എന്നതിന്റെയും അല്ലേൽ വൈറൽ എന്നതിന്റെയും അടിസ്ഥാനത്തിലാണല്ലോ. ഹൃദയത്തിൽ പ്രതിഷ്ഠ നേടിയ പാട്ടുകളെക്കുറിച്ചു നമ്മൾ ആരും ഇപ്പോൾ സംസാരിക്കുന്നില്ല.\n∙ അടൂർ ഗോപാലകൃഷ്ണൻ: ഇന്നും ഒരു ഭേദപ്പെട്ട സിനിമയ്ക്ക് പ്രേക്ഷകർ കുറവാണ്. അത്തരം സിനിമകൾ ഇറങ്ങുന്നതിനു മുൻപുതന്നെ അതു പൊളിയുമെന്ന് തിയറ്ററുടമകൾക്കറിയാം. അവർക്ക് അങ്ങനെയൊരു ദിവ്യജ്ഞാനമുണ്ട്!\n∙ ബിച്ചു തിരുമല: ആസ്വാദകരെ ഇഷ്ടപ്പെടുത്തുന്ന പാട്ടെഴുതാൻ കഴിഞ്ഞു എന്നുതന്നെയാണ് വിശ്വാസം. അതുതന്നെയാണ് സന്തോഷവും. പുതിയ കാലത്തെ കുട്ടികൾ വരെയും ആ പാട്ടുകളെക്കുറിച്ചൊക്കെ പറഞ്ഞു കേൾക്കുമ്പോൾ സന്തോഷം തോന്നിയിട്ടുണ്ട്. എല്ലാത്തരം പാട്ടുകളും എഴുതി വിജയിപ്പിച്ചു എന്നു പറയാറുണ്ട് പലരും. അത് ഒരു മായാജാലമാണോ എന്നു ചോദിച്ചാൽ ദൈവാനുഗ്രഹമെന്നേ പറയാനൊക്കൂ.\nContent Highlight: Vachakamela


നെല്ലിനു കൊടുക്കുന്ന അമിത പ്രാധാന്യം കുറയ്ക്കണം! – LUCA\nനെല്ലിനു കൊടുക്കുന്ന അമിത പ്രാധാന്യം കുറയ്ക്കണം!\nപുതിയവ വികസനം സാമൂഹികം\nരമ കെ. നായര്\nകൃഷിവകുപ്പ് റിട്ടയേഡ് ഡപ്യൂട്ടി ഡയറക്ടര്\nഒരുപാട് സങ്കീർണ്ണമായ സാമൂഹ്യ സാമ്പത്തിക ഘടകങ്ങൾ നെൽക്കൃഷിയുടെ വിജയത്തെ സ്വാധീനിക്കുന്നുണ്ട്. അതായത് നൊസ്റ്റാൾജിയ തൊട്ടു കൂട്ടിയാൽ കൃഷി വിജയിക്കില്ല. കർഷകരെ കൃഷിയിൽ പിടിച്ചു നിർത്താൻ ഇച്ഛാശക്തിയും താൽപ്പര്യമുള്ള തദ്ദേശീയ നേതൃത്വം അനിവാര്യമാണ്. ലൂക്ക പ്രസിദ്ധീകരിക്കുന്ന കാര്‍ഷിക കേരളം ലേഖനപരമ്പരയിലെ ആദ്യലേഖനം\nകോവിഡ്19ന് മുമ്പെന്നും ശേഷമെന്നും (B.C & AC) എന്ന് ലോകത്തെ രണ്ടായി തിരിക്കുന്ന നാളുകളാണ് വരാനിരിക്കുന്നത് .ലോകം എന്ന് പഴയ പോലാകുമെന്നറിയില്ല; എന്നെങ്കിലും പഴയ പോലാകുമോ എന്നു പോലും ആശങ്കയുണ്ട്. ഏതൊക്കെ കാര്യങ്ങൾ മാറി വന്നാലും മാറാനിടയില്ലാത്ത ഒന്നുണ്ട്. ഭക്ഷണം.\nഗതി കെട്ടാൽ പുലി പുല്ലും തിന്നും .മലയാളി ചക്കയും മാങ്ങയും, കപ്പക്കയും കൊണ്ടും ജീവിക്കും എന്നും തെളിഞ്ഞ കാലമാണ് കടന്നു പോയത്. ഭക്ഷ്യസുരക്ഷയെപ്പറ്റി പലരും എഴുതിക്കണ്ടു. ഭക്ഷണത്തിൻ്റെ ലഭ്യതയും, ഭക്ഷണത്തിൻ്റെ ഗുണനിലവാരവും ഭക്ഷ്യ സുരക്ഷയുമായി ബന്ധപ്പെട്ടിരിക്കുന്നു. അതായത് അളവ് പ്രധാനമാകുന്നതിനൊപ്പം വിഷം, പൂപ്പൽ, മറ്റ് അപകടകരമായ വസ്തുക്കൾ ഭക്ഷണത്തിൽ കലരാതിരിക്കേണ്ടതും പ്രധാനം തന്നെ. അതായത് ജനങ്ങൾക്ക് ആവശ്യമായ ഭക്ഷ്യവസ്തുക്കൾ നൽകാൻ സാദ്ധ്യമാകുന്നത് ഭക്ഷ്യ സുരക്ഷയും രണ്ടാമതു പറഞ്ഞത് സുരക്ഷിത ഭക്ഷണവും.\nതൽക്കാലത്തേക്ക് വിഷമിക്കണ്ട, ആവശ്യത്തിനുള്ള അരി FCI യുടെ പത്താഴത്തിൽ ഉണ്ട്. എന്നു പറയുമ്പോൾ മൂന്നു മാസം കഴിഞ്ഞാൽ ആന്ധ്രയിലും തെലങ്കാനയിലുമെല്ലാം വിളവെടുക്കേണ്ട പാടങ്ങളിലാണ് നമ്മുടെ പത്താഴം.\nഇന്ന് കേരളത്തിൽ അറിയപ്പെടുന്ന ഒട്ടുമിക്കവാറും സീനിയറായ കാർഷിക ശാസ്ത്രജ്ഞരും എൻ്റെ സഹപാഠികളാണ്. അവരിൽ ചിലർ അവരുടെ മേഖലകളിൽ ലോകത്തിലെ തന്നെ ഒന്നാം കിടയിലേക്കെത്തുന്ന പ്രതിഭാധനരുമാണ്. കൃഷി വകുപ്പിലെ അമരക്കാരും ആസൂത്രണ വിദഗ്ധരുംഎൻ്റെ സഹപാഠികൾ തന്നെ. ഈ ഭാഗ്യത്തിൽ എനിക്ക് ഒരു പാട് സന്തോഷവും ഇത്തിരി അഹങ്കാരവുമുണ്ട്. ഭക്ഷ്യ സുരക്ഷ, ജൈവകൃഷി, നല്ല കൃഷി തുടങ്ങിയവയെല്ലാം ഞങ്ങൾ സ്ഥിരമായി ചർച്ച ചെയ്യാറുണ്ട്.അങ്ങനെ പലരുടെയും അനുഭവങ്ങൾ ഉൾക്കൊണ്ടു കൊണ്ട് തന്നെയാണ് ഞാൻ സ്വന്തം അഭിപ്രായം രൂപപ്പെടുത്തുന്നതും.\nനെല്ലിൻ്റെ ഉൽപ്പാദനവും നമ്മുടെ ഉപഭോഗവും തമ്മിൽ ഒരു തരത്തിൽ നികത്തിയാലും തീർക്കാനാവാത്ത വിടവുണ്ട്. അമ്പത്തഞ്ചു ലക്ഷം ടൺ നെല്ലു വേണ്ടിടത്ത് ആറു ലക്ഷം ടണ്ണിൽ താഴെ മാത്രം. ഒരു കോൽ പെട്ടിക്ക് അരക്കോൽ വിടവൊരു വിടവല്ല എന്ന് ഉറച്ചു വിശ്വസിക്കുന്ന നമ്മൾ കാണായ പാടവും പറമ്പും തരിശായ തരിശുമെല്ലാം നെൽകൃഷി ചെയ്ത് ഈ നാൽപ്പത്തൊമ്പതും ചില്ലറയും ലക്ഷം ടൺ വിടവും അടയ്ക്കാം എന്നു വിശ്വസിക്കുന്നു! വിശ്വാസം! അതാണോ എല്ലാം? ഇനി കുറച്ചു സത്യങ്ങൾ പറയാം, എല്ലാവർക്കും രുചിച്ചില്ലെങ്കിലും.\nകേരളത്തിൽ നെൽപ്പാടങ്ങൾ പലതും കരഭൂമി പരിവർത്തനപ്പെടുത്തി ഉണ്ടാക്കിയതാണെന്നുപറഞ്ഞാൽ സത്യമാണോ എന്ന് നിങ്ങൾ സംശയിക്കും . അതാണ് സത്യം .അര്‍ത്ഥശങ്കക്കിടയില്ലാത്ത വിധം കാർഷിക സർവകലാശാലയുടെ മുൻ വൈസ് ചാൻസലർ ആയിരുന്ന ഡോ .ശ്യാമസുന്ദരൻ നായർ ഇതേക്കുറിച്ചു പറഞ്ഞിട്ടുണ്ട്. പണ്ട് നാടുവാഴിഭരണകാലത്തും സ്വാതന്ത്ര്യാനന്തരവും ഒരു നേരം ഊണ് തന്നെ വളരെ ആര്‍ഭാടമായിരുന്നു. മുൻ തലമുറയിൽപ്പെട്ടവർക്ക് അതറിയാം, ഓണത്തിനാണ് ഊണ് പതിവ്. ബാക്കിയൊക്കെ കഞ്ഞിയോ വെള്ളമോ തന്നെ. കോരന്മാർ അന്നും എക്സ്സെപ്‌ഷൻ ആയിരുന്നു .\nകരഭൂമിയേക്കാൾ വിലയും പാടത്തിനായിരുന്നു. എന്തെങ്കിലും നട്ടുണ്ടാക്കിയാൽ മാത്രം കഴിക്കാവുന്ന കാലം. ആറുമാസം ചക്കകൊണ്ട് കഴിക്കും. രണ്ട് മൂന്നുമാസം കിഴങ്ങുകൾ. പിന്നെ ഒക്കെ അങ്ങനേം ഇങ്ങനേം ആയും കാലം കഴിക്കും.\nഅങ്ങനെയുള്ള കാലത്തേക്കാണ് ഐ ആർ എട്ടു (IR8) എന്ന അത്ഭുത വിത്ത് കടന്നു വന്നത്.,അമ്പതു വര്‍ഷം മുൻപ്. നാടൻ ഇനങ്ങളെ അപേക്ഷിച്ചു പലമടങ്ങു വിളവ് തന്ന ഈ വിത്ത് തന്നെയാണ് നമ്മളെയൊക്കെ പട്ടിണിയിൽ നിന്നും രക്ഷിച്ചത് എന്നുപറയുമ്പോളാർക്കും ദേഷ്യം വരണ്ട. സത്യം അതാണ്, അത് തന്നെയാണ്\nകിണറ്റിൻ കരയിൽ ഒഴുകിപ്പോകുന്ന വെള്ളം തടഞ്ഞു നിറുത്തി ഐ ആർ എട്ടു കൃഷിചെയ്തവർ ഇന്നും നാട്ടിൻ പുറങ്ങളിൽ ഉണ്ട് . ഐ ആർ എട്ടിന് പിന്നാലെ രാസവളങ്ങൾ വന്നു, പുതു വിത്തുകൾ വന്നു , ഹരിതവിപ്ലവവും ഇവിടെ വേരുപിടിച്ചു. പിന്നാലെ വിപ്ലവകരമായ ഭൂപരിഷ്കരണ നിയമവുംവന്നു. കാലടിപ്പുഴയിലൂടെ ഒരുപാട് വെള്ളം ഒഴുകിപ്പോയി, എട്ടുലക്ഷം ഹെക്ടർ ഉണ്ടായിരുന്ന നെൽപ്പാടം ചുരുങ്ങിയും നിവർന്നു൦ ഇന്ന് അതിന്റെ പകുതിയിൽ താഴെയായി.\nമുപ്പതു വർഷം മുമ്പ് ഞങ്ങൾ ഉദ്യോഗത്തിൽ കയറുന്ന കാലത്ത് സെൻ്റിന് നാൽപ്പതു പൈസയായിരുന്നു നെൽകൃഷിക്കു നൽകിയിരുന്ന ഉൽപ്പാദന ബോണസ് എന്നാണ് എൻ്റെ ഓർമ്മ. അതും ഒരു ഹെക്ടറിൽ കൂടുതൽ കൃഷി ചെയ്യുന്നവര്‍ക്ക് സഹായമില്ല താനും. എത്ര മാത്രം ഉദാരമായിട്ടാണ് നെൽകൃഷിയെ പ്രോൽസാഹിപ്പിച്ചിരുന്നതെന്ന് ഓർത്തു നോക്കൂ. 1990 ൻ്റെ തുടക്കത്തിലാണ് പാടശേഖര സമിതികൾ നിലവിൽ വരുന്നത്. ഗ്രൂപ്പ് ഫാമിംഗിൻ്റെ കാലം. Rice for All , All for Rice എന്ന സ്റ്റിക്കർ എൻ്റെ ഭിത്തിയിൽ ഇന്നുമുണ്ട്.\n1990 ൻ്റെ ആദ്യ പകുതിയിൽ ചില നിശ്ശബ്ദ വിപ്ലവങ്ങൾ പല മേഖലകളിലുമുണ്ടായി. ക്ഷീരമേഖലയിലെ വിപ്ലവം മിൽമയും പി.ഡി.ഡി.പിയും മറ്റ് പലതുമായി പാൽ വിതരണ സംഭരണ കേന്ദ്രങ്ങൾ ഗ്രാമങ്ങളിൽ സജീവമായി. ചന്തയിൽ പാൽ സുലഭമാണെങ്കിൽ പിന്നെന്തിന് ഈ കൊതുകുകടിയും ചാണകത്തിൻ്റെ നാറ്റവും സഹിച്ച് പശുവിനെ കെട്ടിവലിക്കണം? ടില്ലറുംട്രാക്റ്ററും വന്നപ്പോൾ ഉഴവ്മാട് പടിയിറങ്ങിയതു പോലെ തന്നെ മദ്ധ്യവർഗ്ഗത്തിൻ്റെ തൊഴുത്തുകളിൽ നിന്നും പശുവും എന്നേയ്ക്കുമായി പടിയിറങ്ങി. കന്നുകാലിയ്ക്ക് വൈക്കോൽ കൊടുക്കണമെങ്കിൽ നെൽകൃഷി വേണം. നെല്ല് കൃഷി ചെയ്യാൻ ഉഴവു മാടും വേണം, വളത്തിന് ചാണകവും.\nകന്നുകാലിയും നെൽകൃഷിയും ചേർന്ന ഈയൊരു സമവാക്യമായിരുന്നു പിഴച്ചു പോയത്. ഏതാണ്ട് ഇതേ കാലഘട്ടത്തിലാണ് നിറപറ റൈസ് മില്ലിൻ്റെ വരവോടെ മോഡേൺ റൈസ് മില്ലുകൾ വളരെ പ്രചാരത്തിലായത്. നെല്ലുപുഴുങ്ങൽ ,ഉണക്കൽ, കുത്തൽ, പാറ്റൽ എല്ലാം നല്ല കഷ്ടപ്പാടുള്ള പണികളായിരുന്നു, പ്രത്യേകിച്ചും വർഷക്കാലത്ത്. ഈ തലവേദനകൾക്കെല്ലാം ഒറ്റമൂലിയായിട്ടാണ് ജനം ബ്രാൻഡഡ് അരി എന്ന പുതുമയെ ഇരുകൈകളും നീട്ടി സ്വീകരിച്ചത്.\nഅതു വരെ ചാക്കിൽ കിട്ടുന്ന അരിക്ക് – ചാക്കരി – പതിത്വമുണ്ടായിരുന്നു. ഒറ്റയടിക്ക് നിറപറ അടുക്കളയിൽ കയറിപ്പറ്റി, പിന്നാലെ കാക്കത്തൊള്ളായിരം ബ്രാൻഡുകളും. പിന്നാലെ പുട്ടുപൊടി, അപ്പപ്പൊടി, ഇടിയപ്പം, പത്തിരി ദോശപ്പൊടി അങ്ങനെ പ്രാതലും ഊണിനു പിറകേ ബ്രാൻഡഡ് ആയി.\nതങ്ങളെപ്പോലെ ചെളിയിൽ അടിഞ്ഞ ജീവിതങ്ങൾ മക്കൾക്കുണ്ടാവരുതെന്ന് കരുതിയ അച്ഛനമ്മമാർ പാടവും പറമ്പും വിറ്റ് മക്കളെ തൊഴിലിനായി വിദേശങ്ങളിലയച്ചു കാർഷിക മേഖലയിലെ തൊഴിലാളികൾ നിർമ്മാണമേഖല പോലുള്ള ഇതര മേഖലകളിലേക്ക് കൂടുമാറി. തൊഴിലാളി ക്ഷാമം കൂലി കൂട്ടി. ചാരായ നിരോധനവും കൂലി കൂടാൻ പരോക്ഷമായ കാരണമായി .\nആഗോളവൽക്കരണത്തിൻ്റെ ആരംഭകാലമായിരുന്നു. മക്കൾക്കും വീട്ടുകാർക്കുമെല്ലാം യാത്ര എളുപ്പമാക്കാനായി ഇതേ സമയത്താണ് മുപ്പൂ കൃഷി ചെയ്തിരുന്ന പാടം നികത്തി നമ്മൾ വിമാനത്താവളവും രണ്ടുവരിയായും നാലുവരിയായും നമ്മുടെ വഴികളും വികസിപ്പിച്ചത്. പലയിനം വികസനത്തിനായി കുടിയിറക്കപ്പെട്ടവർക്ക് വീടുവയ്ക്കാൻ നിലമല്ലാതെ കരഭൂമി വാങ്ങാൻ പാങ്ങില്ലാതെ പോയി.\nഎന്നാൽ പല വിധത്തിലും പത്തു പുത്തനുണ്ടാക്കിയവർ ഏറ്റവും ലാഭകരമായ നിക്ഷേപമായി ഭൂമിയെ കാണാൻ തുടങ്ങി. ഭൂമി ജൈവ സ്വഭാവം നഷ്ടപ്പെട്ട ‘വസ്തു’ ആയി മാറി. നെൽകൃഷി നഷ്ടമാണ് നഷ്ടമാണ് എന്ന് മുഖ്യധാരാ മാധ്യമങ്ങൾ നിത്യവും അനുശോചിക്കാനായി തിരക്കുകൂട്ടി. അത് പൊതുജനത്തിൻ്റെ മനസ്സിൽ അവർ പോലുമറിയാതെ വേരുറച്ചു. എന്തിനീ നഷ്ടക്കളിയിലേക്കിറങ്ങണം എന്ന് വീണ്ടുവിചാരപ്പെട്ടു. ഓരോ പാടശേഖരത്തിലും തരിശുഭൂമി കൂടി വന്നപ്പോൾ തോട് നന്നാക്കുന്നതും വരമ്പുവയ്ക്കുന്നതുമെല്ലാം കൃഷിയിറക്കുന്നവൻ്റെരുടെ മാത്രം ബാദ്ധ്യതയായി. ഒറ്റതിരിഞ്ഞ കൃഷിയിടങ്ങളിൽ കീടാക്രമണം കൂടി.\nഇതിനിടയിൽ ഉദയം ചെയ്ത കേരളാ ഹോർട്ടിക്കൾച്ചർ ഡെവലപ്മെൻ്റ് പ്രോഗ്രാം (ഇന്നത്തെ വെജിറ്റബിൾ ആൻറ് ഫ്രൂട്ട് പ്രൊമോഷൻ കൗൺസിൽ കേരളത്തിൻ്റെ പൂർവ്വാശ്രമ നാമം) പച്ചക്കറി വാഴ തുടങ്ങിയ കൃഷികൾക്ക് ഉദാരമായി വായ്പ നൽകാൻ മുൻകൈ എടുത്തു.വാഴക്കൃഷിയിലും പച്ചക്കറി കൃഷിയിലും പിൽക്കാലത്തുണ്ടായ വൻ വർദ്ധനവിനു പിന്നിലെ ചാലകശക്തി കെ.എച്ച്.ഡി.പി ആയിരുന്നു. യാതൊരു വിധ സബ്സിഡിയും നൽകാതെ തന്നെ പ്രവർത്തന മികവ് ഒന്നുകൊണ്ടു മാത്രം ഒരു സർക്കാർ സംവിധാനത്തിന് വിജയം കൈവരിയ്ക്കാം എന്നതിന് ഉദാഹരണമായി എല്ലാവരും ചൂണ്ടിക്കാണിച്ചിരുന്ന ഈ പ്രസ്ഥാനം നെൽപ്പാടങ്ങളിലെ വാഴ, പച്ചക്കറി കൃഷിയേയും പ്രോത്സാഹിപ്പിച്ചു. തരിശിട്ടി രുന്ന സ്ഥലങ്ങൾ പാട്ടത്തിനെടുത്ത് കൃഷി ചെയ്യാൻ ധാരാളം യുവാക്കൾ മുന്നാട്ടുവന്നതും ചരിത്രം.\nഎന്നാൽ പഴം പച്ചക്കറി മേഖലയുടെ കുതിച്ചു ചാട്ടത്തിനിടയിൽ ഏറെ പിന്നോട്ടു പോയതും നഷ്ടം സംഭവിച്ചതും നെൽകൃഷി മേഖലയാണ്. അതു വരെയും നെൽപ്പാടങ്ങളിൽ മറ്റേതു വിള കൃഷി ചെയ്താലും യാതൊരു വിധ സർക്കാർ സഹായവും നൽകിയിരുന്നില്ല. വാഴകൃഷിയ്ക്കായി നെൽപ്പാടങ്ങളിൽ ചാലുകൾ കീറി ഉയർന്ന വരമ്പുകളുണ്ടാക്കി. വാഴത്തോട്ടത്തിനിടയിൽ തെങ്ങും കമുകുമെല്ലാം നട്ട് ലാഭം കൊയ്യാനുള്ള പ്രവണതയും ഏറി വന്നു. പാടത്തെ ജലസേചന സംവിധാനം വിഭിന്ന താൽപ്പര്യങ്ങളുടെ പേരിൽ തകരാറിലായി.\nപിന്നീട് ജനകീയാസൂത്രണത്തിൻ്റെ നാളുകളായി. തൊണ്ണൂറുകളുടെ മദ്ധ്യം. കാർഷിക മേഖലയിൽ നടത്തേണ്ടുന്ന ദീർഘകാലാടിസ്ഥാനത്തിലുള്ള ഇടപെടലുകളെ കുറിച്ച് വ്യക്തമായ ധാരണ പലർക്കും ഇല്ലായിരുന്നു. പാടശേഖരങ്ങളിൽ ട്രാക്ടർ ടില്ലർ, തുടങ്ങിയ യന്ത്രങ്ങൾ ഇറക്കുന്നതിനായി ഫാം റോഡുകൾ പണിയുക എന്നതായിരുന്നു ഒട്ടുമിക്ക പഞ്ചായത്തുകളും നെൽകൃഷിയെ പ്രോൽസാഹിപ്പിക്കാനായി കണ്ട വഴി. സ്വാഭാവികമായും വഴി വന്നതിനു പിന്നാലെ റോഡിനിരുപുറവും ചെറുതും വലുതുമായ കെട്ടിടങ്ങൾ വന്നു. പാടം നികത്തി വീടു പണിയുന്നത് വ്യാപകമായി.\nനിർബന്ധമായും കാർഷിക മേഖലയിൽ വകയിരുത്തേണ്ട നാൽപ്പതു ശതമാനം തുകയുടെ നല്ലൊരു ഭാഗം ഫാം റോഡിനും, ജല നിർഗ്ഗമന ചാലുകൾക്കുമായി ചെലവഴിയ്ക്കപ്പെട്ടു. നെൽകൃഷിക്ക് ചെലവഴിക്കുന്ന സബ്സിഡി ത്തുക പല മടങ്ങായി വർദ്ധിച്ചു. തൊണ്ണുറുകളിൽ ഇതിൻ്റെ നാലിലൊന്ന് സബ്സിഡി നൽകിയിരുന്നെങ്കിൽ പോലും നമ്മുടെ പാടങ്ങൾ’ നികത്തപ്പെടുമായിരുന്നില്ല.\nകേരള വിത്തു വികസന അതോറിറ്റി മുഖേന സംസ്ഥാനമൊട്ടാകെ കൃഷിഭവൻ വഴി നെൽവിത്ത് മിക്കവാറും സൗജന്യമായിത്തന്നെ വിതരണമാരംഭിച്ചപ്പോൾ കർഷകർ വിത്തുണക്കി സൂക്ഷിക്കുന്ന ശീലവും ഉപേക്ഷിച്ചു. ഇന്നിപ്പോൾ കൃത്യമായി ‘വിത്ത് ഉണക്കി വയ്ക്കാൻ അറിയുന്നവർ വരെ ചുരുക്കമായി.\nമൂന്നു വർഷത്തിലേറെയായി കൃഷിയിറക്കാതെ കിടക്കുന്ന തരിശുനിലങ്ങളിൽ കൃഷി ചെയ്യുന്നതിന് ഹെക്ടറിന് 25000 കർഷകനും 5000 സ്ഥലമുടമയ്ക്കും നൽകുന്ന പദ്ധതിയ്ക്കും പ്രചാരമേറി. പക്ഷേ തുടർന്നും അതേ ഭൂമിയിൽ മൂന്നു വർഷമെങ്കിലും കൃഷി ചെയ്യിക്കണമെന്നത് പലപ്പോഴുംകൃഷി ഉദ്യോഗസ്ഥൻ്റെ ബാധ്യതയായി.\nപലപ്പോഴും വിവിധങ്ങളായ പദ്ധതികൾ സമന്വയിപ്പിച്ച് ഇല്ലാത്ത ഫണ്ടുകൾ ഉണ്ടാക്കി തരിശുഭൂമിയിലേക്ക് ആവശ്യമായ അടിസ്ഥാന സൗകര്യങ്ങൾ ഉണ്ടാക്കിയാവും കൃഷി ആരംഭിക്കുന്നത്. ഇടക്കു വച്ച് കൃഷിമുടങ്ങിപ്പോയാൽ ആ ചെലവാക്കിയ തുകയത്രയും പാഴാവുകയും ചെയ്യും.\nതൊഴിലാളികളുടെ ദൗർലഭ്യം, ജലസേചന, ജല നിർഗ്ഗമന സൗകര്യങ്ങൾ, അസമയത്തെ മഴ, വെയിൽ ഇങ്ങനെ കർഷകൻ നേരിടുന്ന പ്രശ്നങ്ങൾ ഒട്ടനവധിയാണ്. രണ്ടു രൂപയ്ക്കും ഒരു രൂപയ്ക്കും അരി ലഭിക്കുമെന്നിരിക്കെ എന്തിന് ഈ കഷ്ടപ്പാടിനു പോവണം ? പകൽ മുഴുവൻ നടുവ് കുനിഞ്ഞു നിന്ന് നടീൽ, കൊയ്ത്ത് തുടങ്ങിയകൃഷിപ്പണികൾക്ക് സ്ത്രീ തൊഴിലാളികളെ കിട്ടാതായപ്പോൾ പലയിടത്തും ഈ ജോലികളും പതിവുപോലെ ഇതരസംസ്ഥാനതൊഴിലാളികള്‍ക്കായി.\nഇന്ന് കേരളത്തിൽ നെൽകൃഷി തുടരുന്നത് രണ്ടേ രണ്ടു കാരണം കൊണ്ടു മാത്രമാണ്. ഒന്ന്, നെൽകൃഷിയിൽ വന്ന യന്ത്രവൽക്കരണം രണ്ട്, സപ്ലൈകോ വഴി സർക്കാർ നടത്തുന്നനെല്ല് സംഭരണം. മറ്റിനം സബ്സിഡികളും വിള ഇൻഷ്വറൻസും ആകർഷണീയമല്ല എന്നർത്ഥമില്ല. മറ്റെന്തൊക്കെയുണ്ടായാലും ഈ രണ്ട് ഘടകങ്ങളാണ് നെൽകൃഷി തുടർന്നു പോകുന്നതിനു കാരണം.\nഎല്ലാ സബ്സിഡികളും ചേരുമ്പോൾ ഹെക്ടറിന് 40000 രൂപ വരെ കിട്ടുന്നുണ്ട്. പിന്നെ കർഷകന് കയ്യിൽ നിന്നും 25000 രൂപക്കടുത്തു മാത്രമേ ചെലവും വരുന്നുള്ളൂ. ഹെക്ടറിന് ശരാശരി3ടൺ വിളവ് മാത്രം കിട്ടിയാൽ പോലും സപ്ലൈകോ റേറ്റ് പ്രകാരം 78900 രൂപ കർഷകനു കിട്ടും.(സപ്ലൈകോയുടെ 26 രൂപ 30 പൈസയിൽ 17.50 കേന്ദ്രവും 8.80 സംസ്ഥാന സർക്കാരും വഹിക്കുന്നു).\nനെൽകൃഷി ലാഭമാണ്. 120 ദിവസം കൊണ്ട് ഇറക്കിയ കാശ് ഇരട്ടിയായി കിട്ടും. സബ്സിഡിയില്ലെങ്കിൽ കഥ മാറും. പ്രളയം കയറിയിറങ്ങിപ്പോയ പാടങ്ങളിൽ അടുത്ത വിളവ് കനത്തതായിരുന്നു. അതിനു തൊട്ടുമുമ്പിലെ വിള അങ്ങനെ തന്നെ അഴുകിച്ചേർന്നതു കൂടാതെ പ്രളയജലം നിക്ഷേപിച്ച എക്കലും നെൽകൃഷിക്ക് ഗുണകരമായി മണ്ണിലെ കടുത്ത അമ്ളത മൂലം തീരെ വളരാതെ നിന്ന കരുമാല്ലൂരിലെ ഒരു പാടത്ത് ഡോ.ജയരാജിൻ്റെ നിർദ്ദേശപ്രകാരം വേണ്ട പരിചരണമുറകൾ അനുവർത്തിച്ച് മണ്ണ് പരുവപ്പെടുത്തിക്കഴിഞ്ഞ് കിട്ടിയ വിളവ് 13 ടൺ ആയിരുന്നു.\nമയ്യിൽ പാടശേഖരത്ത്7ടൺ വിളവു കിട്ടി എന്നതിൽ അവിശ്വസനീയതയില്ല .കോൾപ്പാടങ്ങളിൽ സാധാരണയായി കിട്ടുന്ന വിളവാണത്. എന്നാൽ എന്തുകൊണ്ട് മയ്യിലിൻ്റെ വിജയം മറ്റിടങ്ങളിൽ ആവർത്തിക്കാനാകുന്നില്ല? കരുമാലൂര് അടുത്ത സീസണിലും 13 ടൺ കൊയ്യാൻ കഴിയുമോ? ഇതെല്ലാം പ്രസക്തമായ ചോദ്യങ്ങളാണ്.\nഒരു പാട് സങ്കീർണ്ണമായ സാമൂഹ്യ സാമ്പത്തിക ഘടകങ്ങൾ നെൽക്കൃഷിയുടെ വിജയത്തെ സ്വാധീനിക്കുന്നുണ്ട്. അതായത് നൊസ്റ്റാൾജിയ തൊട്ടു കൂട്ടിയാൽ കൃഷി വിജയിക്കില്ല. കർഷകനെ കൃഷിയിൽ പിടിച്ചു നിർത്താൻ ഇച്ഛാശക്തിയും താൽപ്പര്യമുള്ള തദ്ദേശീയ നേതൃത്വം അനിവാര്യമാണ്.\nഇക്കണ്ട തുക മുഴുവൻ ചെലവഴിച്ച് നെൽക്കൃഷി പിടിച്ചു നിറുത്തണമെന്ന് പറയുന്നത് പാരിസ്ഥിതിക ലക്ഷ്യങ്ങളോടെയാണെങ്കിൽ അതിൽ എത്രമാത്രം വാസ്തവമുണ്ടെന്നു കൂടി ചിന്തിക്കണം. ‘ഏറ്റവും കൂടുതൽ ദാഹമുള്ള ‘വിളയാണ് നെല്ല്. ഒരു കിലോ നെല്ലുണ്ടാക്കാൻ 2500 മുതൽ 3000 ലിറ്റർ വരെ വെള്ളം വേണം. മൂന്നു മാസം കൊണ്ടാണിത് കുടിച്ചു വറ്റിക്കുന്നത്. കരിമ്പിനും ഇതേ അളവിൽ വെള്ളം വേണ്ടതുണ്ടെങ്കിലും അത് ഒരു വാർഷിക വിളയാണെന്ന വ്യത്യാസമുണ്ട്.\nഎത്ര കാലം നമുക്കിത് തുടരാനാവും? പാടങ്ങളിൽ കെട്ടി നിറുത്തുന്ന വെള്ളം ഉഴത്തട്ട് ഭേദിച്ച് എത്രമാത്രം താഴേക്ക് ഇറങ്ങും? നെൽപ്പാടങ്ങൾ മീഥേയ്ൻ വാതകത്തിൻ്റെ ഒരു ഉറവയാണെന്നതും മറക്കാൻ പാടില്ല. ആഗോള താപനം വഴി ഓരോ ഡിഗ്രി ചൂടുകൂടും തോറും നെല്ലിൻ്റെ വിളവ് ഗണ്യമായി കുറയും.\nഈ ഒരു ഘട്ടത്തിൽ നമ്മൾ ചെയ്യേണ്ടതെന്താണ്?\nനെല്ലിനു കൊടുക്കുന്ന അമിത പ്രാധാന്യം കുറയ്ക്കണം. ലാഭകരമായി കൃഷി ചെയ്യുന്ന കോൾ, കുട്ടനാട്, പാലക്കാട് തുടങ്ങിയ മേഖലകളിൽ കൂടുതൽ ശ്രദ്ധയും പരിഗണനയും നൽകണം. അടിസ്ഥാന സൗകര്യങ്ങൾ ക്കായി കോടികൾ ചെലവാക്കുന്ന ഇടങ്ങളിൽ വരും വർഷങ്ങളിലും നെൽകൃഷി തുടരുമെന്ന് ഉറപ്പുണ്ടാകണം. ചിര സ്ഥായി വിളകൾക്കും പച്ചക്കറികൾക്കുമൊപ്പം കിഴങ്ങുവർഗ്ഗവിളകൾക്കും പ്രാധാന്യം നൽകുന്ന പുരയിട കൃഷിയിൽ ശ്രദ്ധയൂന്നണം..\nമരച്ചീനി, ചേന, ചേമ്പ്, കാച്ചിൽ തുടങ്ങിയവ അന്നജത്തിൻ്റെ മികവുറ്റ സ്രോതസ്സുകളാണ്. പുഴുങ്ങിയും, അരച്ചും, പൊടിച്ചും, പുളിപ്പിച്ചും നാലു നേരം കഴിച്ചിരുന്ന അരി ഭക്ഷണത്തിൽ നിന്ന് മലയാളി മാറണം. അത് മലയാളിയുടെ ആരോഗ്യത്തിനും ഗുണമേ വരുത്തൂ. പകരം കിഴങ്ങുവർഗ്ഗവിളകളിൽ നിന്നും, ചക്കയിൽ നിന്നുമെല്ലാം ധാന്യമാവിനു സമാനമായ സ്റ്റാർച്ച് ഉണ്ടാക്കാനുള്ള സാങ്കേതിക വിദ്യകൾ പ്രചരിപ്പിക്കണം. ഇവ CTCRI ൽ ലഭ്യമാണെന്ന് അറിയുന്നു.\nതണലിലും നന്നായി വളരുകയും വിളവു തരികയും ചെയ്യുന്ന കാച്ചിലും നനകിഴങ്ങുമെല്ലാം പണ്ട് നമ്മൾ കഴിച്ചതു പോലെ പുഴുങ്ങിത്തന്നെ കഴിക്കണമെന്നില്ലല്ലോ. വെള്ളം തീരെ കുറച്ചു മാത്രം ആവശ്യമുള്ള ചെറു ധാന്യങ്ങളായ റാഗി, തിന എല്ലാം എവിടെയും കൃഷി ചെയ്യാൻ കഴിയും. പക്ഷേ പ്രോസസിംഗ് കൂടുതൽ എളുപ്പമാകണമെന്നു മാത്രം.\nവിളവെടുത്തതിനു ശേഷമുള്ള നഷ്ടം പച്ചക്കറികളിലും പഴവർഗ്ഗങ്ങളിലും വളരെ അധികമാണ്. ഇത് തടയാനായി കോൾഡ് ചെയിൻ സിസ്റ്റം നിലവിൽ വരുത്തണം.\nഇനിയുള്ള നാളുകളിൽ ഭക്ഷ്യ സുരക്ഷ അതിപ്രധാനമാണ്. വടക്കൻ സംസ്ഥാനങ്ങളിൽ വ്യാപിക്കുന്ന വെട്ടുക്കിളി ആക്രമണം വരുംകാലത്ത് വിളവിനെ ബാധിക്കുമോ എന്നും കണ്ടറിയണം. വിദേശത്തു നിന്നും രാജ്യത്തിൻ്റെ വിവിധ ഭാഗങ്ങളിൽ നിന്നും നാട്ടിൽ തിരികെയെത്തുന്നവർക്ക് ജീവനോപാധിയായി പ്രാഥമിക മേഖലകൾ മാത്രമേ തൽക്കാലം നമ്മുടെ സംസ്ഥാനത്തുള്ളൂ.\nഅവരുടെ വ്യത്യസ്ത മേഖലകളിലെപ്രായോഗിക ജ്ഞാനം കൂടി ഉപയോഗിച്ച് എങ്ങനെ നമ്മുടെ ഭൂമിയിൽ നിന്നും ആദായമുണ്ടാക്കാമെന്ന് ചിന്തിക്കണം. പ്രാദേശികമായി ഉണ്ടാക്കുന്ന അസംസ്കൃത വസ്തുക്കൾ ഉപയോഗിച്ച് ഏറ്റവും ലളിതമായ സാങ്കേതിക വിദ്യയിൽ ഊന്നി വ്യത്യസ്തമായ ഉൽപ്പന്നങ്ങൾ നിർമ്മിക്കാവുന്ന തരം ചെറുകിട വ്യവസായങ്ങൾക്കും രൂപകൽപ്പന നൽകണം.\nകൃത്യമായ ആസൂത്രണവുംപ്രവർത്തനവും വേണ്ട നാളുകളാണ് മുമ്പിൽ. ഭക്ഷ്യോൽപ്പാദനത്തിൽ കുറുക്കുവഴികളില്ല.\npaddy cultivation, paddy field, കാര്‍ഷികകേരളം, നെല്‍കൃഷി കേരളത്തില്, നെല്‍കൃഷി ലാഭകരമാണോ


നെറ്റിപ്പട്ടം നൽകിയ അഴകുള്ള ജീവിതം; ഗായത്രി ദേവി സമ്പാദിക്കുന്നത് ആയിരങ്ങൾ... | the art of making money | gayathri devi\nWednesday 01 August 2018 03:55 PM IST : By സ്വന്തം ലേഖകൻ\nWednesday 01 August 2018 03:55 PM IST\nഗായത്രീ ദേവി, കോട്ടയം. നെറ്റിപ്പട്ട നിർമാണം. വയസ്സ്:35, മാസവരുമാനം: 25000 മുതൽ\nവീടുകളിലും ഓഫിസുകളിലും മനോഹരമായ നെറ്റിപ്പട്ടം തൂക്കിയിട്ടിരിക്കുന്നതു കാണുമ്പോൾ തോന്നാറില്ലേ, അതിനു പിന്നിലെവിടെയോ ഒരു ഗജവീരൻ ഒളിഞ്ഞിരിപ്പുണ്ടെന്ന്. നെറ്റിപ്പട്ടം അലങ്കാരം മാത്രമല്ല, ജീവിതോപാധിയും കൂടിയാക്കാമെന്നു തെളിയിച്ച വനിതയാണ് കോട്ടയം തിരുനക്കര ശാസ്താനിലയത്തിലെ ഗായത്രി ദേവി. ‘‘ആനയ്ക്കുള്ള നെറ്റിപ്പട്ടങ്ങൾ ഞാൻ ചെയ്യുന്നില്ല. അതൊക്കെ ലക്ഷങ്ങൾ െചലവു വരുന്ന കാര്യമാണ്. വീടുകളിൽ അലങ്കാരത്തിന് തൂക്കുന്ന നെറ്റിപ്പട്ടങ്ങളാണ് ചെയ്യുന്നത്. വീടുകളിൽ നെറ്റിപ്പട്ടം തൂക്കിയിട്ടാൽ ഐശ്വര്യം വരും എന്നൊരു വിശ്വാസമുണ്ട്. അതുകൊണ്ട് ഡിമാൻഡ് കൂടുതലുണ്ട്.\nകുട്ടിക്കാലം തൊട്ട് ആർട്, ക്രാഫ്റ്റ് വർക്കുകളിൽ താൽപര്യമുണ്ടായിരുന്നു. ഒരിക്കൽ യാത്ര പോയപ്പോൾ കുറേപ്പേരിരുന്നു നെറ്റിപ്പട്ടം ഉണ്ടാക്കുന്നതു കണ്ടു. അതു കണ്ടപ്പോഴൊരു ആഗ്രഹം, വീട്ടിലൊരെണ്ണം തൂക്കിയിട്ടാൽ ഭംഗിയായിരിക്കില്ലേ? വാങ്ങാൻ നോക്കിയപ്പോൾ നല്ല വിലയുണ്ട്. കാശുകൊടുത്ത് വാങ്ങുന്നതെന്തിനാണ്, തന്നെയുണ്ടാക്കുന്നതല്ലേ കൂടുതൽ നല്ലത്. കോട്ടയത്ത് ഇതു ചെയ്യുന്നവരുണ്ടെന്നറിഞ്ഞ് അവിടെ ചെന്ന് കാര്യങ്ങൾ മനസ്സിലാക്കി. പക്ഷേ, അവർക്ക് ഈ കല പഠിപ്പിച്ചു തരാൻ എന്തോ ഒരു മടി. അപ്പോഴാണ് അറിഞ്ഞത് തൃശൂരിൽ ഒരുപാട് ആളുകൾ ഇത് ചെയ്യുന്നുണ്ടെന്ന്. പിന്നെ, തൃശൂര് പോയി പഠിച്ചു വന്നു.’’ നെറ്റിപ്പട്ടമുണ്ടാക്കാൻ പഠിച്ച കഥ ഗായത്രി പറയുമ്പോൾ വാക്കുകളിലിപ്പോഴുമുണ്ട് ഉത്സാഹത്തിരതള്ളൽ.\n‘‘അഞ്ചു വർഷമായി ഞാൻ ഈ രംഗത്തെത്തിയിട്ട്. സ്കൂളിൽ പഠിക്കുന്ന സമയത്ത് ബീഡ്സ് വർക്കുകൾ ചെയ്യുമായിരുന്നു. പിന്നീട് ജ്വല്ലറി വർക്കും പലതരം ക്രാഫ്റ്റുകളും പരീക്ഷിച്ചു. പക്ഷേ, ഏറ്റവുമധികം ലാഭം നേടിത്തന്നത് നെറ്റിപ്പട്ടമാണ്. ഇതു ചെയ്യാൻ കലാപരമായ കഴിവുകൾ വേണമെന്നില്ല. കുറച്ച് അടിസ്ഥാന നിയമങ്ങളുണ്ട്. അതു മനസ്സിലാക്കണം. വെറുതെ ബോളുകൾ തുണിയിൽ പെറുക്കി വയ്ക്കുകയല്ല. ആദ്യം ഗണപതിക്കു വച്ച് തൃക്കണ്ണു വയ്ക്കണം. പിന്നെ, പഞ്ചഭൂതങ്ങളും നവഗ്രഹങ്ങളും. അതിനുശേഷം ചന്ദ്രക്കല വച്ച് ബെല്ലു കെട്ടുന്നതാണ് ഇതിന്റെ രീതി. ഒറ്റസംഖ്യകളായിരിക്കണം ഓരോ വരിയിലേയും കുമിളകളുടെ എണ്ണം. ആനയുടെ നെറ്റിപ്പട്ടത്തിന് ഇതിൽക്കൂടുതൽ പ്രത്യേകതകളുണ്ട്. ഒരു കൈപ്പത്തിയുടെ വലുപ്പം മുതൽ ഏഴര അടി വരെയുള്ള നെറ്റിപ്പട്ടം ചെയ്തിട്ടുണ്ട്.’’\nവളരെ ക്ഷമ വേണ്ട പണിയല്ലേയെന്ന് ചോദിച്ചാൽ അല്ലെന്നാണ് ഗായത്രിയുടെ ഉത്തരം. ‘‘നിങ്ങൾക്ക് പൈസ ആവശ്യമുണ്ടോ, എങ്കിൽ നിങ്ങളത് പഠിക്കും. എത്ര ബുദ്ധിമുട്ടിയും ചെയ്യും. എന്റെ വീട്ടിൽ കുറച്ചു ബാധ്യതകൾ വന്നു. അതു തീർക്കാൻ വേണ്ടിയായിരുന്നു അധ്വാനം മുഴുവൻ. കുമിളകൾ ഓരോ ഷീറ്റായിട്ടാണ് കിട്ടുക. അത് കട്ട് ചെയ്തിട്ടുണ്ടെങ്കിൽ നാലു മണിക്കൂറിനുള്ളിൽ രണ്ടരയടി ഉയരമുള്ള ഒരു നെറ്റിപ്പട്ടം ഉണ്ടാക്കാം. 3500 മുതൽ 6000 രൂപയ്ക്കു വരെ അതു വിൽക്കാം. നാലും അഞ്ചും നെറ്റിപ്പട്ടങ്ങൾ ഉണ്ടാക്കിയ ദിവസങ്ങളുണ്ട്. ഇരുപത്തിയഞ്ചും അൻപതും വിറ്റ മാസങ്ങളുമുണ്ട്. ആർട് വർക്കുകൾ ചെയ്ത് പരിചയമുള്ളതുകൊണ്ട് അത്യാവശ്യം നല്ല വേഗമുണ്ട്.\nകസ്റ്റമറെ കണ്ടുപിടിക്കുകയാണ് വലിയ വെല്ലുവിളി. പ്രധാനമായും ഓൺലൈനിലൂടെയാണ് വിൽപന. പിന്നെ, ഫെയ്സ്ബുക് ഗ്രൂപ്പിലുമുണ്ട്. ഇടയ്ക്ക് വിൽപന കുറയുന്ന മാസങ്ങളിൽ സെയിലിനിടും. കാറിൽ തൂക്കിയിടുന്ന തരം നെറ്റിപ്പട്ടങ്ങൾ ആദ്യം ചെയ്തിരുന്നു. ലാഭമില്ലാത്തതുകൊണ്ട് ഇ പ്പോൾ അത്രയും ചെറുത് ചെയ്യാറില്ല. എന്റെ കീഴിൽ പത്തു പേരുണ്ട്. അവർ കുമിളകൾ ഒട്ടിച്ചു തരും. അവസാന മിനുക്കു പണി ഞാൻ തന്നെ ചെയ്യും. ഒരു നെറ്റിപ്പട്ടത്തിനു പന്ത്രണ്ടു വർഷം ഗ്യാരന്റി കൊടുക്കുന്നുണ്ട്. ചിലർ അതിൽ കൂടുതൽ ഗ്യാരന്റി ചോദിക്കും. ഇവിടെ മനുഷ്യന്റെ ആയുസ്സിന് അത്രയും ഗ്യാരന്റിയില്ല, പിന്നെയാണ്...’’\nനെറ്റിപ്പട്ടം കൂടാതെ മ്യൂറൽ വർക്കും ഗായത്രി ചെയ്യുന്നുണ്ട്. സംഗീതത്തിൽ ബിരുദവും സംസ്കൃതത്തിൽ ബിരുദാനന്തര ബിരുദവുമുള്ള ഗായത്രി കുറച്ചു കാലം അധ്യാപികയായി ജോലി ചെയ്തു. ഒരു മാസത്തെ ശമ്പളം ഒരു ദിവസം കൊണ്ടുണ്ടാക്കാൻ പറ്റുമെന്ന് മനസ്സിലായപ്പോഴാണ് ജോലി ഉപേക്ഷിച്ചത്. ഇപ്പോൾ സ്റ്റേറ്റ് ബാങ്ക് ഓഫ് ഇൻഡ്യയുടെ ഫാക്കൽറ്റിയാണ്.\n‘‘ഓഫിസ് ജോലി പോലെ പ്രത്യേക ചട്ടക്കൂടുകളില്ല. ഇഷ്ടമുണ്ടെങ്കിൽ ജോലി ചെയ്താൽ മതി, ഇല്ലെങ്കിൽ വേണ്ട, ലീവിന്റെ പ്രശ്നവുമില്ല, വീട്ടിലെ കാര്യങ്ങളെല്ലാം നടക്കും. എല്ലാംകൊണ്ടും ഇതാണ് നല്ലതെന്നു തോന്നി. ഇടയ്ക്ക് ആരോഗ്യ പ്രശ്നങ്ങളുണ്ടായിരുന്നു. ആ സമയത്ത് ചെറിയ തോതിലേ ചെയ്യുന്നുണ്ടായിരുന്നുള്ളൂ. മുംബൈയിലെ ഒരാൾ പൈസ അ ക്കൗണ്ടിലിട്ടിട്ട് രണ്ടു മാസമായിട്ടും ചെയ്തു കൊടുക്കാൻ പറ്റുന്നില്ല. പൈസ തിരിച്ചു കൊടുക്കാൻ വിളിച്ചപ്പോൾ അയാൾ ആശ്വസിപ്പിച്ചു. സമയമെടുത്ത് ചെയ്താൽ മതി. ഇത്രനാൾ നെറ്റിപ്പട്ടം എന്റെ വീട്ടിലുണ്ടായിരുന്നില്ലല്ലോ. കുറച്ചുനാൾ ക ഴിഞ്ഞാലും ഒന്നും സംഭവിക്കില്ല. ഇത്തരം കസ്റ്റമേഴ്സാണ് നമ്മുടെ കരുത്ത്.\nവീട്ടിലെല്ലാവരും നല്ല സപ്പോർട്ടാണ്. ഭർത്താവ് ജയൻ ദുബായിലാണ്. മകൻ രോഹിത്തിന് അഞ്ചു വയസ്സ്. അവനാണ് എനിക്ക് ബീഡ്സൊക്കെ വെട്ടിയിട്ടു തരുന്നത്. ‘ഞായറാഴ്ചകളിൽ നെറ്റിപ്പട്ടമുണ്ടാക്കാൻ പഠിപ്പിക്കുന്നുണ്ട്. മ്യൂറൽ പെയിന്റിങ്ങും. നമുക്ക് അറിയാവുന്നത് മറ്റൊരാളെ പഠിപ്പിച്ചാൽ നമ്മുടെ അറിവ് കൂടുകയേയുള്ളൂ എന്നാണ് എന്റെ അനുഭവം. ഒരു ക്രാഫ്റ്റ് പഠിച്ചു കഴിഞ്ഞാൽ ഞാനത് മറ്റുള്ളവരെ പഠിപ്പിക്കും. അങ്ങനെ കിട്ടുന്ന പൈസകൊണ്ട് വേറൊരു ക്രാഫ്റ്റ് വർക്ക് പഠിക്കും. ഇവിടുന്ന് പഠിച്ചു പോകുന്ന പലർക്കും ഇത് പിന്നീട് ജീവിതമാർഗമായിട്ടുണ്ട്. ‘ചേച്ചിയെ ഞങ്ങൾക്ക് മറക്കാൻ പറ്റില്ലെന്ന് പറയുമ്പോൾ’ ഞാൻ പറയും. ഞാനൊരു നിമിത്തമായതേയുള്ളൂ. പഠിച്ചെടുക്കണമെന്ന നിങ്ങളുടെ ആഗ്രഹം തന്നെയാണ് പ്രധാനം.’’\n∙ മറ്റു ക്രാഫ്റ്റുകളെപ്പോലെ മാസങ്ങളൊന്നും വേണ്ട, ഒ രു ദിവസത്തിന്നുള്ളിൽ നെറ്റിപ്പട്ടം ഉണ്ടാക്കാൻ പഠിച്ചെടുക്കാം.\n∙ നിർമാണ സാമഗ്രികൾ വാങ്ങുമ്പോൾ പ്രത്യേക ശ്രദ്ധ വേണം. കാരണം, നെറ്റിപ്പട്ടം ഉണ്ടാക്കാനുള്ള സാധനങ്ങൾ പല ക്വാളിറ്റിയിലുള്ളവയുണ്ട്. വിലക്കുറവു കണ്ട് വാങ്ങിയാൽ അവയ്ക്കു ഗ്യാരന്റി കൊടുക്കാൻ സാധിക്കില്ല. ഗുണം കൂടുന്തോറും വിലയും കൂടും.\n∙ കുമിളകൾ ഒട്ടിക്കുമ്പോള‍് പശ പുറത്തു കാണാതെ നേർരേഖയിൽ ഒട്ടിക്കുക. വളഞ്ഞുപോയാലും അറിയാതിരിക്കാനായി ചിലർ ഗോൾഡൻ പേപ്പറോ തുണിയോ ഒ ട്ടിച്ച ശേഷം അതിനു മുകളിൽ കുമിളകൾ ഒട്ടിക്കും. അത്തരം എളുപ്പപണികൾ ചെയ്യരുത്.\n∙ കസ്റ്റമേഴ്സിനെ കണ്ടെത്താനാണ് കൂടുതൽ ശ്രമം വേണ്ടത്. ഫെയ്സ്‌ബുക്കിലൂടെയും വാട്സ്ആപ്പിലൂടെയും ഓൺലൈനിലൂടെയും വിൽപന നടത്താം. അടുത്തുള്ള ഷോപ്പുകളും തിരഞ്ഞെടുക്കാം.\n∙ കൊറിയർ അയച്ചു കൊടുക്കുമ്പോൾ പശയുടെ ഒരു ട്യൂബും കുറച്ചു ബീഡ്സും ഒപ്പം കൊടുക്കുക. ഏതെങ്കിലും ബീഡ്സ് ഇളകുകയോ അടർന്നു പോകുകയോ ചെയ്താൽ അതവർക്കു സഹായകമാകും.


ദുബൈയില് പോയി ഐഫോണ് വാങ്ങിയാല് നിങ്ങളുടെ തൊട്ടടുത്ത കടയില് നിന്ന് വാങ്ങുന്നതിനെക്കാള് ലാഭം – Chandrika Daily\nBy web desk Tuesday October 20, 2020 16:35 pm\nദുബൈയില് പോയി ഐഫോണ് വാങ്ങിയാല് നിങ്ങളുടെ തൊട്ടടുത്ത കടയില് നിന്ന് വാങ്ങുന്നതിനെക്കാള് ലാഭം\nഈ വര്‍ഷം മാര്‍ച്ചിലാണ് മോദി സര്‍ക്കാര് മൊബൈല് ഫോണുകള്‍ക്കുള്ള ജിഎസ്ടി നിരക്ക് കുത്തനെ ഉയര്‍ത്തിയത്.\nന്യൂഡല്‍ഹി: ദുബൈയില് പോയി ഐഫോണ് വാങ്ങിയാല് നിങ്ങളുടെ വീടിന്റെ തൊട്ടടുത്തുള്ള കടയില് നിന്ന് വാങ്ങുന്നതിനെക്കാള് ലാഭകരമെന്ന് കണക്കുകള്. വിമാന ടിക്കറ്റെടുത്ത് ദുബൈയില് പോയാല് ഫോണും വാങ്ങാം ദുബൈ ട്രിപ്പും അടിക്കാം. എന്നാലും പൈസ ബാക്കിയാവും. മോദി സര്‍ക്കാറിന്റെ തലതിരിഞ്ഞ ജിഎസ്ടി പരിഷ്‌കാരമാണ് ഈ വൈരുദ്ധ്യത്തിന് കാരണം.\nഐഫോണിന്റെ പുതിയ മോഡലായ ഐഫോണ് 12ന്റെ ദുബൈയിലെ വിലയും ഇന്ത്യയിലെ വിലയും തമ്മില് താരതമ്യം ചെയ്യുമ്പോള് വലിയ വ്യത്യാസമാണുള്ളത്. ഇന്ത്യയില് ഐഫോണ് 12 പ്രോയുടെ വില 1,20,000 ആണ്. എന്നാല് ദുബൈയില് ഇതിന്റെ വില ഇന്ത്യന് രൂപയില് 84,000 മാത്രമാണ്. ദുബൈയിലേക്കുള്ള വിമാന ടിക്കറ്റ് നിരക്ക് ഏകദേശം 20,000 രൂപയോളമാണ്. ടിക്കറ്റെടുത്ത് പോയി ഐഫോണ് വാങ്ങി വന്നാലും പിന്നെയും പൈസ ബാക്കിയാവുമെന്നാണ് സ്ഥിതി.\nഈ വര്‍ഷം മാര്‍ച്ചിലാണ് മോദി സര്‍ക്കാര് മൊബൈല് ഫോണുകള്‍ക്കുള്ള ജിഎസ്ടി നിരക്ക് കുത്തനെ ഉയര്‍ത്തിയത്. 12 ശതമാനമായിരുന്ന ജിഎസ്ടി നിരക്ക് 18 ശതമാനമായാണ് ഉയര്‍ത്തിയത്. അഞ്ച് ശതമാനത്തോളമാണ് ഐഫോണ് വിലയില് ഇത് വര്‍ധനവുണ്ടാക്കിയത്. വേണ്ടത്ര ചര്‍ച്ചകളോ കൂടിയാലോചനകളോ ഇല്ലാതെ തിരക്കിട്ട നടപ്പാക്കിയ ജിഎസ്ടി സമ്പ്രദായം രാജ്യത്തിന്റെ സാമ്പത്തിക വ്യവസ്ഥയെ വലിയ തോതില് പ്രതികൂലമായി ബാധിച്ചിട്ടുണ്ട്. വിപണിയില് എന്ത് സംഭവിക്കുമെന്ന കണക്ക് കൂട്ടലുകളില്ലാതെയാണ് മോദി സര്‍ക്കാര് പല സാമ്പത്തിക പരിഷ്‌കാരങ്ങളും നടപ്പാക്കിയതെന്ന വിമര്‍ശനത്തെ ശരിവെക്കുന്നതാണ് ഐഫോണ് വിലയില് കാണുന്ന വലിയ അന്തരമെന്നാണ് സാമ്പത്തിക വിദഗ്ധര് പറയുന്നത്.\nCategories: india, News Tags: iphone 12


വീടിനുള്ളിൽ വെള്ളത്തിൽ വച്ച് വളർത്താൻ കഴിയുന്ന ചെടി ഇനങ്ങളെ പരിചയപ്പെടാം - Kolo\nമണ്ണോ പോട്ടിങ് മിശ്രിതമോ ഇല്ലാതെ വെറും വെള്ളത്തിലും ചില ചെടികൾ വളര്‍ത്താനാകും. പ്രത്യേകിച്ചും വീടിന് അകത്തളങ്ങളില് വളര്‍ത്തുമ്പോഴാണ് ഈ രീതി ഏറ്റവും ഉപയോഗപ്രദമാകുന്നത്. സ്ഥിരമായി വെള്ളം നനക്കേണ്ടതും, കാര്യമായ പരിചരണത്തിന്റെയും ആവശ്യമില്ല എന്ന് തന്നെ ഇതിന്റെ ഏറ്റവും വലിയ പ്രത്യേകത. ചില ചെടികൾക്ക് മണ്ണിൽ വളര്‍ത്തുന്ന അത്രയും വളര്‍ച്ച ഉണ്ടാകില്ലെന്ന് എന്നതൊഴിച്ചാൽ ഇത്തരം കൃഷിരീതിക്ക് മണ്ണിലെ കൃഷി രീതിയും ആയി മറ്റ് വ്യത്യാസങ്ങൾ ഒന്നും തന്നെ ഇല്ല. അകത്തളങ്ങളില് ചെറിയ വലിപ്പത്തിലും സകര്യപ്രദമായി ചെടികൾ വളർത്താൻ ഇത്തരം കൃഷിരീതി നമ്മളെ സഹായിക്കും.\nവീടിനുള്ളിൽ വെള്ളത്തിൽ വളർത്താൻ കഴിയുന്ന കുറച്ച് ചെടികളെ പരിചയപ്പെടാം\nആരോ ഹെഡ്, സിംഗോണിയം എന്നീ പേരുകളില് അറിയപ്പെടുന്ന ഈ സസ്യത്തിന്റെ ഇലകള്‍ക്ക് ചേമ്പിലകളുടെ ആകൃതിയാണ്. ഇവ പച്ച നിറത്തിലും പിങ്ക് നിറത്തിലും ലഭ്യമാണ്. വെയിലത്ത് നിറവ്യത്യാസം കൂടുതല് പ്രകടമാകുമെങ്കിലും അകത്തളങ്ങളിലും ഇവ നന്നായി വളരും. ഇലയോടു കൂടി തണ്ട് മുറിച്ച് വെള്ളത്തിലിട്ട് വച്ചാല് കുറച്ചു ദിവസത്തിനുളളില് തന്നെ വേര് വന്നുതുടങ്ങും.\nവായുവിനെ ശുദ്ധീകരിക്കാൻ കഴിവുള്ള ഒരു ചെറു സസ്യമാണ് സ്‌പൈഡര് പ്ലാന്റ്. ഇവ അകത്തളങ്ങള്‍ക്ക് ഏറ്റവും യോജിച്ച ചെടികളിലൊന്നാണ്. ചെറിയ കട്ടിങ്ങുകള് വെള്ളത്തിലിട്ട് ഇവയെ വളർത്തിയെടുക്കാം\nപര്‍പ്പിള് നിറത്തിൽ ഇലകളുള്ള ട്രെഡസ്‌കാന്‍ഷ്യ പല്ലിട എന്ന വാണ്ടറിങ് ജ്യൂ വളരെ എളുപ്പത്തില് ശിഖരങ്ങള് വെളളത്തിലിട്ട് വച്ച് വെള്ളത്തില് തന്നെ വളര്‍ത്താനാകും.\nഇന്‍ഡോര് പ്ലാന്റുകളില് ഏറ്റവും പേരുകേട്ട സസ്യമാണ് മണി പ്ലാന്റ്. വളരെ എളുപ്പത്തില് വളര്‍ത്താവുന്ന സസ്യം കൂടിയാണിത്. ഈ ചെടികളുടെയും ചെറിയ കട്ടിങ്ങുകൾ മുറിച്ചെടുത്തു വെള്ളത്തിലിട്ട് വളര്‍ത്താം.\nഅമ്മായിയമ്മയുടെ നാവ് എന്നറിയപ്പെടുന്ന സ്‌നേക്ക് പ്ലാന്റ് വെള്ളത്തില് കുറേക്കാലം കേടുകൂടാതെ വളര്‍ത്താം. ഇലകൾ വെള്ളത്തിലിട്ടുവച്ച് പുതിയ തൈകൾ ഉല്‍പാദിപ്പിക്കുകയും ചെയ്യാം\nകണ്ണാടി ചെടി, മാസം മാറി എന്നീ പേരുകളില് അറിയപ്പെടുന്ന കോളിയസ് വെള്ളത്തില് വളര്‍ത്താവുന്ന ചെടിയാണ്. ശിഖരങ്ങള് വെള്ളത്തില് ഇട്ടു വെച്ചാല് മതിയാകും. നിറം ലഭിക്കാന് ജനലിനരികില് സൂക്ഷിക്കാം\nകാലങ്ങളോളം വെള്ളത്തില് തന്നെ വളര്‍ത്താന് കഴിയുന്ന ചെടിയാണ് ലക്കി ബാംബു. ഏറെ ആരാധകരുള്ള ഒരു ഇന്‍ഡോര് സസ്യം കൂടിയാണിത്.\nഇത്തരം സസ്യങ്ങളെ ആകര്‍ഷകമായ ചില്ലു കുപ്പികളില് വെള്ളമൊഴിച്ച് അതില് കട്ടിങ്ങുകള് മുക്കിവച്ച് വളര്‍ത്താം. ഗ്ളാസ്സ്റുകളിലും ഫിഷ് ബാളുകളിലും ഇവ വളര്‍ത്താനാകും. ഭംഗിക്കായി ഗ്ലാസുകളിലും ബാളുകളിലും ചെറുതും വലുതുമായ പെബിളുകളും നിറയ്ക്കാം. നിറങ്ങളുള്ള പെബിളുകള് ആകര്‍ഷണീയത കൂട്ടും. വേരുകൾ നല്ലരീതിയില് വളര്‍ന്ന ശേഷംആവശ്യമെങ്കില് സസ്യങ്ങളെ പോട്ടിംഗ് മിശ്രിതം നിറച്ച ചട്ടികളില് അകത്തളങ്ങളിലോ പുറത്തോ സൂക്ഷിക്കാം.


സുവിശേഷവത്ക്കരണ തിരുസംഘം: പാപ്പ നടത്തിയ പുതിയ നിയമനത്തിൽ ഭാരതസഭാംഗവും - sundayshalom\nസുവിശേഷവത്ക്കരണ തിരുസംഘം: പാപ്പ നടത്തിയ പുതിയ നിയമനത്തിൽ ഭാരതസഭാംഗവും\nവത്തിക്കാൻ സിറ്റി: ഭാരതത്തിലെ ലാറ്റിൻ മെത്രാൻ സമിതി (സി.സി.ബി.ഐ) വൈസ് പ്രസിഡന്റും മദ്രാസ്- മൈലാപൂർ അതിരൂപതാധ്യക്ഷനുമായ ആർച്ച്ബിഷപ്പ് ജോർജ് ആന്തോണിസാമിയെ ‘ജനതകളുടെ സുവിശേഷവത്ക്കരണത്തിനായുള്ള വത്തിക്കാൻ തിരുസംഘാംഗ’മായി ഫ്രാൻസിസ് പാപ്പ നിയമിച്ചു. കത്തോലിക്കാ സഭയുടെ മിഷണറി പ്രവർത്തനങ്ങൾ ഏകോപിപ്പിക്കുന്ന സുവിശേഷവത്ക്കരണത്തിനു വേണ്ടിയുള്ള തിരുസംഘം, വത്തിക്കാൻ കൂരിയയിലെ ഏറ്റവും വലിയ വിഭാഗമാണ്. ഫിലിപ്പൈനിൽനിന്നുള്ള കർദിനാൾ ലൂയിസ് ടാഗ്ലേയാണ് ഈ തിരുസംഘത്തിന്റെ അധ്യക്ഷൻ.\nഏഴു പേരെയാണ് ഫ്രാൻസിസ് പാപ്പ പുതുതായി നിയമിച്ചത്. മതാന്തര സംവാദത്തിനായുള്ള പൊന്തിഫിക്കൽ കൗൺസിൽ പ്രസിഡന്റ് കർദിനാൾ മിഖുവേൽ ഏയ്ഞ്ചൽ, പുരാരേഖ വിദഗ്ദ്ധൻകൂടിയായ കർദിനാൾ ഹൊസെ ടോളന്റിനോ, സഭൈക്യത്തിനായുള്ള പൊന്തിഫിക്കൽ അക്കാദമി അധ്യക്ഷൻ മോൺ. ജോസഫ് മരിനോ, പൊന്തിഫിക്കൽ മിഷൻ സൊസൈറ്റിയുടെ സ്പാനിഷ് ഡയറക്ടർ ജോസ് മരിയ, പൊന്തിഫിക്കൽ മിഷൻ സൊസൈറ്റിയുടെ മെക്‌സിക്കൻ ഡയറക്ടർ ഫാ. അന്റോണിയോ ഡി ജീസസ്, പൊന്തിഫിക്കൽ മിഷൻ സൊസൈറ്റിയുടെ കോംഗോ ഡയറക്ടർ ഫാ. ഗോഡിഫ്രോയിഡ് മനുഗ്വ എന്നിവരാണ് മറ്റ് അംഗങ്ങൾ.\n1952 ഫെബ്രുവരി 15 ന് തമിഴ്‌നാട്ടിലെ ട്രിച്ചിയിൽ ജനിച്ച അന്തോണിസാമി റോമിലെ ഉർബൻ യൂണിവേഴ്‌സിറ്റിയിൽ ദൈവശാസ്ത്രപഠനം പൂർത്തിയാക്കിയ 1980 നവംബർ 19നാണ് തിരുപ്പട്ടം സ്വീകരിച്ചത്. വിശുദ്ധ ജോൺ പോൾ രണ്ടാമൻ പാപ്പ 2002ൽ ജോർദാനിലെ വത്തിക്കാൻ എംബസിയുടെ ചുമതലയിൽ നിയമിച്ചു. ഗാംബിയ,ലൈബീരിയ, ഗ്വിനിയ, സിയറ ലിയോൺ എന്നിവിടങ്ങളിൽ ഒരേസമയം അപ്പോസ്‌തോലിക ന്യൂൺഷ്യായായും ശുശ്രൂഷ ചെയ്തു. 2012 നവംബർ 21ന് മദ്രാസ്- മൈലാപ്പൂർ ആർച്ച്ബിഷപ്പായി നിയമിതനായി.\n2017ൽ ഭോപ്പാലിൽ സമ്മേളിച്ച 29-ാമത് പ്ലീനറി അസംബ്ലിയിലാണ് സി.സി.ബി.ഐ വൈസ് പ്രസിഡന്റായി തിരഞ്ഞെടുക്കപ്പെട്ടത്. 2019ൽ സമ്മേളിച്ച പ്ലീനറിയിൽ വൈസ് പ്രസിഡന്റായി വീണ്ടും തിരഞ്ഞെടുക്കപ്പെട്ടു. സി.സി.ബി.ഐയുടെ കാനൻ ലോ കമ്മീഷൻ അധ്യക്ഷനായിരുന്ന ഇദ്ദേഹം നിലവിൽ ബാംഗ്ലൂരിലെ സെന്റ് ജോൺസ് നാഷണൽ അക്കാദമി ഓഫ് ഹെൽത്ത് സയൻസസിന്റെ ചെയർമാൻകൂടിയാണ്.\n1662ൽ ഗ്രിഗറി 15-ാമൻ പാപ്പ ‘പ്രൊപഗാന്തേ ഫീദേ’ എന്ന പേരിൽ രൂപീകരിച്ച തിരുസംഘത്തെ 1967ൽ പോൾ ആറാമൻ പാപ്പ, ജനതകളുടെ സുവിശേഷവത്ക്കരണത്തിന് വേണ്ടിയുള്ള തിരുസംഘം’ എന്ന് പുനർനാമകരണം ചെയ്യുകയായിരുന്നു. ലോകത്തെ 4,000ൽപ്പരം രൂപതകളിൽ മൂന്നിലൊന്ന് സ്ഥിതിചെയ്യുന്ന ആഫ്രിക്ക, ഏഷ്യ, ഓഷ്യാനിയ എന്നിവിടങ്ങളിലെ ഒട്ടുമിക്ക രൂപതകളിലും സുപ്രധാന മേൽനോട്ടം വഹിക്കുന്നത് പ്രസ്തുത തിരുസംഘമാണ്. കഴിഞ്ഞ ഡിസംബറിലാണ് കർദിനാൾ ടാഗ്ലേയെ ഈ തിരുസംഘത്തിന്റെ തലവനായി പാപ്പ നിയമിച്ചത്.


നിലവിലുള്ള പോളിസി പോരെന്നുണ്ടോ? മെച്ചപ്പെട്ട ഒന്നിലേക്ക് മാറാം, ആനൂകൂല്യങ്ങളോടെ\nമിനു മാര്‍ട്ടിന് January 06, 2020 02:50 PM IST\nഇന്‍ഷൂറന്‍സ് നിയന്ത്രണ അതോറിറ്റി പോളിസിയുടമയ്ക്കൊപ്പമാണ്\nനിങ്ങള് എടുത്തിട്ടുള്ള ആരോഗ്യ ഇന്‍ഷൂറന്‍സ് പോളിസി ആവശ്യങ്ങള് തൃപ്തിപെടുത്തുന്നതല്ലേ? അതേ കമ്പനിയുടെ തന്നെ മറ്റൊരു പോളിസിയാണോ നിലവിലുള്ളതിനേക്കാള് മെച്ചമെന്ന് നിങ്ങള് കരുതുന്നത്? വിഷമിക്കേണ്ട. നിലവിലുള്ള പോളിസികളില് നിന്ന് യുക്തമായ ഒന്നിലേക്ക് മൈഗ്രേറ്റ് ചെയ്യാം. ഇനി മറ്റൊരു കമ്പനിയുടെ പ്ലാന് നിങ്ങള് ചേര്‍ന്നതിനേക്കാളും മികവുള്ളതായി തോന്നുന്നുണ്ടോ? ഇതിനുമുണ്ട് പരിഹാരം. ഇവിടെ പോളിസി പോര്‍ട്ട് ചെയ്യുകയാണ് വേണ്ടത്.\nആരോഗ്യ ഇന്‍ഷൂറന്‍സ് രംഗത്തെ ഐ ആര് ഡി എ ഐയുടെ പുതിയ ഇടപെടല് വലിയ മാറ്റം കൊണ്ടുവരും. ഈ രംഗത്തെ നിലവിലുള്ള പോളിസികളുടെ അടിസ്ഥാന നിര്‍വ്വചനങ്ങളുടെ കൂടെ രണ്ട് പുതിയവ കൂടി ചേര്‍ത്ത് ഇന്‍ഷൂറന്‍സ് റഗുലേറ്ററി അതോറിറ്റി സര്‍ക്കുലര് ഇറക്കി. മൈഗ്രേഷനും പോര്‍ട്ടിബിലിറ്റിയുമാണ് ഇവ.\nപുതിയ സര്‍ക്കുലറിലൂടെ ഇതിന് രണ്ടിനും യഥാര്‍ഥത്തില് കൂടുതല് വ്യക്തത വരുത്തുകയായിരുന്നു അതോറിറ്റി. നിലവിലുള്ള കമ്പനിയുടെ തന്നെ മറ്റൊരു പ്ലാനിലേക്ക്് തുടര്‍ന്ന് വരുന്ന പോളിസിയില് നിന്ന് മാറുന്നതിനെ മൈഗ്രേഷന് എന്ന് വിളിക്കുമ്പോള് ഒന്നില് നിന്ന് മറ്റൊരു കമ്പനിയിലേക്ക് തന്നെ മാറുന്നതിന് പോര്‍ട്ടിബിലിറ്റി എന്നു പറയുന്നു.\nഇത് പുതിയ നിര്‍ദ്ദേശത്തോടെ പോളിസി ഉടമകളുടെ അവകാശമായി മാറും.പ്ലാന് മാറുന്ന ഫാമിലി കവര്/ ഗ്രൂപ്പ് ഇന്‍ഷൂറന്‍സുകളിലെ എല്ലാ അംഗങ്ങള്‍ക്കും നിലവിലുള്ള പോളിസിയുടെ ഭാഗമായ ക്രെഡിറ്റ് തുടര്‍ന്നും ലഭിക്കും. അതായത് രോഗങ്ങള്‍ക്കുള്ള വെയ്റ്റിംഗ് പീരിയഡ്, പ്രീ എക്‌സിസ്റ്റിംഗ് കണ്ടീഷന് ഇവ മുന് പോളിസിയിലുള്ളതു പോലെ തന്നെ പരിഗണിക്കപ്പെടും.\nസാധാരണ പോളിസി ചേര്‍ന്നാല് ആദ്യത്തെ 30 മുതല് 90 ദിവസം വരെ ഉണ്ടാകുന്ന ഗുരുതര രോഗങ്ങള്‍ക്ക് കവറേജ് ഉണ്ടാവില്ല. അതുപോലെ പോളിസി ചേരുന്നതിന് ആറ് മാസം മുമ്പ് വരെയുള്ള 'അവസ്ഥ' കവറേജിന് പുറത്തായിരിക്കും. പലപ്പോഴും 12 മുതല് 48 മാസം വരെയായിരിക്കും. പിന്നീട് രോഗത്തിലേക്ക് നയിക്കപ്പെട്ടേക്കാം എന്നതാണ് ഇതിന്റെ പിന്നിലുള്ള യുക്തി. വര്‍ഷങ്ങളായി നിലവിലുള്ള പോളിസിയില് ലഭ്യമായിക്കൊണ്ടിരിക്കുന്ന ഈ ആനുകൂല്യങ്ങള് പുതിയ പ്ലാനിലക്ക് മൈഗ്രേറ്റ് ചെയ്യുമ്പോഴും പോളിസി ഉടമയ്ക്ക് ലഭിക്കാന് അര്‍ഹതയുണ്ടായിരിക്കുമെന്നാണ് അതോറിറ്റി പുതിയ സര്‍ക്കുലറില് പറയുന്നത്.\nഇതും പുതിയ സര്‍ക്കുലര് പ്രകാരം ഇന്‍ഷൂററുടെ അവകാശമാണ്. നിലവിലുള്ള എല്ലാ ആനുകൂല്യങ്ങളോടെയും പുതിയ കമ്പനിയുടെ ഏതു തരം പോളിസിയിലേക്കും മാറാനുള്ള പോളിസി ഉടമയുടെ അവകാശം. ഇങ്ങനെ മാറുമ്പോള് നിലവിലുള്ള ആനൂകൂല്യങ്ങള് അതേ പടി നിലനിര്‍ത്തണമെന്നാണ് പുതിയ വ്യവസ്ഥ. അതുകൊണ്ട് നിലവിലുള്ള പ്ലാനില്/ കമ്പനിയില് തൃപ്തി പോരെങ്കില് കൂടുതല് അംഗങ്ങളെ ചേര്‍ക്കണമെങ്കില് ഇനി ആലോചിക്കേണ്ട. ഇന്‍ഷൂറന്‍സ് നിയന്ത്രണ അതോറിറ്റി നിങ്ങളോടൊപ്പമാണ്.


Kariveppila കറിവേപ്പില: April 2009\nപൂള, കിഴങ്ങ്, കപ്പ, കൊള്ളിക്കിഴങ്ങ്, കപ്പക്കിഴങ്ങ്, എന്നൊക്കെ പല പേരും ഇട്ട് വിളിക്കുന്ന കപ്പ കൊണ്ട് ഉണ്ടാക്കുന്ന കൊണ്ടാട്ടം. വേനൽക്കാലത്ത് ഉണ്ടാക്കിവെച്ചാൽ, മഴക്കാലത്ത് വറുത്തുതിന്നാം. നല്ല സ്വാദായിരിക്കും. ഉണ്ടാക്കിവെക്കാൻ എളുപ്പം. അധികം വസ്തുക്കളൊന്നും വേണ്ട. അധികം അദ്ധ്വാനവും വേണ്ട.\nകപ്പയും, ഉപ്പും, നല്ല വെയിലും പ്രധാനമായിട്ടും വേണം.\nകപ്പ തോലൊക്കെക്കളഞ്ഞ്, ഒന്നു കഴുകി, കഷണങ്ങളാക്കി, വീണ്ടും ചെറിയ ചെറിയ കഷണങ്ങളാക്കുക. കഴുകുക.\nമുങ്ങിക്കിടക്കാനുള്ള വെള്ളത്തിലിട്ട്, പാകത്തിന് ഉപ്പുമിട്ട്, ഒന്ന് ചൂടാക്കുക. ഒന്ന് വേവണം. പക്ഷെ, അധികം സമയം അടുപ്പത്ത് വയ്ക്കരുത്.\nവെള്ളം ഊറ്റിക്കളഞ്ഞെടുക്കുക. അപ്പോത്തന്നെ ഉണക്കാൻ തുടങ്ങുക. ഒരു പ്ലാസ്റ്റിക് ഷീറ്റിലോ, പായയിലോ, കടലാസ്സിലോ ഒക്കെ നിരത്തിയിട്ട് നല്ല വെയിലത്ത്, നന്നായി മൊരിഞ്ഞുണങ്ങുന്നതുവരെ ഉണക്കുക.\nവേണമെന്നു തോന്നുമ്പോൾ വറുത്തുതിന്നുക.\nവേണമെങ്കിൽ മുളകുപൊടിയും ഇടാം. ഉപ്പ് അധികമാവാതെ സൂക്ഷിക്കുക. ഒരേ ആകൃതിയിലൊക്കെ നുറുക്കിയെടുത്താൽ നന്നായിരിക്കും. ഞാൻ അങ്ങനെ ചെയ്തില്ല.\nPosted by സു | Su at 2:11 PM 11 comments:\nനിങ്ങൾ തിരക്കിലാകുന്ന സമയം. ഒരുപാട് വിഭവങ്ങളൊന്നും ഉണ്ടാക്കാൻ സമയമില്ല. അല്ലെങ്കിൽ ഒരു കൂട്ടാൻ വയ്ക്കാൻ പോലും സമയമില്ല. അപ്പോ ഈ പുളിച്ചോറ് ഉണ്ടാക്കാം. അല്ലെങ്കിൽ, ചോറ് വെച്ചതുണ്ട്. അതിഥികൾ ആരെങ്കിലും പെട്ടെന്ന് വന്നു. വെറും ചോറ് കൊടുക്കുന്നത് മോശമല്ലേ? അപ്പോ സൂത്രത്തിൽ ഈ ചോറുണ്ടാക്കി വിളമ്പാം.\nപുളിച്ചോറിന്റെ പൊടി വാങ്ങാറുണ്ട്. ടമറിൻഡ് റൈസ് പൗഡർ എന്നും പറഞ്ഞ് കിട്ടും. പക്ഷേ, അതില്ലാത്ത ഒരുദിവസം അതില്ലാതെ സ്വന്തമായിട്ട് ഒന്നു തട്ടിക്കൂട്ടാംന്നു കരുതി. ഒന്നുമില്ല. തക്കാളിച്ചോറ്, തൈർസാദം ഒക്കെ ഉണ്ടാക്കുന്നതുപോലെ എളുപ്പത്തിൽ ഒന്നാണ് ഈ പുളിസാദവും.\nഒരു കപ്പ് പച്ചരി. ഇനി പുഴുങ്ങലരിയേ ഉള്ളൂ/ഇഷ്ടമുള്ളൂന്ന് വെച്ചാൽ അതും ആവാം. കഴുകിവയ്ക്കുക.\nനിലക്കടല - അര ടേബിൾസ്പൂൺ\nഉഴുന്ന് - ഒരു ടീസ്പൂൺ\nചുവന്ന മുളക് - രണ്ട് (കഷണങ്ങളായി മുറിക്കുക)\nമല്ലിപ്പൊടി - കാൽ ടീസ്പൂൺ\nമുളകുപൊടി - കാൽ ടീസ്പൂണിലും കുറവ്\nമഞ്ഞൾപ്പൊടി - കാൽ ടീസ്പൂണിലും കുറവ്.\nപുളി - നെല്ലിക്കാവലുപ്പം. വെള്ളത്തിലിട്ട് കുതിരുമ്പോൾ പുളി പിഴിഞ്ഞ് വെള്ളം മാത്രം എടുക്കണം\nകായം - പൊടി - ലേശം.\nഎണ്ണ - സൂര്യകാന്തിയെണ്ണയാണ് ഞാനുപയോഗിച്ചത്.\nകറിവെപ്പില - കുറച്ച്.\nപരിപ്പുകളും, നിലക്കടലയുമൊന്നും ചോറ് തിന്നുമ്പോൾ വല്യ ഇഷ്ടമല്ലെങ്കിൽ കുറയ്ക്കാം. ഇല്ലാതിരിക്കരുത്. അത്രേ ഉള്ളൂ.\nഎണ്ണ ചൂടാക്കി, ആദ്യം ഉഴുന്നുപരിപ്പ്, അതു ചൂടാവുമ്പോൾ, കടുകും മുളകും, അതും പൊട്ടിക്കഴിയുമ്പോൾ ജീരകം, അതു ചൂടാവുമ്പോഴേക്കും നിലക്കടല, കറിവേപ്പില, അതും ചൂടായാൽ, മല്ലി, മുളക്, കായം, മഞ്ഞൾപ്പൊടികൾ, അതൊന്ന് ചൂടായാൽ, പുളിവെള്ളം. ഒക്കെയൊന്ന് യോജിച്ചാൽ, അരി വേവാൻ മാത്രം വേണ്ട വെള്ളവും ഉപ്പും. വെള്ളം തിളച്ചാൽ, കഴുകിവെച്ച അരിയെടുത്തിട്ട് ഇളക്കുക.\nവെന്താൽ ആയി. ഒക്കെ തീ കുറച്ച് വെച്ച് ചെയ്യുക.\nപപ്പടവും, കൊണ്ടാട്ടമുളകും, കൊണ്ടാട്ടങ്ങളും കൂട്ടിക്കഴിക്കാം. പുളി ആയതുകൊണ്ട്, പുളിയില്ലാത്ത മോരുണ്ടെങ്കിൽ കൂട്ടിക്കഴിക്കാം.\nഇനി നിങ്ങൾക്ക് ഇങ്ങനെ ചോറു വേവേണ്ടെങ്കിൽ, വേറെ വേറെ നിൽക്കണമെങ്കിൽ, അരി ഉപ്പുമിട്ട് വേവിച്ചുവയ്ക്കുക. ഒക്കെ വറത്തിട്ട് കഴിയുമ്പോൾ അതിലേക്ക് ചോറിട്ടിളക്കുക.\nഒക്കെയൊന്ന് പരീക്ഷിച്ചിട്ട്, പിന്നീട് കൂട്ടലും കിഴിക്കലും നടത്തുക. കാരണം, മുളകും മല്ലിയും ഉപ്പുമൊന്നും എല്ലാവർക്കും ഒരേപോലെയാവില്ല അളവ്. അതൊക്കെ ഇടണം എന്നു പറയാൻ മാത്രമേ ആവൂ.\nPosted by സു | Su at 9:56 AM7comments:\nപടവലങ്ങ ഇഷ്ടമാണോ? എനിക്കിഷ്ടമാണ്. പടവലങ്ങത്തോട്ടം കാണാനും ഇഷ്ടമുണ്ട്. പടവലങ്ങ കൊണ്ട് ഒരുപാട് വിഭവങ്ങൾ ഉണ്ടാക്കാം എന്ന് നിങ്ങൾക്കറിയാവുന്നതുപോലെ എനിക്കും അറിയാം. അതുകൊണ്ട് ചെറിയ തോതിൽ ഒരു സാദാ എരിശ്ശേരി വെച്ചുകളയാംന്ന് വിചാരിച്ചു.\nപടവലങ്ങ ചിത്രത്തിൽ ഉള്ളതുപോലെ രണ്ട് കഷണം എടുത്ത്, അല്ലെങ്കിൽ ചെറിയൊരു പടവലങ്ങയോ, വല്യതിന്റെ പകുതിക്കഷണമോ എടുക്കുക.\nതോലുരച്ച് കളഞ്ഞ് മുറിക്കുക. കഴുകുക.\nപരിപ്പ്, മൂന്ന് ടേബിൾസ്പൂൺ എടുക്കുക. (കുറച്ച് അങ്ങോട്ടും ഇങ്ങോട്ടുമൊക്കെയായാൽ വല്യ കുഴപ്പമില്ല.) കഴുകുക.\nഒരു പാത്രത്തിൽ, ആദ്യം പരിപ്പിട്ട്, അത് മുങ്ങാനുള്ള വെള്ളം ഒഴിച്ച്, പടവലങ്ങക്കഷണങ്ങൾ ഇട്ട്, കുറേശ്ശെക്കുറേശ്ശെ, മുളകുപൊടിയും (കാൽ ടീസ്പൂൺ ഇടാം), മഞ്ഞൾപ്പൊടിയും ഇടുക. കുറച്ചും കൂടെ വെള്ളം അതിനു മുകളിൽ ഒഴിക്കുക. പടവലങ്ങ മുങ്ങുകയൊന്നും വേണ്ട. വെന്തുകഴിഞ്ഞ് ഒരുപാട് വെള്ളമുണ്ടെങ്കിൽ ശരിയാവില്ല. വേവിക്കുക. കുക്കറിൽ അല്ലെങ്കിൽ ആദ്യം പരിപ്പ് വേവിച്ചിട്ടേ പടവലങ്ങയും പൊടികളും ഇടേണ്ടൂ. വേറെ വേറെ ആണെങ്കിൽ ഉപ്പും ഇടാം. കുക്കറിൽ ആണെങ്കിൽ, വെന്ത് വാങ്ങിയിട്ട് ഉപ്പ് ചേർത്താൽ മതി.\nതേങ്ങ മൂന്ന് ടേബിൾസ്പൂണെടുത്ത്, കാൽ ടീസ്പൂൺ ജീരകവും ഇട്ട് അരച്ചെടുക്കുക.\nവെന്ത പടവലങ്ങ-പരിപ്പിലേക്ക്, തേങ്ങയരച്ചത് ചേർത്തിളക്കുക. ഉപ്പ് ഇട്ടുകഴിഞ്ഞില്ലെങ്കിൽ ഇടുക. വെള്ളം വേണ്ടതുപോലെ ഒഴിക്കുക. തിളപ്പിക്കുക. തീ കുറച്ചുവെച്ച് തിളപ്പിക്കുക.\nവാങ്ങിവെച്ച് കടുകും കറിവേപ്പിലയും വറുത്തിടുക. വേണമെങ്കിൽ ചുവന്ന മുളകും.\nPosted by സു | Su at 11:12 AM7comments:\nപഴം പ്രഥമൻ അത്ര എളുപ്പത്തിൽ ആവുന്ന ഒന്നല്ല. പക്ഷെ, സമയമുണ്ടെങ്കിൽ കുഴപ്പമൊന്നുമില്ല. പഴം പ്രഥമൻ ഉണ്ടാക്കാൻ പ്രധാനമായിട്ട് വേണ്ട ഒന്നാണ് നേന്ത്രപ്പഴം/ ഏത്തപ്പഴം വരട്ടിയത്. വരട്ടാൻ കുറച്ചുസമയം വേണം, അത്രേ ഉള്ളൂ. അല്ലാതെ അധികം നൂലാമാലകളൊന്നുമില്ല. ആദ്യം പഴം വരട്ടിയിട്ട് പ്രഥമനിലേക്ക് കടക്കാം.\nനേന്ത്രപ്പഴം നന്നായി പഴുത്തത് - ആറ് എണ്ണം.\nശർക്കര - അരക്കിലോ\nനെയ്യ് - കുറച്ച്- രണ്ട് മൂന്ന് ടേബിൾസ്പൂൺ.\nപഴം, ആദ്യം തോലുകളഞ്ഞ് വേവിക്കുക. കുക്കറിൽ ഒരു പാത്രത്തിൽ ഒട്ടും വെള്ളം ചേർക്കാതെ വേവിക്കാൻ വെച്ചാൽ നന്നായിരിക്കും. വെന്ത പഴം കീറി,കുരുവും നാരും കളയണം. അതു കഴിഞ്ഞാൽ മുറിച്ച്, മിക്സിപ്പാത്രത്തിലിട്ട് നന്നായി അടിച്ചെടുക്കുക.ശർക്കര, ചൂടാക്കാൻ വെച്ച്, പഴവും ഇട്ട് നന്നായി വരട്ടുക. ശർക്കരയിൽ കുറച്ച് വെള്ളമൊഴിക്കാം. പക്ഷേ, നന്നായി വരട്ടിയെടുക്കണം. ചക്ക വരട്ടുന്നതുപോലെത്തന്നെ. നെയ്യും ചേർക്കാം.\nപഴം വരട്ടിയത് - ഏഴ് ടേബിൾസ്പൂൺ\nശർക്കര - ഏഴ്/ എട്ട് ആണി. (നല്ല മധുരമുണ്ടാവും. വേണ്ടെങ്കിൽ കുറയ്ക്കുക).\nതേങ്ങാപ്പാൽ - കട്ടിയുള്ളത് ഒരു ഗ്ലാസ്സ് (കാൽ ലിറ്റർ വേണ്ട).\nതേങ്ങാപ്പാൽ വെള്ളം ചേർത്ത് നേർപ്പിച്ചത് - ഒരു ലിറ്റർ\nചുക്കുപൊടി - കുറച്ച്\nകൊട്ടത്തേങ്ങാക്കഷണങ്ങൾ - വറുത്തു ചേർക്കാൻ - കുറച്ച്.\nനെയ്യ് - തേങ്ങ വറുക്കാൻ.\n(മുകളിലെ ചിത്രത്തിലെ അളവും അളവ് എഴുതിയതും വ്യത്യാസമുണ്ട്).\nപഴം വരട്ടിയതും, അര ലിറ്റർ തേങ്ങാപ്പാലും, കാൽ ലിറ്റർ വെള്ളവും അടുപ്പത്ത് വെച്ച് വേവിക്കുക.\nകുറുകിയാൽ, ശർക്കര ഇടുക.\nഅതും വെന്താൽ ബാക്കി അര ലിറ്റർ തേങ്ങാപ്പാൽ ഒഴിക്കുക.\nഅതും ഒക്കെക്കൂടെ വെന്ത് കുറുകിയാൽ, ബാക്കിയുള്ള, കട്ടിത്തേങ്ങാപ്പാൽ ഒഴിച്ച് തിളപ്പിച്ച് വാങ്ങിവെക്കുക.\nനെയ്യിൽ കൊട്ടത്തേങ്ങ വറവിടുക. ചുക്കുപൊടി മുകളിൽ വിതറുക. അണ്ടിപ്പരിപ്പും മുന്തിരിയും ഇടാം വേണമെങ്കിൽ. വാങ്ങുന്ന തേങ്ങാപ്പാൽ ആണെങ്കിൽ എളുപ്പം കഴിയും ജോലി. തേങ്ങാപ്പാൽ, നിങ്ങൾക്ക് ഇത്രയും വേണ്ടെന്ന് തോന്നുന്നെങ്കിൽ അടുത്ത പ്രാവശ്യം കുറയ്ക്കാം. ശർക്കര ഈ അളവിൽ ഇട്ടാൽ നല്ല മധുരമുണ്ടാവും. മധുരപ്രിയർക്ക് പറ്റും.\nPosted by സു | Su at 8:51 PM 8 comments:


മുടി കൊഴിച്ചിലുണ്ടോ? എങ്കിൽ സൂക്ഷിച്ചോളൂ.. easy step to stop hair fall മുടി കൊഴിച്ചിലുണ്ടോ? എങ്കിൽ സൂക്ഷിച്ചോളൂ.. easy step to stop hair fall\nമുടി കൊഴിച്ചിലുണ്ടോ? എങ്കിൽ സൂക്ഷിച്ചോളൂ....\nPublished on April 15, 2019 at 9:00 am\nസ്ത്രീകളിലും പുരുഷന്മാരിലും ഒരു പോലെ ഉറക്കം നഷ്ട്‌പ്പെടുന്ന കാര്യമാണു മുടികൊഴിച്ചില്. പല കാരണങ്ങള് കൊണ്ടും മുടി കൊഴിച്ചില് ഉണ്ടാകാം. മുടി കൊഴിയുന്നതിലേയ്ക്കു നയിക്കുന്നപ്രധാന കാരണങ്ങളില് ചിലത് ഇതാണ്. ദിവസവും നൂറുമുടിയിലധികം കൊഴിയുന്നുണ്ടെങ്കില് മുടി കൊഴിച്ചിലില് ഗൗരവമായി കാണാന് സമയമായി എന്ന് ഉറപ്പിക്കാം. 150 ല് അധികം മുടി പതിവായി കൊഴിയുന്നുണ്ടെങ്കില് സമയം കളയാതെ ചികിത്സതേടണം.\nആഹാരത്തില് മാംസ്യത്തിന്റെയും ഇരുമ്പിന്റെയും അളവ് കുറയുമ്പോള് വളര്‍ച്ചഘട്ടത്തിലുള്ള മുടിയിഴകള് പെെട്ടന്നു വിശ്രമാവസ്ഥയിലേയ്ക്കു മാറും. ക്രമേണമുടി കൊഴിയാന് തുടങ്ങും. പെട്ടെന്നു മെലിയാനായി ഭക്ഷണത്തിന്റെ അളവ് കുറയ്ക്കുന്നതു പോഷക ദാരിദ്രത്തിലേയ്ക്കും അതുവഴി മുടികൊഴിച്ചിലിലേയ്ക്കും നയിക്കും.\nഅച്ഛനോ അമ്മയ്‌ക്കോ മുടി കൊഴിച്ചിലോ കഷണ്ടിയോ ഉണ്ടെങ്കില് മക്കള്‍ക്കും വരാന് സാധ്യതയുണ്ട്. മുടി കൊഴിച്ചിലിന്റെ തുടക്കത്തില് തന്നെ കണ്ടെത്തി ചികിത്സതേടുക എന്നതാണ് ഇതിന് പ്രതിവിധി. മുടി വലിച്ചു കെട്ടുന്നതും ശക്തമായി തുവര്‍ത്തുന്നതും മുടി കൊഴിച്ചിലിനു വഴിവയ്ക്കും. ടെന്‍ഷനും മറ്റും മാനസിക പ്രശ്‌നങ്ങളും മുടിയുെട വളര്‍ച്ചയുടെ വേഗത കുറയ്ക്കും. മാസികസംഘര്‍ഷങ്ങള് ഉള്ളപ്പോഴും മുടി ധാരളം കൊഴിയാറുണ്ട്. മുടി കുറയുന്നതുമായി ബന്ധപ്പെട്ട് ഉണ്ടാകുന്ന പ്രശ്‌നങ്ങള് പ്രധാനമായും രണ്ടുരീതിയിലാണ് കാണുന്നത്. കൊഴിയുന്ന മുടിയുടെ എണ്ണം പെട്ടെന്നു കൂടുന്നതാണ് ആദ്യത്തെത്. മുടിയുടെ കട്ടികുറഞ്ഞു നേര്‍ത്തുവരുന്നതാണ് രണ്ടാമത്തെത്. ഇവ പരസ്പരം ബന്ധപ്പെട്ടിരിക്കുന്നു.\nമുടി കൊഴിച്ചില് നിയന്ത്രിക്കാന്\nഉരുണ്ടു മൃദുവായ അറ്റമുള്ള ചീപ്പുകള് ഉപയോഗിക്കുക. ചീപ്പ് വൃത്തിയുള്ളതായിരിക്കണം.\nനനഞ്ഞ മുടി ചീകരുത്. ഉണങ്ങിയശേഷം മാത്രമേ ചീകാവു. ഇല്ലെങ്കില് പൊട്ടിപോകാന് സാധ്യതയുണ്ട്.\nമുടി സ്വഭാവികമായിവളരുന്ന ദിശയിലേയ്ക്കു മാത്രം ചീകുക. എപ്പോഴും മുടി ചീകുന്ന സ്വഭാവവും മുടി കൊഴിച്ചിലിനു കാരണമാകും.\nനനഞ്ഞ മുടി കെട്ടിവയ്ക്കുന്നത് ഫംഗസ് ബാധയ്ക്കു കാരണമാകും. ഇടയ്ക്കിടയ്ക്ക് ഓയില് മസാജ് ചെയ്യുന്നത് തലയോട്ടിയിലെ രക്തയോട്ടം വര്‍ധിപ്പിക്കും.\nപ്രോട്ടിനും ലവണങ്ങളുമടങ്ങിയ പോഷകാഹാരം മുടിയുടെ വളര്‍ച്ച വേഗത്തിലാക്കും.


വടകരയില് നാദാപുരം സ്വദേശിയുടെ ബൈക്ക് മോഷണം പോയി ; കവര്‍ച്ച ദൃശ്യം സി സി ടിവിയില് – vatakaranews.in\nSunday, 20 May 2018 11:11:18 PM\nവടകര: വടകരയില് നിര്‍ത്തിയിട്ട നാദാപുരം സ്വദേശിയുടെ ബൈക്ക് മോഷണം പോയി . കവര്‍ച്ച ദൃശ്യം സി സി ടിവിയില് വടകര നഗരത്തില് എടോടി കല്ല്യാണ് സില്‍ക്സിനടുത്ത് ലിനന് ക്ലബ് പാര്‍ക്കിംഗ് ഏരിയയില് നിര്‍ത്തിയിട്ട പള്‍സര് ബൈക്ക് ആണ് മോഷണം പോയത്.\nനാദാപുരം കുംമ്മങ്ങോട്ട് കരുവന്റവിടെ സിയാദിന്‍റെതാണ് ബൈക്ക്.ഇക്കഴിഞ്ഞ ഏഴിന് ഉച്ചയ്ക്ക് 2.45 നാണ് മോഷണം . KL18 U4816 കറുപ്പ് പൾസർ ബൈക്കാണ് നഷ്ടപ്പെട്ടത്.\nഓട്ടോ ഷോറൂമിലെ ജീവനക്കാരനാണ് സിയാദ്. ഉച്ചയ്ക്ക് ഭക്ഷണം കഴിച്ച് വന്നു ബൈക്ക് നിര്‍ത്തിയ ശേഷം ഷോറൂമില് കയറിയ ഉടനെയാണ് മോഷണം.\nഅഞ്ജതനായ ഒരാള് ബൈക്ക് എടുത്ത് പോകുന്നത് കണ്ട സെക്യൂരിറ്റി ആണ് വിവരം അറിയിച്ചത്.മുപ്പത് വയസ്സില് താഴെ ഉള്ള പാന്‍റ് ധരിച്ചെത്തിയ ആളാണ് മോഷ്ടാവ്.\nപുറത്ത് ബാഗ് ധരിച്ചെത്തിയ ഇയാള് പാര്‍ക്കിംഗ് ഏരിയയിലേക്ക് വരുന്നതും ബൈക്കുമായി കടന്നു കളഞ്ഞതും ദ്രിശ്യത്തില് കാണാം. സിയാദ് വടകര പോലീസില് പരാതി നല്‍കിയിട്ടുണ്ട്. വടകര പോലീസ് കേസെടുത്ത് അന്വേഷണം ആരംഭിച്ചു .\nപട്ടാപകല് നഗരത്തില് നടന്ന മോഷണം ഏവരെയും ഞെട്ടിച്ചു . ബൈക്ക് നിര്‍ത്തി കടിയിലേക്ക് തിരക്കില് പോകുന്നതിനിടെ ബൈക്കില് നിന്നും താക്കോല് എടുക്കാന് മറന്നു പോയതായി സിയാദ് പറഞ്ഞു . റൊക്കം പണം കൊടുത്ത് വാങിയ ബൈക്കാണ് മോഷണം പോയത് .


Chandanamazha Serial Fame Meghna Vincet introduced Special Facepack, മേഘ്നയുടെ സൗന്ദര്യത്തിന്റെ രഹസ്യം ഇതാണോ? സ്പെഷൽ ഫെയ്സ്പാക് പരിചയപ്പെടുത്തി നടി.. - Malayalam Filmibeat\n| Updated: Monday, August 3, 2020, 8:42 [IST]\nചന്ദനമഴ എന്ന പരമ്പരയിലൂടെ പ്രേക്ഷകരുടെ പ്രിയങ്കരിയായ താരമാണ് മേഘ്ന വിൻസെന്റ്. സീരിയിൽ അവസാനിച്ചിട്ടും പ്രേക്ഷകർക്ക് നടി ആ പാവം അമൃതയാണ്. ഒരു ചെറിയ ഇടവേളയ്ക്ക് ശേഷം നടി വീണ്ടും പ്രേക്ഷകർക്ക് മുന്നിൽ തിരികെ എത്തിയിട്ടുണ്ട് വിവാഹ ജീവിതത്തിലുണ്ടായ പ്രശ്നങ്ങളെ കുറിച്ചും മറ്റും താരം പങ്കുവെയ്ക്കുകയും ചെയ്തിട്ടുണ്ട്. സ്വന്തം യൂട്യൂബ് ചാനലിലൂടെയാണ് മേഘന് ഇടവേളയ്ക്ക് ശേഷം പ്രേക്ഷകരുടെ മുന്നിൽ എത്തിയത്. യൂട്യൂബ് ചാനലിൽ പങ്കുവെയ്ക്കുന്ന വീഡിയോയ്ക്ക് മികച്ച പ്രേക്ഷക സ്വീകാര്യതയാണ് ലഭിക്കുന്നത്.\nഇപ്പോഴിത പ്രേക്ഷകർക്കായി ഒരു സ്പെഷൽ ഫേസ്പാക്ക് പങ്കുവെയ്ക്കുകയാണ് താരം. വീട്ടിലുള്ള വസ്തുക്കൾ ഉപയോഗിച്ചാണ് ഇത് തയ്യാറാക്കിയിരിക്കുന്നത്. ഇതിന്റെ വീഡിയോയാണ് താരം യൂട്യൂബ് ചാനലിൽ പങ്കുവെച്ചിരിക്കുന്നത്. മികച്ച പ്രേക്ഷകാഭിപ്രായമാണ് വീഡിയോയ്ക്ക് ലഭിക്കുന്നത്. തനിയ്ക്ക് മുഖത്തിന് അസ്വസ്ഥകൾ ലഭിക്കുമ്പോൾ ഈ നാച്വറൽ ഫെയ്സ്പാക്കാണ് ഉപയോഗിക്കുന്നത്. അതിവേഗം ഫലം ലഭിക്കുമെന്നും വീഡിയോയിൽ താരം പറയുന്നു.\nആര്യവേപ്പില, മഞ്ഞൾ, കറ്റാർവാഴ, കടലമാവ്, നാരങ്ങനീര് എന്നിവ ഉപയോഗിച്ചാണ് താരം ഫേസ്പാക്ക് തയ്യാറാക്കിയിരിക്കുന്നത്.ഒരു ബോളിൽ ഒരു സ്പൂൺ കടലമാവ് എടുക്കുക. അതിലേക്ക് കാൽ സ്പൂൺ അരച്ച മഞ്ഞൾ, രണ്ട് സ്പൂൺ കറ്റാർവാഴ ജെൽ, അര അര സ്പൂൺ നാരങ്ങ നീര് എന്നിവ ചേർക്കുക. ആര്യവേപ്പില അരച്ചെടുത്ത് വെള്ളത്തില് ചേർത്ത് അരിച്ചെടുത്ത മിശ്രിതം ആവശ്യത്തിനൊഴിച്ചു കൊടുത്ത് ഇത് പേസ്റ്റ് പോലെയാക്കണം. ഇതിന് ശേഷം ഉപയോഗിക്കാമെന്നാണ് താരം പറയുന്നത്. മുഖക്കുരു, കറുത്ത പാടുകൾ, ചർമത്തിന്റെ ടോൺ മെച്ചപ്പെടുത്താൻ, അമിതമായ എണ്ണമയം അകറ്റാൻ, അലർജി, അസ്വസ്ഥത എന്നിവ ഇല്ലാതാക്കി സാധാരണ മുഖകാന്തി മെച്ചപ്പടുത്താൻ സാഹായകരമാണെന്ന് മേഘ്ന പറയുന്നു.\nതാരത്തിന്റെ സ്പെഷൽ ഫേസ് പാക്കിന് മികച്ച പ്രേക്ഷാഭിപ്രായമാണ് ലഭിക്കുന്നത്. വീഡിയോയ്ക്ക് താഴെ കമന്റുമായി പ്രേക്ഷകർ എത്തുന്നുണ്ട്. മേഘ്ന ഇനി സീരിയലിലേയ്ക്ക് മടങ്ങി എത്തുമോ എന്നും ചിലർ ചോദിക്കുന്നുണ്ട്. താരത്തിനോട് പുതിയ സ്റ്റോറികൾ ചെയ്യാനും ആവശ്യപ്പെടുന്നുണ്ട്. മികച്ച കാഴ്ചക്കാരാണ് മേഘ്നയുടെ വിഡിയോയ്ക്കുള്ളത്.\nമേഘ്ന വീഡിയോ കാണാം\nRead more about: meghna മേഘ്ന\nChandanamazha Serial Fame Meghna Vincet introduced Special Facepack


Citizen journalist in Maradu flat demolition - നിങ്ങളിതു കാണുക...; മരടിലെ തത്സമയക്കാർ പറയുന്നു\nCitizen Journalist In Maradu Flat Demolition\nനിങ്ങളിതു കാണുക...; മരടിലെ തത്സമയക്കാർ പറയുന്നു\nനിരവധി ആളുകളാണ് തങ്ങളുടെ ഫെയ്സ്ബുക്കിലൂടെ തത്സമയം ജനങ്ങളിലേക്ക് മരടിലെ സംഭവങ്ങൾ എത്തിച്ചത്\nJanuary 12, 2020 05:37:55 pm\nകൊച്ചി: നിങ്ങളിതു കാണുക…വിധിപോലെ ജെയിനും വീണു. മരടിലെ മൂന്നാമത്തെ ഫ്ലാറ്റ് വീണപ്പോൾ തന്റെ ഫെയ്സ്ബുക്ക് ലൈവിൽ രതീഷ് പറഞ്ഞ കമന്ററിയിലെ ഭാഗമാണിത്. രതീഷിനെ പോലെ നിരവധി ആളുകളാണ് തങ്ങളുടെ ഫെയ്സ്ബുക്കിലൂടെ തത്സമയം ജനങ്ങളിലേക്ക് മരടിലെ സംഭവങ്ങൾ എത്തിച്ചത്.\nനെറ്റിസൺ ജേണലിസത്തിന്റെയും സിറ്റിസൺ ജേണലിസത്തിന്റെയും കാലത്ത് സാധരണക്കാർ തന്നെയാണ് പലപ്പോഴും വലിയ വാർത്ത സ്രോതസുകൾ ആകാറുള്ളത്. പല വാർത്തകളും മുഖ്യധാരാ മാധ്യമങ്ങൾ കൊടുക്കുന്നതിന് മുമ്പ് തന്നെ അവർ ഫെയ്സ്ബുക്ക് പോലുള്ള സമൂഹമാധ്യമങ്ങളിൽ തങ്ങളുടേതായി രീതിയിൽ സംഭവങ്ങൾ അവതരിപ്പിക്കാറുണ്ട്.\nമരടിലേക്ക് എത്തുമ്പോഴും ഇത്തരം സിറ്റിസൺ ജേണലിസ്റ്റുകളുടെ എണ്ണം വളരെ കൂടുതലായിരുന്നു. നേരത്തെ തന്നെ എത്തി, മികച്ച ക്യാമറ വ്യൂ എവിടെയാണെന്ന് മനസിലാക്കി, അവർ അവിടെ നിലയുറപ്പിക്കുന്നു. കടുത്ത വേനലിനെയും തിരക്കിനെയും അവഗണിച്ച്, ഉള്ള സ്ഥലം നഷ്ടപ്പെടാതെ നോക്കേണ്ടത് വലിയ ദൗത്യമാണ്. കുട്ടികൾ മുതൽ മുതിർന്നവർ വരെ ഈ കാഴ്ചകൾ മൊബൈൽ ക്യാമറയിൽ പകർത്തുന്നു, വാട്സാപിൽ സ്റ്റാറ്റസ് ആക്കുന്നു, ഫെയ്സ്ബുക്കിൽ ലൈവ് സംപ്രേഷണം ചെയ്യുന്നു.\nകെട്ടിടത്തിന്റെ സൺഷെയ്ഡിൽ കയറിനിന്നുവരെ ഇത്തരത്തിൽ ദൃശ്യങ്ങൾ പകർത്തുന്നവർ മരടിലെ കാഴ്ചയായിരുന്നു. പൊലീസിന്റെ കണ്ണുവെട്ടിച്ച് പൊളിക്കുന്ന ഫ്ലാറ്റിന്റെ 200 മീറ്ററിനുള്ളിൽ പലയിടത്തും ഒളിച്ചിരുന്നവരെയും കാണാമായിരുന്നു. അപകടസാധ്യതകളെ വകവയ്ക്കാതെയായിരുന്നു പലരുടെയും പെരുമാറ്റം.\nKerala Weather: ജനുവരി 14 മുതൽ കേരളത്തിൽ ഒറ്റപ്പെട്ട മഴയ്ക്ക് സാധ്യത


UK Malayalam Pathram - m.p ramya\nകോണ്‍ഗ്രസ് ഇക്കാര്യത്തില് ഔദ്യോഗിക പ്രഖ്യാപനം ഇതുവരെ നടത്തിയിട്ടില്ലെങ്കിലും രാഹുല് ഗാന്ധി ഇക്കാര്യത്തില് തീരുമാനമെടുത്തു കഴിഞ്ഞുവെന്നാണ് കോണ്‍ഗ്രസ് വൃത്തങ്ങള് നല്‍കുന്ന സൂചന. അഞ്ചു വര്‍ഷമായി പാര്‍ട്ടിയുടെ ഓണ്‍ലൈന് പ്രചാരണ ചുമതലയുളല ദീപീന്ദര് ഹൂഡയെ മാറ്റിയാണ് രമ്യയെ നിയമിക്കുന്നത്.\nസമൂഹ മാധ്യമങ്ങളില് സജീവമായി ഇടപെടലുകള് നടത്തുന്ന രമ്യയുടെ നേതൃത്വം പാര്‍ട്ടിക്ക് ഗുണം ചെയ്യുമെന്നാണ് വിലയിരുത്തല്. ട്വിറ്ററില് നാലു ലക്ഷത്തിലധികം ഫോളോവേഴ്‌സുളള രമ്യയുടെ ഓണ്‍ലൈന് ഇടപെടലുകളെ നേരത്തെ ശശി തരൂര് എംപി പ്രശംസിച്ചിരുന്നു.\nരമ്യയുടെ പുതിയ ചുമതല സംബന്ധിച്ച് പ്രതികരിക്കാന് കോണ്‍ഗ്രസ് വക്താവ് അജോയ് കുമാര് തയ്യാറായില്ല. എന്നാല് സോഷ്യല് മീഡിയ ഇടപെടലുകളിലെ പോരായ്മ പരിഹരിക്കാന് പാര്‍ട്ടി ശ്രമിക്കുന്നുണ്ടെന്ന് അദ്ദേഹം പറഞ്ഞു.\nബിജെപിയെ കടന്നാക്രമിച്ചുളള രമ്യയുടെ ട്വീറ്റുകള്‍ക്ക് ലഭിക്കുന്ന വന് പ്രതികരണങ്ങളാണ് പുതിയ ചുമതലയിലേക്ക് നയിച്ചത്. സുക്മയില് 25 സൈനികര് കൊല്ലപ്പെട്ടപ്പോള് ബിജെപി സര്‍ക്കാരിനു കീഴില് സൈനികരും, സാധാരണക്കാരും, ആധാര് വിവരങ്ങളുമടക്കം ആരും സുരക്ഷിതരല്ലെന്നായിരുന്നു രമ്യയുടെ ട്വീറ്റ്. നരകത്തിലേക്കല്ലെങ്കില് പാകിസ്ഥാനിലേക്ക് പോകൂ എന്ന മുന് പ്രതിരോധ മന്ത്രി മനോഹര് പരീക്കറിന് മറുപടിയായി പാകിസ്താന് നരകമല്ല ഒരു നല്ല രാജ്യമാണ് എന്ന് രമ്യയുടെ ട്വീറ്റ് ഏറെ വിവാദങ്ങളുണ്ടാക്കിയിരുന്നു.


NP Rajendran: രണ്ട് ബ്രാന്‍ഡ് വ്യാജ മദ്യനയം\nസെല്‍ഫ് ഗോള് അടിക്കാനുള്ള എല്.ഡി.എഫിന്റെ കഴിവ് പണ്ടേ തെളിയിക്കപ്പെട്ടതാണ്. തിരഞ്ഞെടുപ്പ് അടുക്കുന്തോറും, സെല്‍ഫിയെടുക്കുമ്പോലൊരു വെപ്രാളമായി അതുംമാറും. ഇതാ ഇത്തവണത്തേത് തുടങ്ങിക്കഴിഞ്ഞു. ബാര് എന്നുകേട്ടാല് കേരളീയര്‍ക്ക് ബാര്‍കോഴ എന്നു മാത്രമായിരുന്നു ഇതുവരെ ഓര്‍മ വരിക. സി.പി.എം. അതുമാറ്റിയിട്ടുണ്ട്. മദ്യനിരോധനമല്ല, മദ്യവര്‍ജനമാണ് നയം എന്നൊരു വെടിപൊട്ടിച്ചു. മനോഹരമായിരുന്നു ആ സെല്‍ഫ് ഗോള്.\nപൂട്ടിയ ബാറുകള് തുറക്കുമോ ഇല്ലയോ എന്നു മാത്രമേ ജനത്തിന് അറിയേണ്ടിയിരുന്നുള്ളൂ. അക്കാര്യം മാത്രം മിണ്ടിയില്ല. മദ്യവര്‍ജനമാണ് നിരോധനമല്ല നയം എന്ന പ്രഖ്യാപനം രണ്ടൂ പക്ഷത്തിനും അസഹ്യമായി. എന്തെങ്കിലും ഒന്ന് ഉറപ്പിച്ചു പറയണ്ടേ മനുഷര്? എല്.ഡി.എഫ് വരും, എല്ലാം ശരിയാകും എന്നു പറഞ്ഞാല് പാവപ്പെട്ട മദ്യഉപഭോക്താക്കള് എന്താണ് പ്രതീക്ഷിക്കേണ്ടത്? ബാറുകള് തുറക്കും. ഒറ്റയടിക്കു വേണ്ട. തുടക്കത്തില് ഫോര് സ്റ്റാര് വരും. ചുവട്ടില്, മുമ്പത്തെപ്പോലെ അതിന്റെ ഒരു ലോ സ്റ്റാര് ബ്രാഞ്ച്. തല്‍ക്കാലം അതുമതി. പിന്നെ ഓരോ വര്‍ഷവും സ്റ്റാറിന്റെ എണ്ണം കുറയ്ക്കുന്നു. വര്‍ഷംതോറും പത്തുശതമാനം ബെവ്‌റേജസ് ശാഖ പൂട്ടും എന്ന നയത്തില് ചെറിയ ഒരു മാറ്റം. ഒരക്ഷരം മാത്രം- പൂട്ടും എന്നത് കൂട്ടും എന്നാക്കാം. എന്തു കാരണം പറയുമെന്നോ? സാമ്പത്തികശാസ്ത്രത്തിന്റെ അടിസ്ഥാനതത്ത്വംതന്നെ ഡിമാന്‍ഡിനനുസരിച്ച് സപ്ലൈ വര്‍ദ്ധിപ്പിക്കണം എന്നല്ലേ? അത് മുതലാളിത്തത്തിലും കമ്യൂണിസത്തിലും ഒരു പോലെ ബാധകമാണ്. പോരാത്തതിന് ബെവ്‌റേജസ് തൊഴിലാളികളുടെ തൊഴില് പ്രശ്‌നം പറയാം. നിലവിലുള്ള ബ്രാഞ്ചുകള്‍ക്ക് മുന്നിലെ ക്രമസമാധാനപ്രശ്‌നം പറയാം. ഡസന് കാരണങ്ങള് വേറെ കണ്ടെത്താം.\nഈ സാധ്യതകളെക്കുറിച്ചൊന്നും പാര്‍ട്ടിയും മുണണിയും ചിന്തിക്കാത്തതില്, ഇന്ത്യന്‍നിര്‍മിത വിദേശമദ്യം എന്ന അതിവിചിത്ര പേരുള്ള ഉല്‍പ്പന്നത്തിന്റെ ഉപഭോക്താക്കള്‍ക്ക് ഖേദമുണ്ട്. മദ്യഉപഭോക്താക്കളും വലിയ വോട്ട് ബാങ്കല്ലേ? പതിനഞ്ചിനും ഇരുപതിനും ഇടയില് വരുമത്രെ മദ്യപന്മാരുടെ ശതമാനം. മദ്യപക്ഷത്ത് നിന്നാല് കിട്ടുന്നു വോട്ടു പാലും മദ്യവിരുദ്ധപക്ഷത്തുനിന്നാല് കിട്ടില്ല എന്ന് ചാരായം നിരോധിച്ച എ.കെ.ആന്റണിക്ക് അനുഭവമാണ്. പോകട്ടെ, സി.പി.എമ്മുകാര് പതിവുപോലെ അങ്ങും ഇങ്ങും തൊടാത്ത ഡയലോഗ് വിട്ടിരുന്നുവെങ്കിലും സി.പി.ഐ. ഉറച്ച് നിന്നതുകൊണ്ട് മദ്യപക്ഷത്തുള്ളവര്‍ക്ക് പ്രതീക്ഷ ഉണ്ടായിരുന്നു. അപ്പോഴതാ വരുന്ന രണ്ടാമത്തെ സെല്‍ഫ് ഗോളുമായി സാക്ഷാല് സീതാറാം യച്ചൂരി. മദ്യനയം മാറ്റില്ലത്രെ, ബാര് തുറക്കില്ലത്രെ. ഇതുപാര്‍ട്ടി പൊളിറ്റ് ബ്യൂറോ എടുത്ത നയതീരുമാനമാണ് എന്നാണ് കേട്ടാല്‍തോന്നുക. ഒരു തീരുമാനവുമില്ല. സീതാറാം യച്ചൂരിക്ക് പെട്ടെന്നുണ്ടായതാണ് ബോധോദയം. സംസ്ഥാനക്കമ്മിറ്റിയോ എല്.ഡി.എഫ് സമിതിയോ എല്.ഡി.എഫ് മാനിഫെസ്റ്റോയോ പറയാത്ത കാര്യം തട്ടിവിടാന് ഇദ്ദേഹമാരാണ് ഇന്ത്യന് സ്റ്റാലിനോ എന്ന് അന്തംവിട്ടിരിക്കുകയാവും കേരള സ്റ്റാലിന്മാരും അണികളും.\nസി.പി.എം അംഗങ്ങള് മദ്യപിക്കരുത് എന്നല്ലാതെ ജനം മദ്യപിക്കരുത് എന്നൊരു തീരുമാനമോ നയമോ ഇല്ല സി.പി.എമ്മിന്. ഹര്‍കിഷന് സിങ്ങ് സുര്‍ജിത്തിനോ പ്രകാശ് കാരാട്ടിനോ ഇല്ലാത്ത മദ്യവിരോധമൊന്നും ഇല്ല സീതാറാം യച്ചൂരിക്കെന്ന് ആര്‍ക്കാണ് അറിയാത്തത്? പാര്‍ട്ടിക്ക് മദ്യനിരോധനത്തോട് എന്തെങ്കിലും ആഭിമുഖ്യം ഉണ്ടായിരുന്നെങ്കില് 34 വര്‍ഷം ഭരിച്ച പ.ബംഗാളില് ഏര്‍പ്പെടുത്തുമായിരുന്നല്ലോ മദ്യനിരോധനം. അതുണ്ടായിട്ടില്ല. കൊല്‍ക്കത്ത നഗരത്തില് ഉണ്ട് ഇഷ്ടംപോലെ മദ്യക്കട. സര്‍ക്കാര് വകയല്ല, സ്വകാര്യംതന്നെ. ഒരു തിരക്കുമില്ല, ക്യൂവുമില്ല. കമ്യൂണിസ്റ്റുകാര് ഭരിച്ച ഒരു രാജ്യത്തും മദ്യനിരോധനം ഉണ്ടായിട്ടില്ല. വോഡ്ക വര്‍ജിച്ച് വര്‍ജിച്ച് സോവിയറ്റ് യൂനിയന് ഇന്നത്തെ കേരളത്തിലേതിനേക്കാള് മോശം അവസ്ഥയിലെത്തിയിരുന്നു.\nമദ്യപന്മാര് പറയുന്ന തരം അഴകൊഴമ്പന് വര്‍ത്തമാനം മദ്യത്തെക്കുറിച്ച് പറയുക എന്നതാണ് എല്.ഡി.എഫ്്-യു.ഡി.എഫ് മുന്നണികളുടെ പൊതുവായ മദ്യനയം. 1967 ല് മദ്യനിരോധനം അവസാനിപ്പിച്ച കാലം മുതല് അതാണ് ലൈന്. നിരോധനം നീക്കുമെന്ന് തിരഞ്ഞെടുപ്പിന് മുമ്പെ പറഞ്ഞല്ല അത് നീക്കിയത്. നിരോധനം പിന്‍വലിച്ചതിനെ എതിര്‍ത്ത കോണ്‍ഗ്രസ്സുകാര് പിന്നെ ഭരണത്തില് എത്തിയപ്പോഴൊന്നും മദ്യനിരോധനം തിരിച്ചുവന്നില്ല. ഇരുമുന്നണികളും മാറിമാറി ഭരിച്ച് കുടി കൊടുമുടിയിലെത്തിച്ചു. വര്‍ജനം പറഞ്ഞ മാര്‍ക്്‌സിയ•ാരും നിരോധനം പറഞ്ഞ ഗാന്ധിയന്മാരും ജീവിച്ചത് ബാറുകാരുടെ സൗജന്യത്തിലാണ്. ഒടുവില് ചാരായം നിരോധിച്ച എ.കെ.ആന്റണിയുടെ ഭരണകാലവും ബാറുകാരുടെ സുവര്‍ണകാലമായിരുന്നു. വി.എം.സുധീരനെ തോല്‍പ്പിക്കാന്‍വേണ്ടി നടപ്പാക്കിയതാണ്, സുധീരന് പോലും ആവശ്യപ്പെടാത്ത ബാര് പൂട്ടല്. അതിന്റെ പുറത്ത് തല്‍ക്കാലം ഗാന്ധിയന്മാര് പിടിച്ചുനില്‍ക്കുണ്ട്്. മദ്യവര്‍ജന സമിതിയുടെയും നിരോധനക്കാരുടെയും പിന്തുണയുണ്ട്. വോട്ടുണ്ടോയെന്ന് അറിയില്ല. മതമേധാവികളുടെ പിന്തുണയുണ്ട്. വോട്ടില്ല. മദ്യപിക്കരുതെന്ന് കുഞ്ഞാടുകളോട് പറഞ്ഞാല് കേള്‍ക്കില്ല. അതാണ് അവരെ നിയന്ത്രിക്കാന് ഉമ്മന്‍ചാണ്ടിയോട് പറയുന്നത്. കുടിക്കരുതെന്ന് പറഞ്ഞാല് അനുസരിക്കാത്തവര് വോട്ടുചെയ്യാന് പറഞ്ഞാല് അനുസരിക്കുമായിരിക്കും.\nഎന്തൊക്കെയായാലും, മഹാഗാന്ധിയന് മദ്യനയം കൊണ്ടൊന്നും ഖജാനയ്ക്ക് ഒരു കേടും സംഭവിച്ചിട്ടില്ലെന്നാണ് സ്ഥിതിവിവരക്കണക്ക് പറയുന്നത്. ബാര് പൂട്ടുന്നതിന് മുമ്പ് കിട്ടിയതിനേക്കാള് മദ്യനികുതി ഇപ്പോള് കിട്ടുന്നുണ്ടത്രെ. വില്‍ക്കുന്ന കെയ്സ്സിന്റെ എണ്ണവും പെരുകുന്നത്രെ. ഒട്ടും ഇല്ല നഷ്ടം. ക്യൂ നില്‍ക്കാന് സൗകര്യമില്ലാത്തവരുടെ സൗകര്യത്തിന് വല്ല ഇ കോമേഴ്‌സ് കൊറിയര് സംവിധാനം ഏര്‍പ്പെടുത്താം. അതിനും സൗകര്യമില്ലാത്തവര്‍ക്കും വഴിയുണ്ട്. ഇപ്പോള്‍ത്തന്നെ നിരോധനമുള്ളതുകൊണ്ട്് കഞ്ചാവ് തുടങ്ങിയ മാരകങ്ങള് സുലഭം. ക്യൂ പോലും വേണ്ട.\nഡല്‍ഹിയില് നടന്ന കോണ്‍ഗ്രസ് സീറ്റ് നിര്‍ണയ ഫൈനല് മത്സരത്തില് ആരാണ് ജയിച്ചത് എന്ന കാര്യത്തില് സംശയം ഉണ്ടാകാം. എതിരില്ലാത്ത നാല് ഗോളിന് ജയിച്ചു മടങ്ങിയ ഉമ്മന്‍ചാണ്ടി പിറ്റേന്നാണ് അറിഞ്ഞത് സുധീരന് ഗോളൊന്ന് മടക്കിയിരുന്നു എന്ന്്. ഉമ്മന്‍ചാണ്ടിയുടെ അതിവിനയം കണ്ട് സഹിക്കാതെ ഹൈക്കമാന്‍ഡ്് റഫറിതന്നെയാണത്രെ കളത്തിലിറങ്ങി ഗോളടിച്ചത്്്.\nഅതൊരു ആശ്വാസഗോള് മാത്രമായിരുന്നില്ല എന്നാണ്് കളിറിപ്പോര്‍ട്ടര്‍മാര് പറയുന്നത്. ഫുട്‌ബോള് കളിയല്ല രാഷ്ട്രീയക്കളി. നാലിലൊന്നല്ല യഥാര്‍ത്ഥ ഗോള്‍നില. ഒന്നേ ഒന്ന് ഡ്രോ ആണ്. ബാബുവും പ്രകാശും മന്ത്രിമാര് മാത്രമാണ്്. ഉമ്മന്‍ചാണ്ടിയുടെ മനഃസാക്ഷി സൂക്ഷിപ്പുകാരല്ല. ആ പോസ്റ്റ്് കെ.സി.ജോസഫിനും ബെന്നി ബഹനാനും മാത്രമുള്ളതാണ്. അതിലൊരാളാണ് വീണത്. ബാര് കോഴയുടെയും സോളാര് കേസ്സിന്റെയുമെല്ലാം എണ്ണമറ്റ പ്രതികള് സ്ഥാനാര്‍ത്ഥികളായി യു.ഡി.എഫ് ലിസ്റ്റില് സ്ഥാനം പിടിക്കുമ്പോള് ബെന്നിയുടെ പേര് വെട്ടിയതിലെന്ത് കാര്യം എന്ന് ചോദിച്ചേക്കാം.\nപരിസ്ഥിതി സംരക്ഷണപ്രശ്‌നത്തില് ചാവേറായതാണ് പി.ടി.തോമസ്. പാര്‍ട്ടിയുടെ നയ ത്തെ എതിര്‍ത്താലും മത്സരിക്കാന് ടിക്കറ്റ് കിട്ടുന്ന പാര്‍ട്ടിയാണിത്. നയത്തിനുവേണ്ടി നിന്നതുകൊണ്ട് തോമസിന് ടിക്കറ്റില്ലാതായി. നിയമസഭാ സീറ്റിന് പരക്കം പാഞ്ഞവരെല്ലാം സ്വന്തം കാര്യംമാത്രം നോക്കി. സ്വന്തം ഗ്രൂപ്പുപോലും തോമസ്സിനെ കണ്ടില്ല. സുധീരന് കണ്ടു. സ്വന്തം പേര് സ്ഥാനാര്‍ത്ഥിപ്പട്ടികയില് എവിടെയെങ്കിലും ഉണ്ടായിരുന്നെങ്കില് വിരല് ഉയര്‍ത്താന് കെ.പി.സി.സി. പ്രസിഡന്റിന് കഴിയുമായിരുന്നില്ല. കിട്ടുന്ന സീറ്റിനേക്കാള് പത്തിരട്ടി വിലയുണ്ട് വേണ്ടെന്നുവെക്കുന്ന സീറ്റിന്. ബെന്നി ബഹനാനും ഇതുതിരിഞ്ഞറിഞ്ഞു. ഇക്കാലത്ത് ഇതൊന്നും അത്ര പതിവുള്ളതല്ല, കോണ്‍ഗ്രസ്സില് പ്രത്യേകിച്ചും.\nപെയ്ഡ് ന്യൂസ് എന്നൊരു സംഗതിയുണ്ട്. എല്ലാ സമയത്തുമുണ്ട്, എല്ലായിടത്തുമുണ്ട്. പക്ഷേ, ഇലക്ഷന് കാലത്തുമാത്രം അത് കുറ്റമാണ്. കലക്റ്റര്‍ക്കാണത്രെ അതുപിടിക്കാനുള്ള ചുമതല. പുതുപ്പള്ളിയില് മുഖ്യമന്ത്രിക്കെതിരെ മത്സരിക്കുന്ന സ്ഥാനാര്‍ത്ഥിയെക്കുറിച്ച് ഒരു പത്രത്തില് വന്ന വിവരണം കലക്റ്റര് ചെയര്‍മാനായുള്ള കമ്മിറ്റിക്ക് പിടിച്ചില്ല. അവര്‍ക്കത് വായിച്ചിട്ട് പെയ്ഡ് ന്യൂസായി തോന്നിയത്രെ. കുറ്റപ്പെടുത്തിക്കൂടാ. കൂരിരുട്ടുള്ള മുറിയില് കരിംപൂച്ചയെ തപ്പുന്നവര്‍ക്ക് ഇങ്ങനെ പറ്റാം. ജീവിതത്തിലിതുവരെ പൂച്ചയെ കണ്ടിട്ടുകൂടി ഇല്ലാത്തവരാണെങ്കില് പറയുകയേ വേണ്ട.\nപെയ്ഡ് ന്യൂസാണോ പെയ്‌മെന്റ് സീറ്റാണോ തിരഞ്ഞെടുപ്പിലെ വലിയ പ്രശ്‌നം എന്നറിയില്ല. ഇവിടെ പരക്കെ പെയ്‌മെന്റ് സീറ്റാണത്രെ. ചിലരെ കണ്ടാലും ബോധ്യപ്പെടും ഇത് പെയ്‌മെന്റ് കക്ഷിതന്നെ എന്ന്. അഞ്ചു വര്‍ഷമായി സംസ്ഥാനസര്‍ക്കാറിന്റെ കീഴിലുള്ള ഒരു സ്ഥാപനത്തിന്റെ തലപ്പത്തിരുന്ന ഒരാള് പാര്‍ട്ടിയില്‍നിന്ന് രാജിവെച്ചു. നിയമസഭയിലേക്ക് മത്സരിക്കാന് ടിക്കറ്റ് കിട്ടാഞ്ഞതാണ് കാരണം. ആ മഹാന്റെ ഡയലോഗ് ഇങ്ങനെയാണ് പത്രത്തില് വന്നത്-' ......സീറ്റ് ചോദിച്ചു. കിട്ടിയില്ല. അതുകൊണ്ടു പാര്‍ട്ടി വിടുന്നു. താന് പാര്‍ട്ടിക്കു വേണ്ടി വലിയ നിക്ഷേപങ്ങള് നടത്തിയിട്ടുണ്ട്. ആ പണം എനിക്ക് തിരികെ ലഭിക്കണം'.\nപേയ്‌മെന്റ് സീറ്റാണോ വലിയ കുറ്റം അതല്ല പേയ്‌മെന്റ് വാങ്ങിയിട്ടും സീറ്റ് കൊടുക്കാതിരിക്കുന്നതോ ? കേസ് സിവിലോ ക്രിമിനലോ?\nകഴിഞ്ഞ ലക്കം വിശേഷാല്‍പ്രതി ലേഖനത്തില് 1957ല് ഇ.എം.എസ് മന്ത്രിസഭയില് അംഗമായ ജോസഫ് മുണ്ടശ്ശേരി സ്വതന്ത്രനായി മത്സരിച്ച് ജയിച്ചതാണ് എന്ന് എഴുതിയത് ശരിയല്ല. ജോസഫ് മുണ്ടശ്ശേരി സി.പി.ഐ.സ്ഥാനാര്‍ത്ഥി ആയാണ് മത്സരിച്ചത്.


Janmabhumi| ചിലവ് വര്‍ദ്ധിക്കുന്നു; തുരുമ്പെടുത്ത കെഎസ്ആര്‍ടിസി ജന്റം എ.സി ലോഫ്‌ലോര് ബസുകള് പൊളിക്കാന് ഹൈക്കോടതി നിര്‍ദ്ദേശാം; ആദ്യ 10 എണ്ണം സ്‌ക്രാപ് ചെയ്യും\nചിലവ് വര്‍ദ്ധിക്കുന്നു; തുരുമ്പെടുത്ത കെഎസ്ആര്‍ടിസി ജന്റം എ.സി ലോഫ്‌ലോര് ബസുകള് പൊളിക്കാന് ഹൈക്കോടതി നിര്‍ദ്ദേശാം; ആദ്യ 10 എണ്ണം സ്‌ക്രാപ് ചെയ്യും\nMay 19, 2022, 08:02 p.m.\n2018 മുതല് 28 ലോഫ്‌ലോര് എ.സി ബസുകളാണ് തേവരയില് കിടന്നിരുന്നത്. ഹൈക്കോടതിയുടെ നിര്‍ദ്ദേശപ്രകാരം ഇതില് 10 എണ്ണമാണ് സ്‌ക്രാപ് ചെയ്യുക. മറ്റു 18 എണ്ണം വീണ്ടും ഉപയോഗിക്കാം എന്നാണ് തീരുമാനം. സ്‌ക്രാപ് ചെയ്യാന് തീരുമാനിച്ച ബസുകള് ഏതാണ്ട് 11 വര്‍ഷത്തെ പഴക്കമുണ്ട്.\nതിരുവനന്തപുരം: സംസ്ഥാനത്ത് ആദ്യമായി ജന്റം എ.സി ലോ ഫ്‌ലോര് ബസുകള് പൊളിക്കുന്നു. ഹൈക്കോടതിയുടെ നിര്‍ദ്ദേശാനുസരിച്ച് തേവരയില് കഴിഞ്ഞ രണ്ട് വര്‍ഷത്തിലേറെയായി കിടന്ന 28 ബസുകളില് 10 എണ്ണം പൊളിക്കാനാണ് തീരുമാനം.\n2018 മുതല് 28 ലോഫ്‌ലോര് എ.സി ബസുകളാണ് തേവരയില് കിടന്നിരുന്നത്. ഹൈക്കോടതിയുടെ നിര്‍ദ്ദേശപ്രകാരം ഇതില് 10 എണ്ണമാണ് സ്‌ക്രാപ് ചെയ്യുക. മറ്റു 18 എണ്ണം വീണ്ടും ഉപയോഗിക്കാം എന്നാണ് തീരുമാനം. സ്‌ക്രാപ് ചെയ്യാന് തീരുമാനിച്ച ബസുകള് ഏതാണ്ട് 11 വര്‍ഷത്തെ പഴക്കമുണ്ട്. ലോ ഫ്‌ലോര് ബസുകളുടെ കാലാവധി 11 വര്‍ഷമാണ്.\nഇത്തരം ബസുകള് എന്തുകൊണ്ടാണ് കൂട്ടിയിട്ടിരിക്കുന്നതെന്നും ഇത് വിറ്റുകൂടെയെന്നും ഹൈക്കോടതി കെഎസ്ആര്‍ടിസി മാനേജ്‌മെന്റിനോട് ആരാഞ്ഞിരുന്നു. ഇതിന്റെ പശ്ചാത്തലത്തില് ഒരു കമ്മിറ്റിയെ നിയോഗിക്കുകയും 28 ബസുകള് എന്തു ചെയ്യണമെന്ന കാര്യത്തില് പഠനം നടത്തുകയും ചെയ്തിരുന്നു. ഇതിന്റെ അടിസ്ഥാനത്തിലാണ് 10 ബസുകള് സ്‌ക്രാപ് ചെയ്യാനും ബാക്കി 18 ബസുകള് നന്നാക്കി ഉപയോഗിക്കാനും തീരുമാനിച്ചിരിക്കുന്നത്.\nകെഎസ്ആര്‍ടിസി സ്വിഫ്റ്റ് വീണ്ടും അപകടത്തില്‍പ്പെട്ടു; മൈസൂരിന് സമീപം ബസ് ഡിവൈഡറില് തട്ടി മറിഞ്ഞു, ഡ്രൈവര് ഉള്‍പ്പടെ ആറ് പേര്‍ക്ക് പരിക്ക്


യെദിയൂരപ്പ രാജിവച്ചു | Asian Metro News യെദിയൂരപ്പ രാജിവച്ചു\nബംഗളൂരു: കര്‍ണാടക മുഖ്യമന്ത്രി ബി.എസ്.യെദിയൂരപ്പ രാജിവച്ചു. ബിജെപി സര്‍ക്കാര് രണ്ടു വര്‍ഷം പൂര്‍ത്തിയാക്കിയ ചടങ്ങിലാണ് യെദിയൂരപ്പ രാജിപ്രഖ്യാപനം നടത്തിയത്. വിതുമ്ബി കരഞ്ഞാണ് അദ്ദേഹം തീരുമാനം അറിയിച്ചത്. ഇന്ന് ഉച്ചയ്ക്ക് ശേഷം ഗവര്‍ണര്‍ക്ക് രാജി സമര്‍പ്പിക്കുമെന്ന് അദ്ദേഹം പറഞ്ഞു. ദേശീയ നേതൃത്വത്തിന്‍റെ ഇടപെടലാണ് യെദിയൂരപ്പയ്ക്ക് തിരിച്ചടിയായത്. മകനെ ഉപമുഖ്യമന്ത്രി സ്ഥാനത്തേക്ക് കൊണ്ടുവരാനുള്ള നീക്കം നടത്തിയതും അദ്ദേഹത്തിന് തിരിച്ചടിയായി. യെദിയൂരപ്പയെ മാറ്റണമെന്ന് ആവശ്യപ്പെട്ട് ഒരു വിഭാഗം ദേശീയ നേതൃത്വത്തെ സമീപിച്ചിരുന്നു. എന്നാല് ലിംഗായത്ത് സമുദായത്തിലെ പ്രമുഖ നേതാവായ അദ്ദേഹത്തെ പിണക്കി മുന്നോട്ടുപോകാന് ദേശീയ നേതൃത്വം തയാറായില്ല. യെദിയൂരപ്പ തുടരുന്നതിനായി ലിംഗായത്ത് സമുദായം വലിയ സമ്മര്‍ദ്ദം ചെലുത്തുകയും ചെയ്തു. സ്ഥാനം രാജിവയ്ക്കുന്നതിന് യെദിയൂരപ്പയുടെ ഉപാധികള് ദേശീയ നേതൃത്വം അംഗീകരിച്ചോ എന്ന കാര്യത്തിലും വ്യക്തതയില്ല\nപ്രതിഭാ സംഗമവും വിദ്യാഭ്യാസ അവാർഡ് വിതരണവും നടത്തി 0\nവിലക്കു ലംഘിച്ച് നിസ്കാരം പ്രതികള് അറസ്റ്റില് 0


തിരുവനന്തപുരം: തിരുവനന്തപുരം പുല്ലുവിളയില് നായയുടെ കടിയേറ്റ് ഒരാള് മരിച്ചു. മത്സ്യത്തൊഴിലാളിയായ ജോസ്‌ക്ലിനാണ് മരിച്ചത്.\nഇന്നലെ രാത്രിയാണ് ജോക്‌സ്‌ക്ലിന് നായയുടെ കടിയേറ്റത്. വിഴിഞ്ഞത്തിനു സമീപം പുല്ലുവിളയില് വെച്ച് നായകള് ഇയാളെ കൂട്ടത്തോടെ ആക്രമിക്കുകയായിരുന്നു.\nതുടര്‍ന്ന് ഇയാള് കടലില് ചാടി രക്ഷപ്പെടാന് ശ്രമിക്കുകയായിരുന്നു. ശരീരം മുഴുവന് കടിയേറ്റ് രക്തംവാര്‍ന്ന നിലയിലായണ് ജോസ്‌ക്ലിനെ ആശുപത്രിയില് എത്തിച്ചത്. തുടര്‍ന്ന് അദ്ദേഹത്തിനെ ശസ്ത്രക്രിയയ്ക്ക് വിധേയനാക്കുകയും ചെയ്തു. എന്നാല് രാവിലെ ആറുമണിയോടെ മരണം സംഭവിക്കുകയായിരുന്നു.\nശരീരത്തില് നിന്നും വലിയ തോതില് രക്തംവാര്‍ന്നതാണ് മരണകാരണമെന്നാണ് റിപ്പോര്‍ട്ട്.\nകഴിഞ്ഞ ആഗസ്റ്റില് ഇതേ സ്ഥലത്ത് നായയുടെ ആക്രമണമേറ്റ് വയോധിക മരിച്ചിരുന്നു.